
	ОВОД - 2

	(Овод романы 2 дугаар дэвтэр)

	 

	“Эвлэлийн Төв Хорооны хэвлэл” Улаанбаатар хотноо 1947 онд эрхлэн хэвлүүлсэн номыг

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ОВОД

	ХОЁРДУГААР ХЭСЭГ : АРВАН НЭГЭН ЖИЛИЙН ДАРАА

	 

	— 1 —

	1846 оны долоодугаар сарын нэг орой Флоренц хотын профессор Фабриццигийн байшинд улс төрийн ирээдүйн тэмцлийн төлөвлөгөөг хэлэлцэхийн тулд1 хэдэн хүмүүс цугларав.

	Тэдний зарим нь Мадзинигийн намд хамаарагдах хүмүүс байсан ба ардчилсан бүгд найрамдах улс буюу нэгдсэн Итали улсаас өөр юуг ч хүсэхгүй байжээ. Бусад нь үндсэн хуультай талыг баримтлагч нар ба эрх чөлөө эрмэлзэгч өнгө бүрийн хүмүүс байлаа. Гэвч, тэд нар цөмөөрөө Тосканын хянагчийг дургүйцэн үздэг байжээ. Алдарт профессор Фабрицци энэ хурлыг хийлгэхдээ, янз бүрийн намын төлөөлөгч нар энэ асуудлыг онцын зөрөлдөөнгүй хэлэлцэх магадгүй гэж горьджээ.

	IX дүгээр Пий Пап2 ширээнд суугаад дөнгөж хоёр долоо хоног болохдоо Папын муж дахь улс төрийн хэрэгтэнд ихээхэн дуутай өршөөлийг соёрхжээ.

	Харин үүний улмаас үүссэн эрх чөлөө эрмэлзэгч байдлын долгио бүх Италиар цуурайтах болов. Тосканад папын өршөөл үзүүлсэн явдал нь засгийн газарт ч дэмжлэг болов. 

	Флоренц дахь улс төрийн намуудын удирдагч нараас профессор Фабрицци ба бусад зарим нэг хүмүүс хэвлэлийн тухай хуулийг өөрчлөн явуулах оролдлого хийхэд нэлээд тохиромжтой үе гэж үзэж байжээ.

	— Магад тийм, хэвлэлийн тухай одоогийн хуулиудыг өөрчлөхөөс нааш сонин гаргах бололцоогүй юм. Анхны дугаарыг хүлээзнэх хэрэгтэй. Харин бид хянагчаар дамжуулан, хэд хэдэн памфлет3 гаргаж болох магадгүй. Бид үүнийг хэчнээн түргэн хийвэл хууль өөрчлөх явдлыг төчнөөн түргэн гүйцэтгэж чадах болно, гэж драмач Лега энэ асуудлыг анх гарч ирэхийн хамт хэлсэн билээ.

	Тэр, Фабриццийн номын санд суугаад, одоо үед түүний бодлоор бол эрх чөлөөг эрмэлзэгч — уран зохиолч нар, тухайлбал ямар байрыг эзлэх ёстой болох тухай өөрийнхөө санааг илэрхийлэн тайлбарлажээ.

	— Бид, цаг үесийг ашиглах үүрэгтэй байлгүй яах вэ. Харин өөр цагт бол ноцтой өөрчлөлтийг явуулахад ийм тохиромжтой нөхцөл олдохгүй болно. Харин памфлетууд маань тустай ажил болж чадах болов уу даа. Тэр зөвхөн засгийн газрын айлган цочоогоод бидэнд ашиг хүргэхгүй болох биз. Бид чухам энэ ашгийг олох ёстой шүү дээ. Хэрэв засаг захиргаанаас биднийг аюултай ухуулагч нар гэж үзэх юм бол бидэнд тэдний зүгээс горьдох эрхгүй болно, гэж цугларагчдын нэг болох буурал үстэй заргач4 урт дуугаар хэлэв.

	— Тэгвэл, та юу гэж санаж байна?

	— Өргөдөл өгөх гэж

	— Их ванд5 уу?

	— Тийм, чөлөөтэй хэвлэлийг өргөн их болгох тухай өргөдөл.

	Цонхны дэргэд сууж байсан сэргэлэн ухаарсан байдалтай, хар царайтай хүн инээд алдан эргэж харав.

	— Өргөдлөөр та их юм олно! Ренцийн хэргийн төгсгөл таны иймэрхүү эндүүрлийг эдгээж чадах болно, гэж тэр хэлэв.

	— Синьор аа! Бид, Ренцийг шилжүүлэх явдалд саад хийж чадаагүйдээ би танаас дутуугүй гашууддаг юм. Би энэ цугларагчдыг гомдоохыг хүсэхгүй боловч ялангуяа бидний зарим нэг нь тун тэсвэргүй түргэдүүгээс болж манайхан энэ хэргийг амжуулж чадаагүйг хэлэхгүй байж чадахгүй. Харин би бол... шийдвэрлэхгүй... 

	— Зориглохгүй тээнэгэлзэх явдал бол бүх пьемонтынхны зан юм.

	Тэсвэргүй, түргэдүү явдал байхыг та хаана үзсэн юм бэ? Би мэдэхгүй. Бидний удаа дараалан явуулж байсан тэр болгоомжтой өргөгдлүүдэд байсан юм болов уу даа? Энэ бол Неапольд биш харин Тоскана, Пьемонтод байдаг түргэдүү зан байж болно.

	— Хувь заяа ирэхэд Неаполитаныхны түргэдүү зан, ганц Неаполидаа л байдаг биз, гэж Пьемонтын хүн хэлжээ.

	Больцгоо, ноёд минь! Пьемонтынхны зан ч неаполитаныхны зан ч өөр өөртөө л сайхан шүү дээ. Гэтэл одоо бид Тосканад байна. Пьемонтынхны Ренци бол 1846 онд Риминид (папын мужид) гарсан бослогын удирдагч бөгөөд түүнийг Тосканы засаг захиргаанаас папад шилжүүлжээ.» Зан бол гол хэргийн агуулгаас зайлахыг зөвшөөрөхгүй Грассини бол өргөдөл өгье гэж байна. Галли бол өгөхгүй гэж байна. Тэгвэл доктор Риккардо та яах гэж байна? гэж профессор хөндлөнгөөс нь асуулаа.

	— Би өргөдөл өгөхийг муу юм гэж үзэхгүй байна. Хэрэв Грассинийг өрөгдлөө бичээд ирвэл би их дуртай гарын үсгийг зурна. Гэвч ганц өргөдлөөр их юм бүтээж чадахгүй биз гэж би бодож байна.

	Харин бид өргөдөл ч өгөөд, памфлет ч бичих нь болдоггүй юм уу? гэхэд

	Грассини: 

	— Үгүй, памфлет бол засгийн газрыг бидний эсрэг хандуулаад, бидний өргөдөл дээр анхаарахгүй болгоно, гэжээ.

	Неаполитаны хүн

	— Тэр ч түүнтэй, түүнгүй анхаарахгүй л дээ. Ноёд минь, та нар буруу замаар орж байгаа юм биш үү! Засгийн газрыг ятгаад ашиггүй. Ганцхан ард түмнийг босгох хэрэгтэй юм, гээд босож ширээн тийш очив.

	— Үүнийг хийхээсээ хэлэх нь амархан юм. Гэвч та юунаас нь эхлэх вэ?

	— Галли минь, ийм асуудал тавих нь инээдтэй юм биш үү? Энэ бол хянагчийн толгойгоор дүүргэх юмнаас эхлэх юм.

	— Галли ер тийм биш. Та, өөрийнхөө өмнө хутга билүүдэхээс өөр арга учир олдоггүй өмнөд зүгийн хүн сууж байгаа юм шиг бодож байна уу? гэж тайвнаар хэлэв.

	— Чимээгүй! Ноёд оо, анхаарцгааж бай! Галли санал гаргахыг хүсэж байна. Та нар юу гэж бодоцгоож байна?

	Одоо хүртэл энд тэнд өнцөг буланд хоёр гурваараа бөөгнөрч, маргалдаан хийж байсан хүмүүс бүгдээрээ Галлигийн үгийг сонсохоор ширээг тойрон цуглацгаажээ.

	— Үгүй, ноёд оо, энэ бол санал биш миний толгойд бодогдсон энгийн нэг сэтгэлгээ юм. Шинэ паптай болсны улмаас ингэж их баясаж байгаа явдалд ямар нэгэн аюул байна гэж би үзнэ. Тэр бол улс төрийн бодлогын шинэ чиглэлийг гаргаж өршөөл үзүүлсэн явдлаараа бид бүгдийг, бүх Италийг ариун (хутагт) аавыгаа ухасхийн тэврэх ба түүнээс биднийг адисалсан газарт аваачихыг даатгахад хүргүүлэх тийм саналыг олонх хүмүүсээс гаргуулж байна. Би ч гэсэн папыг бусдаас багагүй гайхаж байна. Өршөөл үзүүлсэн явдал бол сайхан хэрэг юм. 

	Грассини жигшсэн байдалтай

	— Түүний ариун алдар нь өөрийнхөө таалалтай хослон нийлэх байлгүй дээ... гэж эхэлмэгц Риккардо Грассини, — Болиоч дээ, түүний саналыг хэлүүлье! Гайхалтай хэрэг юм! Та, Галлитай маргалдахгүй байж ер чадахгүй юм. Яг муур нохой хоёр оо. Галли үргэлжил! гэж хажуугаас нь хэлэв. Түүнийг болиулжээ.

	— Би юу хэлэхийг хүссэн юм гэвэл, хутагт аав бол үнэхээр сайхан санаатай эхэлж байгаа нь эргэлзээгүй хэрэг. Гэвч тэр аль хэр өргөн өөрчлөлт гаргаж чадах юм бол гэдэг нь өөр хэрэг. Одоодоо цөм л сайн сайхан явагдаж байна. Бүх Италийн харгис үзэлтнүүд өршөөл үзүүлсний улмаас болсон баясгалангийн долгиог намхартал нэг хоёр сар тайван сууцгаах биз.

	Гэвч, тэд нар тэмцэл хийхгүйгээр засгийн эрхийг өөрсдийнхөө гараас тавихгүй. Иезуитчууд6, григорианчууд7, санфедистчууд8 тэдний бүх бүлгүүд өвөл дундуур шинэ хөнөөл, үймээн гаргаж, өөрийнхөө талд ороогүй бүгдийг цааш нь харуулах биз гэж би хувьдаа бодож байна.

	— Энэ бол тун үнэн байна.

	— Тэгвэл, бид Ламбручини9 ба түүний бүлгээс гудамжны журмыг сахиулахаар австрийн цэргийг дуудаж, биднийг иезуитчуудын захиргаанд өгөхөд их ванг итгүүлэх хүртэл удаа дараалан хүлцэнгүй өргөдөл өгч байх юм уу, эсвэл бид хамгийн түрүүнд цохилт өгөхийн тулд тэдэнд урьдаас сануулаад, түр зуурын сандралыг ашиглах юм уу?

	— Та, ямар цохилтын тухай ярьж байгаагаа юуны урьд бидэнд хэл л дээ.

	— Би бол иезуитчуудын эсрэг байжээ. Тэр бас австричуудад тусламж үзүүлж, Италийн ард түмний эсрэг тэмцэлд өөрөө австричуудыг түшиж байв.

	Зохион байгуулалттай ухуулга, ятгалгыг хийх, саналтай байна.

	— Энэ чинь үнэн хэрэг дээрээ дайн зарласан хэрэг болох юм биш үү.

	— Тийм. Бид тэдний арга залийг шүүмжлэн ярилцаж тэдний нууцыг задлаад, иезуитчуудтай тэмцэх явдалд ард түмний нэгдэхийг уриалах болно.

	— Энд хэнийг илрүүлэн шүүмжлэх вэ дээ!

	— Хэнийг ээ? Та, гурван сарын цаана тэднийхнээс энд хэчнээн бий болохыг үзээрэй. Тэр цагт тэднээс салж чадахгүй болно шүү.

	— Тийм. Тэгвэл, Та иезуитчуудын эсрэг хотын хүн амьтныг босгохын тулд илэрхий ярихад хүрнэ гэдгийг мэдэж байгаа биз дээ. Тэгэхээр та хяналтаас ямар янзтай зайлсхийх гэж бодож байна?

	— Би зайлсхийх гэхгүй. Би түүнийг ерөөсөө хайхрахгүй.

	— Тэгвэл та нэргүйгээр памфлет гаргах гэж байна уу? Энэ бол тун сайн хэрэг юм. Гэвч бид нууц хэвлэлийн ажлыг хийж үзсэн тэгээд, яаж... 

	— Үгүй. Би бол памфлетыг бичихдээ, манай адресыг зааж, манай гарын үсэгтэй илэрхий хэвлэнэ гэж санаж байна. Тэдний зориг нь хүрэх юм бол, гэмгүй, биднийг мөрдөг.

	Грассини

	— Тун бодлогогүй төлөвлөгөө байна! Энэ бол зоригтын толгойг арслангийн ам руу хийнэ гэсэн үг гэж хашхиран хэлжээ.

	Галли хөндлөнгөөс

	— Та айх явдалгүй. Бидний хийсэн нүглийнхээ төлөө таныг бид гуйхгүй, гэжээ.

	Рекакрд

	— Галли минь, ширүүн зангаа тэвч! Тэнд айх ичихийг яриагүй байна. Хэрэв, бидэнд хэрэгтэй тустай болох юм бол бид таны адил шоронд суухдаа ч бэлэн байна. Харин дэмий юмнаас өөрсдийгөө аюулд оруулах явдал бол яг хүүхэд зан болох юм. Энэ гарч байгаа саналд би хувийн засвар оруулахыг хүсэж байна гэж хэлжээ.

	— Ямар засвар?

	— Бидэнд хянагчтай тулгаруулахгүй аргаар иезуитчуудтай тэмцэх арга олдоно гэж би санаж байна.

	— Үүнийг та яаж хийхийг би ойлгосонгүй.

	— Тэдэнд манай саналыг өөр хэлбэр дүрстэй болгон хучиж ... 

	— Хянагчид мэдэгдэхгүй болгох гэж үү? Ямар нэг гар уран дархан буюу ажилчин түүний битүүлэг байдалтай байхад таны зохиолын үнэн агуулгыг олж ухах юм гэж та үнэхээр итгэж байна уу? Энэ бол ямар ч утгагүй хэрэг.

	Профессор

	— Мартини та юу гэж хэлэх вэ? гэж хэлээд дэргэдээ сууж байгаа өргөн цээжтэй, сахалтай хүн рүү эргэж харжээ.

	— Би өөрийнхөө саналыг хэлэхийг татгалзаж байна. Хэсэг туршлага хийх хэрэгтэй юм. Тэгвэл тод болно.

	— Саккони, та юу гэх вэ?

	— Би бол Болла авхайн юу хэлэхийг дуулмаар байна. Түүний ухамсар нь ямагт үнэлэгддэг шүү дээ.

	Тасалгааны доторх зөөлөн сандал дээр, гараараа эрүүгээ тулаад, дуу гаргалгүй, шүүмжлэлийг сонсож суугаа ганц эмэгтэй рүү бүгдээрээ харцгаажээ. Түүний хар нүд нь бодлогоширсон байдалтай байснаа одоо тэр нь инээмсэглэсэн байдалтай болжээ.

	— Тэр эмэгтэй бидний санал зөрөх болов уу гэж би айж байна, гэж хэлэв.

	Риккардо 

	— Ерийн хэрэг юм, гэвч та нар зөв юмыг татгалздаг чинь муухан шиг хэрэг дээ, гэж хэлжээ.

	— Иезуитчуудтай ямар нэг аргаар тэмцэх нь чухал гэдгийг би тун их зөвшөөрнө. Нэг зэвсгээр амжилт олохгүй бол нөгөө зэвсгийг хэрэглэх хэрэгтэй юм. 

	Харин тэд нарт уриалаад зогсвол бага болно. Гуйвамтгай тактик бол хүнд байдаг. Бас өргөдөл гэдэг бол зүгээр хүүхдийн тоглоомтой адил юм.

	Грассини

	— Аллага мэтийн тийм арга хэрэглэх саналыг та гаргахгүй биз гэж би итгэж байна, авхай минь, гэж нэлээд ноцтой байдлаар хэллээ.

	Мартини, сахлаа барьж ядан суух бөгөөд харин Галли ичиж зовохгүй инээнэ.

	Тэр ч байтугай хэцүүрхэг залуу эмэгтэй хүртэл инээдээ барьж чадсангүй.

	— Хэрэв, би тийм цусны шуналтай байсан бол ямар ч болсон энэ тухай үг хэлэхгүй байхад миний сайхан санаа хүрэлцэхүйц байсан юм, би хүүхэд биш шүү дээ, та үүнийг итгэх биз. Миний мэдэх хамгийн үхэл учруулам зэвсэг бол – инээдэм доог юм. Хэрэв бид иезуитчуудийг ширүүн дооглож, тэд нар ба тэдний санааг ард түмнээр элэг доог хийх болгуулж чадвал бид цус урсгалгүйгээр ялалт хийж чадна, гэж тэр эмэгтэй хэлжээ.

	Фабрицци

	— Таны зөв гэж би бодож байна. Гэвч, та үүнийгээ яаж биелүүлэхийг би ойлгохгүй байна гэлээ.

	Мартини

	— Үүнийг бид биелүүлж чадахгүй гэж та юунаас бодоов? Хошин зохиол бол ноцтой өгүүллээс арай амархан хянагчийг давна шүү дээ. Хэрэв, ёгт өгүүлэл бичвэл юуны урьд гомдмооргүй хоёр утга нь жирийн уншигчид шинжлэх ухааны буюу эдийн засгийн өгүүллийн утгаас арай хялбар амтагдах болно, гэлээ.

	— Тэгвэл хошин зохиолын памфлет буюу хошин зохиолын сонин нийтэлж гаргах хэрэгтэй гэж та санаж байна уу, авхай? Эцсийнхийг хянагч хэзээ ч гаргуулахгүй гэж би зүрхлэн хэлж чадна.

	— Би түүнээс өөр юм бодохгүй. Миний санахад, хошин зохиолын том бус хуудаснуудыг шүлэг буюу найрагтайгаар гаргаж хямд үнээр худалдах буюу эсвэл үнэгүй тараасан ч тун их ашигтай баймаар байна. Хэрэв бидэнд бидний үзлийг ухамсарлах сайн зурагчин олдвол бид энэ хуудаснуудаа зурагтай гаргаж чадна.

	— Хэрэв, энэ биелдэг сэн бол тун сайхан санаа юм. Нэгэнт ийм хэргийг эхлэхэд хүрвэл, түүнийг сайн хийх зохиолч хэрэгтэй. Харин түүнийг хаанаас олох бил ээ? 

	Лега

	— Бидний ихэнх нь айхавтар зохиолч нар болохыг та маш сайн мэдэж байна. Би, энд цугларсан бүхнийг хүндэлдэг боловч, бид хошин зохиолчийн хувьд тронтелла10 гэдэг танцыг хийж байгаа заантай адил болуузай гэж айх юм гэж хэлэв.

	— Бид өөрийнхөө хийж чадахгүй зүйлийг заавал өөрсдөө хийх ёстой гэж би ер хэлээгүй, хошин зохиолчийн авьяастныг олох хэрэгтэй, тийм хүн Италийн дотор лав бий шүү дээ. Бас чухал хэрэглэгдэх зүйлийг олох хэрэгтэй. Тэгэхдээ, бид энэ хүнийг мэдэх ба тэр нь бидэнд хэрэгтэй чигт итгэлтэй ажиллах байх ёстой.

	— Харин түүнийг хаанаас олох вэ?

	Би хошин зохиолд нэлээд авьяастай хүмүүсийг бүгдийг хуруу даран тоолж чадна, гэвч тэднийг татан оруулж чадахгүй. Жусти11 зөвшөөрөхгүй байх, тэр бол тун ч завгүй хүн дэг, Ломбардид бас нэг буюу хоёр ч тэнцмээр зохиолч нар бий боловч, тэд нар Миланы аялгуугаар12 бичдэггүй дэг.

	— Түүнээс гадна Тосканы ардуудын дунд нэлээд хүндтэйгээр дэмжигдэн ажиллаж болох юм. Хэрэв, бид иргэний ба шашны эрх чөлөөний тухай ноцтой асуудлыг тоглоомын хэлбэртэй авч хэлэлцвэл улс төрийн хэмжээг аажмаар бууруулж байгаа нь илрэх нь тэр. Флоренц хот бол Лондонтой адил фабрик ба олз ашгийн хот биш, бас Паристай адил сибарит нарын үүр биш юм.

	— Бас Афин ч тиймэрхүү байсан шүү. Гэвч Афины иргэд хэтэрхий сул дорой тул тэднийг сэрээхэд Овод (соно) хэрэгтэй болно гэж авхай Болла түүнд инээмсэглэн нэмж хэлэв.

	Риккардо гараараа ширээг шааж:

	— Овод оо! Үгүй ер, бид түүний тухай яагаад санацгаасангүй вэ? Энэ бол бидэнд хэрэгтэй хүн байна.

	— Энэ чинь хэн бэ?

	— Овод Феличе Риварес санахгүй байна уу? Тэр бол гурван жилийн өмнө уулнаас энд ирсэн Мураторигийн бүлгийхний13 хүн.

	— Та энэ бүлгийг мэдэх юм уу?

	Би бас санаж байна. Та тэр оролцогчид Парис руу явахад нь хамт явсан бил үү?

	— Тийм ээ, би Риваресыг Ливорно хүртэл үдэж өгөөд тэндээс түүнийг Марсель... хот руу явуулсан юм. Тэр Тосканад хоцрох дургүй байлаа. Бослого амжилтгүй болсны дараа зөвхөн инээхээс өөр юм үлдээгүй учир Парист явсан нь дээр юм гэж тэр хэлсэн билээ. Тэр Тосканыг инээдэм хийхэд тохиромжгүй газар юм гэж ноён Грассинитай зөвшилдсөн байх аа. Харин Италид ажиллах бололцоотой байгаа учраас одоо биднээс түүнийг уривал эргэж ирнэ байх. Би үүнд бараг итгэж байна.

	— Түүний чинь нэр хэн гэнэ ээ?

	— Риварес. Түүнийг... Бразил шиг санаж байна. Юу ч болсон тэр Бразилд байсныг би мэднэ. Би ер түүнээс илүү хурц ухаантай хүнийг үзээгүй. Тэр үед Ливорнод бид хөгжилтэй байх аргагүй байсан боловч хурц ухааны өтгөн сүлжээс болсон Риваресыг тасалгаандаа орж ирмэгц инээдээ барьж чадахгүй болдог сон билээ. Түүний нүүр дээр сэлмээр цавчуулсан том сорив бий шиг санагдана. Тэр тун жигтэйхэн хүн... ... Харин түүний тоглоом нь эдгээр ихэд цөхөрч нэрвэгдсэн зовлонт нарын ихэнхийг тайтгаруулж байсан биз гэж би итгэнэ.

	Францийн сонинуудад Лооп гэдэг нууц нэрээр улс төрийн өгүүлэл бичиж байгаа хүн чинь тэр биш үү? Le Taon?14 

	— Тийм. Их төлөв товч өгүүлэл ба шог зохиолын өгүүлэл бичдэг сэн. Апеннины контрбандууд Риваресийг Овод гэж түүний хортой хэлний улмаас хочилсон бөгөөд түүнээс хойш тэр өөрөө энэ нэрээр бичдэг болсон дог.

	— Энэ ноёны тухай би ямар нэгэн юм мэдэх боловч, түүний тухай сонссон бүхнийг үнэн зөв гэж чадахгүй. Овод бол илэрхий ухаалаг хүн боловч тун өнгөцхөн бөгөөд миний санахад, түүний авьяасыг хэтэрхий их үнэлсэн бололтой. Харин түүний эрэлхэг зоригтой болох нь магад биз. Бас түүний нэр алдар нь Парис ба Вена хотонд гомдолгүй сайнаас сайн юм. Энэ бол хүний амьдралд гайхалтай учрал тохиолдлоор элбэг бөгөөд ... гарал үүсэл нь үл мэдэгдэх юм. Дюпрегийн шинжилгээний анги, түүнийг өмнөд Америкийн ямар нэг ой модны дотроос бараг зэрлэгшсэн аймшигтай байдалд ороод байхад нь өрөвдөж авсан юм гэнэ билээ. Тэгээд, тэр ямар учраас ийм байдалд орсноо ч тайлбарлаж мэддэггүй юм гэж би сонссон билээ. Апенинд болсон явдлын тухайд бол энэ амжилтгүй бослогод янз бүрийн муу сайн юмнууд оролцож байсан нь хэнд ч нууц биш шүү дээ. Болоныд цаазлагдагсад бол хамгийн сүрхий гэмт этгээдүүд болохыг бүгдээрээ мэднэ. Бас оргогчдын ихэнх нь санал сэтгэлийн талаар ямар болох нь тодорхой биш ээ. Харин эдгээр оролцогчдын зарим нь үнэхээр нэр алдраа гутаахгүй хүмүүс юм, гэж Грассини ердийнхөө байдлаар бачимдалгүй тайван ярианд оролцож хэлэв.

	— Тэдний зарим нь энэ тасалгаанд байгаа хүмүүсийн ихэнхтэй нягт дотно болно. Ёсорхог чанга зан бол тун сайшаамаар чанар юм, гэвч эдгээр "хамгийн гэмт этгээдүүд" гэдэг чинь өөрсдийнхөө үзлийн төлөө амиа алдсан улс шүү дээ. Энэ бол та бид нараас илүү хүндтэй зүйлийг өгсөн хэрэг гэгчийг мартаж болохгүй шүү, Грассини минь! гэж Риккардо түүнд хажуугаас нь дургүйцсэн байдлаар хэлжээ.

	— Дараагаар хэн ямар нэг хүн, Парисын хуучин хов үгийг танд яривал, та түүндээ, миний нэрийн өмнөөс Дюпрегийн шинжилгээний ангийн тухайд түүний ташаарч байгааг хэлж өгөөрэй. Би өөрөө Дюпрегийн туслах Мартельтай танил бөгөөд түүнээс бүх түүхийг сонссон билээ. Тэд Риваресийг тэндээс олсон нь үнэн. Тэр бол бүгд найрамдах Аргентин улсын төлөө байлдаж яваад, баригдаж оргосон юм. (Өмнөд Америкт 19 дүгээр зууны гучаад - дөчөөд онуудад үндэсний эрх чөлөөний дайн болжээ. Энэ дайнд Европоос оргосон улс төрийн хэрэгтнүүд ихээхэн оролцжээ. Дараа нь хувцсаа сольж өмсөөд, орон нутаг дундуур Буэнос-Айрес тийш буцаж явсан юм гэнэ. Харин түүнийг шинжилгээний анги өрөвдөж авсан гэдэг ойлголт бол тун худал. Тэдний хэлмэрч нь өвдсөн ба буцаж явах ёстой болсон юм. Гэтэл францчууд өөрсдөө нутгийн хэлийг мэддэггүй байжээ. Тэгээд, Риваресыг хэлмэрчээр авч, тэр Амазонкийн салааг дагаж, шинжилгээний ангитай хамт бүтэн гурван жил явсан юм. Мартелийн хэлэх нь, хэрэв Риварес байгаагүй бол тэд өөрийнхөө зорилтыг эцэст нь хүргэж хэрхэвч чадахгүй байжээ гэж Галли хэлэв.

	— Тэр чинь хэн ч байсан тэр Мартель, Дюпре мэтийн тийм хашир догь хүмүүсийн сэтгэлийг татаж чадсанаас хүн байх ёстой. Гэвч, та юу гэж бодож байна, авхай гуай? гэж Фабрицци хөндлөнгөөс нь асуув.

	— Би түүний тухай юу ч мэдэхгүй. Энэ оргодлуудыг Тосканаар явж өнгөрөх үед би Англид байсан юм. Гэвч Риварестай гурван жил хамт тэнүүчилсэн хүмүүс ба түүнчлэн түүнтэй хамт бослогод оролцсон нөхөд нь түүний тухай хамгийн сайн талтайгаар ярьж байгаа юм бол цэцэрлэгийн гүтэглэг үг дээр анхаарахгүй байхад болох мэт над санагдаж байна.

	— Түүний нөхдийн тухай ярих ч хэрэггүй биз. Мураторигоос эхлээд хамгийн зэрлэг уулчин нараа хүртэл бүгдээрээ толгой дараалан Риваресыгаа хүндэлдэг юм. Түүнээс гадна, тэр бол Орсинитой15 найз хүн юм. 

	Үнэндээ, Парист түүний тухай янз бүрийн худал үг байдаг боловч, хэрэв тэр өөртөө олон дайсантай байхыг хүсээгүй юм бол улс төрийн хошин зохиолч байх ёсгүй шүү дээ, гэж Риккардо хэлжээ.

	— Би бүгдийг итгэхгүй боловч, энд улс төрийн хэрэгтнүүдийг ирэх үеэр би түүнийг үзсэн шиг санаж байна. Тэр жаахан бөгтөр, бас доголон биш, гэж Лега хэлсэн юм.

	Профессор бичгийн ширээнийхээ шургуулгыг татаад, боодолтой цаасыг гаргаж, түүний хуудаснуудыг эргүүлэв.

	— Түүний биеийн байдлын тухай цагдан сэргийлэхийн тодорхойлолт надад байх ёстой гэж хэлэв. Тэднийг оргож, ууланд бүгэхийн хамтаар тэдний биеийн байдлын тодорхойлолтыг газар бүр тарааж байсан ба хамба лам... Энэ бүтэлгүй этгээдийг хэн гэдэг бил ээ? Та нар санаж байна уу? А бас хамба лам Спинола16 чинь тэдний толгойг олж ирвэл шагнана гэж байсан юм шүү.

	Үүнтэй уялдуулан тун сонирхолтой нэг түүхийг ярьцгаадаг юм. Риварес хуучин цэрэг хувцас өмсөөд үүрэг гүйцэтгэж явахдаа шархадсан ба өөрийнхөө отрядыг ирж яваа карабинер гэж хэлээд энд тэндгүй тэнэж явдаг гэнэ. Ингэж хэсүүчилж явахдаа, өөрийг нь эрэхээр Спиналагийн явуулсан отрядтай дайралдаад нэг морин тэрэгтэй цэргүүдтэй хамт өдөр турш явж, бослого гаргагчид ба түүнийг хэрхэн баривчлаад, өөрсдийнхөө оромд уулан тийш аваачиж, аймшигтай эрүү тулгаж зовоосон тухай сэтгэл эвдрэм түүхийг ярьж явав. Тэр цэргүүд түүний биеийн байдлын тухай тодорхойлолтын бичгийг түүнд үзүүлж байсан ба тэр өөрөө тэд нарт Овод гэдэг нэртэй "чөтгөрийн" тухай дэмий балай юм ярьж явжээ. Шөнө бүгдээрээ унтахаар хэвтэх үед нь Риварес тэдний дарь луу хувин ус хийгээд, өвөртөө хоол хүнс, байлдааны хэрэгсэл чихэж аваад зугтаажээ... . гэж ярьж байснаа, профессор Фабрицци маань яриагаа өөрөө тасалж, — Нөгөө бичиг чинь энэ байна. Феличе Риварес хоч нь Овод гэдэг юм байна. Гуч хэрийн настай төрсөн газар нь тодорхойгүй боловч зарим мэдээгээр үзэхэд өмнөд Америкт төрсөн бололтой. Мэргэжил нь сэтгүүлч юм.

	Өндөр биш биетэй. Хар үстэй, хар сахалтай хөрслөг хар царайтай, цэнхэр нүдтэй, өргөн духтай, ам, хамар эрүү нь ... Аа бас тусгай тэмдгүүд нь: Баруун хөл нь доголон, зүүн гар нь тахир, хоёр хуруу нь дутуу. Нүүр дээрээ хонхорхой сорвитой "Ээрүү". Бас нэмж бичсэн нь: "Маш мэргэн бууддаг учир түүнийг баривчлах үедээ болгоомжлох хэрэгтэй" гэжээ гэв. 

	— Гайхалтай юм! Биеийн байдлыг ингэж тодорхойлсон байхад тэр, тэднийг яаж мэхэлсэн юм бэ?

	— Гагцхүү түүний эрэлхэг зориг нь түүнийг аварсан нь эргэлзээгүй, яльгүй сэжиг төрсөн бол тэр шууд сөнөх байсан биз. Тэр бол гэмгүй, итгэлтэй царай гаргаж чаддагийнхаа ачаар ямар ч байдлаас гарч амждаг байна. За тэгээд, ноёд минь, та нар энэ бүхний тухай юу гэж бодож байна даа? Риваресыг та нарын ихэнх нь сайн мэддэг болж байх шив дээ. За яах вэ, бид түүний тусламжийг баяртай хүлээж авна гэж түүнд хэлье.

	Фабрицци

	— Эхлээд, юу ч болсон манай төлөвлөгөөг түүнд танилцуулж түүнийг зөвшөөрөх эсэхийг асуух хэрэгтэй.

	— Иезуитчуудтай тэмцэх тухай ярьж байгаагаас хойш Риварес зөвшөөрөх болно. Би түүнээс илүү шашинтай эвлэршгүй тэмцэгчийг мэдэхгүй. Тэр бол энэ талаар галзуутай адил юм.

	— Тэгвэл, Риккардо, та түүнд захидал бичнэ үү?

	— Тэгье. Тэр чинь одоо хаа байгаа бил ээ, бодъё. Швейцарт шиг билээ. Хачин тогтворгүй амьтан, дандаа нүүж байдаг. Харин памфлетийн тухайд бол... 

	Дахин хөгжөөнтэй яриа эхлэв.

	Эцэст нь бүгдээрээ тархаж эхлэх үед Мартини нь Болла авхайд ойртон очоод,

	— Би таныг үдэж өгье, Жемма.

	— Баярлалаа, би тантай ярих хэрэг байна. 

	— Бас л ямар нэгэн адресын тухай юу? гэж тэр шивнэх шахуу асуув.

	— Ноцтой юм биш ээ. Гэвч, одоо ямар нэгэн өөрчлөлт гаргамаар мэт надад санагдаж байна. Энэ долоо хоногт шуудан дээр хоёр ч захиаг саатуулсан байна. Түүний аль аль нь гэмгүй захидлууд байсан юм. Гэвч зүгээр саатсан байж ч магадгүй, харин бид зүрхэлж болохгүй. Хэрэв цагдан сэргийлэх газар ядахдаа манай нэг адресыг ч сэжиглэсэн бол түүнийг даруй өөрчлөх хэрэгтэй юм.

	— Би танайд маргааш очъё, одоо юуны ч тухай ярих хэрэггүй. Таны байдал ихэд ядарсан байна.

	— Би ядраагүй байна. 

	— Тэгвэл, ямар нэгэн юмнаас таны сэтгэл эвдэрсэн юм уу?

	— Үгүй, тийм онц юмгүй.

	 

	 

	— 2 —

	— Кэтти, миссис гэртээ байна уу?

	— Тийм ээ, ноён минь, хувцаслаж байна. Зочдын тасалгаанд орно уу? Тэр одоохон бууж ирнэ.

	Кэтти үнэхээр Девонширын17 тааламжлалаар зочныг угтан авлаа.

	Мартини бол түүний хайртай хүн нь байжээ. Тэр бол Англи хэлээр ярьдаг байсан ба үнэндээ, гадаадын хүн болох нь мэдэгдэхээр байдаг боловч, нэлээд цэвэрхэн ярьдаг сан. Шөнийн нэг цаг хүртэл удаан суудаг заншилгүй, бас гэрийн эзэн эмэгтэйн эцэж ядарч байгааг анхаарахгүй, бусад хүмүүсийн адилаар улс төрийн бодлогын тухай хашхиран ярьдаг заншилгүй хүн билээ. Мартини бол, авхайн хүү ба нөхөр нь үхээд байх үед, түүний хамгийн хүнд цагт нь түүнд туслахын тулд Девонширт голчилж ирсэн байжээ. Түүнээс хойш Кэттид энэхүү эв дүүгүй, дуугүй хүн одоо түүний өвдөгний дэргэд нуруугаа нумлуулан зогсож байгаа Пашт гэдэг залхуу хар мууртай адил гэр бүлийн нэгэн гишүүн нь болсон юм. Харин муур нь бас Мартинийг гэрийн дотор байгаа тун ашигтай зүйл юм гэсэн мэт харж байв. Энэ зочин бол сүүл дээр гишгэдэггүй, нүд рүү нь тамхины утаа үлээдэггүй, ер нь зууралддаггүй байжээ. Тэр бол хоёр хөлтэй амьтанд байвал зангаар байдаг ба бас өөрийнхөө өвдөг дээр цагариглан хэвтэж, цээжээ хүржигнүүлэхийг нь зөвшөөрдөг, мөн хоол идэхдээ муурын горьдож байгааг ямагт санадаг байлаа.

	Тэдний хоорондын найрамдал аль эртнээс тогтжээ. Паштыг бүр жижигхэн гөлөг байхад нь Мартини түүнийг өөрийнхөө өршөөлөөр авч, поолуу дотор хийгээд, Англиас Италид авчирсан юм. Учир нь авхай өвчтэй байсан тул түүнийг яаж ч чадахгүй байжээ. Тэр цагаас хойш энэхүү баавгайтай адилхан болхи хүн бол үнэнч нөхөр юм гэж итгэмээр учрал олонтой тохиолджээ.

	— Та хоёр чинь, сайхан дүйгээ шив дээ! Таныг энэ оройн турш энд байна гэж үзэж болно биз дээ? гэж хэлсээр Жемма орж ирэв.

	Мартини, муураа өвдөг дээрээсээ болгоомжтойгоор авч тавиад 

	— Замдаа орж, явахаас өмнө таныг бидэнд аяга цай өгөх болов уу гэж горьдоод, би эрт хүрч ирлээ. Грассининд магад олон хүмүүс ирэх ба оройн хоол нь муу байх биз, энэ гоолиг гэрүүдэд тун муу хоолтой байдаг юм гэж тэр хэлэв.

	— За тэр! Та бас Галли шиг хорон хэлтэй хүн юм аа. Хөөрхий Грассинийх чинь өөрсдөө арай чамай байдаг юм чинь. Бас түүний эхнэрийн муу болохын бурууг түүнд нэмэрлээд яах юм бэ? Харин цай одоохон бэлэн болно. Кэтти чинь танд зориуд Девонширын үзэмтэй талх бэлтгэсэн шүү, гэж Жемма инээмсэглэн хэлэв.

	— Кэтти бол сайхан санаатай хүн, тийм үү, Пашт аа? Бас дашрамд нь танд хэлэхэд таныг энэ платиа өмсөхөө мартуузай гэж би айж байсан юм.

	— Хэдийгээр ийм дулаахан орой үүнийг өмсөхөд халуун байх боловч, би танд ам өгсөн шүү дээ.

	— Харин Фьезолед18 их сэрүүн шүү.

	Танд цагаан кашемир даавуу тун сайн зохих юм. Би платьед чинь зориуд цэцэг авчирсан юм.

	— Ямар гайхамшигтай цэцэг вэ! Энэ бол надад тун их тааламжтай боллоо. Би платьедаа цэцэг хадах дургүй юм. Харин үүнийг усан дотор тавивал дээр биз.

	— За яасан өөдгүй зантай юм!

	— Үнэндээ, үгүй. Харин над шиг тийм гуньхралтай хүний энгэр дээр үдшийг өнгөрүүлэхэд тэдэнд уйтгартай байх биз гэж би санаж байна.

	— Энэ орой бид бүгдээрээ уйтгарлах болов уу, гэж би айна. Тэнд ямар яриа болохыг тэсвэрлэшгүй уйтгартай сэтгэж байна! 

	— Яагаад?

	— Грассийн зарим талаараа юуг ч ярьсан тэргүүнийг өөр шигээ тийм уйтгартай болгоно.

	— Айлчилж очих гэж байгаа хүний тухай ичгүүртэй юм!

	— Авхай минь цөм таны зөв!

	— Тэгвэл, сонирхолтой хүмүүсийн ихэнх нь ирэхгүй учраас уйтгартай болно, гэж хэлье.

	— Яагаад?

	— Мэдэхгүй, өвдсөн юм уу, яасан ч юм хотоос явцгаасан байна. Харин хоёр гурван элчин, Германы хэдэн эрдэмтэн ерийн сонирхон хэсэг ч олон янзын бүлгүүд, Орос тайж нар утга зохиолын ганц нэг хүмүүс Францын хэд хэдэн офицерууд ирж гэнэ. Тэгээд миний мэдсэнээр бол шинэ хөшин зохиолчоос гадна өөр хэн ч ирээгүй. Харин тэр нь гол илбээсийн ролийг эзлэх болно.


— Шинэ хошин зохиолч оо? Яана гэнэ ээ? Риварес уу? Грассини түүнийг тун их ойшоохгүй байгаа шиг над санагдах юм.

	— Энэ чиг яг тийм л дээ, үнэндээ түүний тухай ихээхэн ярьцгааж байгаа учраас, Грассини юуны өмнө шинэ арсланг өөрийнхөө гэрт аваачиж үзэхийг хүсэж байгаа юм. Харин Грассини өөртөө ингэж ойшоохгүй байдалтай байгааг Риварес юу ч мэдэхгүй байгаа биз. Үнэндээ тэр ухамсартай хүн учир тааварлаж болох юм даа.

	— Түүний энд ирснийг би ер мэдээгүй!

	— Тэр, дөнгөж өчигдөр ирсэн... За цай. Битгий бос, би данх авч өгье.

	— Мартини хэзээ ч зочдын энэ жижигхэн байранд байгаа шигээ жаргалтай санаж байсангүй билээ. Жеммагийн найзархаг ба бас түүнд өөрийн юм шиг байхыгаа цээрлэдэггүй, түүний гэнэхэн, энхрий байдал энэ бүгд нь түүний гунигтай амьдралыг гэрэлтүүлэн туяаруулж байлаа. Мартини ихээхэн уйтгарлахтайгаа хамт, ажлаа дуусмагц энд хүрч ирээд түүний юм оёхыг буюу цай уудлахыг их төлөв дуугүй сууж дандаа хардаг байлаа. 

	Жемма түүнээс юу ч асуудаггүй ба түүнд өөрийнхөө талархаж байгааг ч мэдэгддэггүй байжээ.

	Гэвч, тэр тэндээс явахдаа тэнхээ нэмэгдэж тайвшраад, "Одоо бас нэг хоёр долоо хоног хүрэх биз" гэж санадаг байжээ. Энэ авхай бол хүнийг өөрөө ч мэдэлгүйгээр тайвшруулдаг ховор авьяастай бөгөөд гурван жилийн өмнө Калабрийд Мартинийн шилдэг нөхөд урвагчийн буудагдсан19 байхад зөвхөн энэхүү авхайн гуйвшгүй итгэл нь түүнийг гүнзгий цөхрөлөөс аварч гаргасан байж магад. 

	Тэр, бүтэн сайн өдрүүдэд үйл хэргийнхээ тухай ярилцахаар, өөрөөр хэлбэл Мадзинийн намын ажлын тухай ярилцахаар заримдаа өглөө эрт ирдэг байжээ. Тэр хоёр хэн хэн нь түүнд үйлчлэгч үнэнч гишүүд нь байжээ.

	Тэр үед Жемма, хурц ухаантай, самбаатай, бодлоготой, чимгүй нямбай бөгөөд бас хичээнгүй мэт хүн байв. Зөвхөн намын ажлын талаар Жеммаг мэдэх хүмүүс түүнийг туршлагатай, сахилгатай, бүрнээ итгэхэд болох бөгөөд ямар ч юманд зоригтой нөхөр, намын үнэт гишүүн гэж үздэг байсан боловч, түүнийг ганцаараа тийм хурц гэж үздэггүй байжээ.

	"Энэ бол бидэн шиг арвын дайтай нууц ажилд төрөлхийн дадлагатай хүн юм. Үүний тухай би өөр юу ч мэдэхгүй" гэж Галли хэлэв. Мартинийн тун сайн мэдэх "Жемма авхай" өөрийгөө хүн бүхэнд мэдэгддэггүй байлаа.

	— За тэгээд танай тэр шинэ хошин зохиолч чинь ямар янзын хүн бэ дээ? гэж авхай асуугаад, хоолныхоо шүүгээг уудалж, Мартинийг мөрөн дээгүүрээ эргэж харан, — За май, танд арвайн сахар, бас сахартай хольсон жимс Чезаре минь. Тэгээд, далимд нь хэлэхэд, хувьсгалч нар яагаад ингэж амттай юманд дурладаг юм бэ?

	— Бусад нь ч бас л дурладаг юм, харин тэд өөрсдийгөө үүнийг идэх заяагүй юм шиг үздэг. Шинэ хошин зохиолч бол бүх эмэгтэйчүүдийг донсолгож байгаа хүн юм, харин тэр танд таалагдахгүй биз. Тэр бол орчлон тойрон тэнэсэн, ядарсан царайтай шогч хүн юм.

	— А тийм үү? Түүнд захидал бичээд, тэр энд ирж иезуитчуудын эсрэг кампанийг эхлэхэд зөвшөөрсөн гэж Фабрицци хэлсэн юм. Миний дуулсан нь л энэ. Энэ долоо хоногийн турш өдий төдий ажил... 

	— Би, таны мэдэж байгаа дээр тун бага нэмж чадна. Нэг үе бидний санаж байсныг санахад, харин мөнгөний хувьд ямар ч бэрхшээл байгаагүй бололтой. Тэр бол мөнгөөр гачигдалгүй бөгөөд хөлсгүй ажиллахдаа бэлэн хүн шиг байна. 

	— Тэгвэл, тэр чинь аргатай хүн юм уу?

	— Тийм биз. Гэвч, энэ бол тун жигтэйхэн юм, түүнийг Дюпрегийн шинжилгээний ангийнхан ямар байдалтай байхад нь олж авсныг Фабрицийнд ярилцаж байсныг та санаж байгаа биз дээ. Гэвч, түүнийг Бразилын уурхайнуудад хувь нийлүүлсэн, бас түүнээс гадна Парис, Вена, Лондон хотуудад сонины өгүүлэл бичих талаар ихээхэн амжилттай байсан хүн юм гэж ярьцгааж байна. Тэр бол хамгийн доод тал нь хагас арваад улсын хэлийг маш сайн мэддэг ба түүнийг эндээ суугаад гадаадын сонинуудад үргэлжлэн ажиллахад нь юу ч саатуулж чадахгүй биз. Иезуитчуудыг хараах явдал түүний хамаг цагийг эзлэхгүй шүү дээ

	— Тэр ч үнэн л юм... Чезаре минь, харин бид явах цаг болоод байгаа юм биш үү. Юу ч болсон би цэцгээ хадаж орхиё. Ганц минут хүлээж байгаарай.

	Авхай дээшээ гараад, удалгүй цээжнийхээ боолт дээр цэцгээ хадаж испанийн нэхмэл хөвөнтэй ноосон алчуурыг толгой дээгүүрээ нөмөрч ирэв. Мартини түүнийг уран зурагч хүний харцаар ширвэн хараад:

	— Та чинь ёстой хатан хаан, агаа их цэцэн хатан хаан Савская20 шиг болжээ, авхай минь гэв.

	— Тэгж зэрэгцүүлэх явдал намайг ер баярлуулахгүй, хэрэв та намайг эгэл эмэгтэй дүрс гаргахын тулд хэчнээн хөдөлмөр гаргасан гэж санаж байна! Над шиг нууц ажилтай хүнд хатан хаан Савскаятай адил байж яаж таардаг юм бэ? Энэ бол над руу тагнуулч нарын анхаарлыг татах болно, гэж Жемма инээмсэглэв.

	— Та яаж ч оролдсон ялгаагүй эгэл хоосон эхнэртэй адил болж чадахгүй. Тэр ч онц биш, харин тагнуулчид таныг хараад таны улс төрийн санааг тааж мэдэх гэхэд та дэндүү хөөрхөн учир Грассинийн авхайтай адил дэвүүр барьж тэнэг юм шиг инээх явдалгүй юм.

	— Чезаре минь, хөөрхий тэр хүүхний чихийг амруул. Өөрийнхөө хорт хэлийг арвайн сахраар амтлагтуй. Бэлэн болсон уу? За одоо явцгаая.

	Үдэшлэг дээр олон хүн ирэх ба уйтгартай болно гэж түрүүн Мартинийн хэлсэн нь үнэн болжээ. Утга зохиолынхон дэмий юмны тухайд хүндэтгэн чалчицгаах бөгөөд үзтэл найдваргүй уйтгарлацгаана, бас сонирхон хэсэгчдийн олон янзын бүлэг ба орос тайж нар нэг тасалгаанаас нөгөө тасалгаа руу гүйлдэн тэнд юу нь алдартай юм бэ гэж хүн бүрээс асууцгааж, цэцэн яриа дэлгэх гэж оролдоцгооно.

	Грассини бол зочдыг ихэмсэг бөгөөд өөрийнхөө ботинк шиг өнгөтэй байдал гарган угтаж авна. Тэр Жеммаг үзмэгц түүний хүйтэн нүүр нь сэргэлээ. Үнэндээ Грассини Жеммад дургүй ба түүнээс үнэн голоосоо айдаг боловч, энэ хүүхнийг байхгүй бол түүний зочлолт нь өөрийнхөө сонирхлыг ихээхэн хэмжээгээр алдахыг тэр мэдэж байжээ. Грассинийн ажил хэрэг сайн явж байсан ба өөрийнхөө мэргэжлээр нэрд гараад одоо баян, алдартай хүн болж өөрийнхөө гэрийг оюутан ба эрх чөлөөг эрмэлзэгч нарын нийгмийн төв болгохыг зорьжээ. Залуудаа хөнгөмсөг байдлаар гэрлээд, одоо хөгширсөн энэ салан хүүхэлдэй маань утга зохиолын зочдын том тасалгааг эзэмшихэд тохирохгүй байна гэж Грассини ярьж байлаа. Жеммаг хүрч ирмэгц, тэр үдэшлэгээ амжилттай болно гэж итгэж чадах байлаа. Энэ эмэгтэйн амарлингуй яруу сайхан ааш байдал нь нийгэмд хавчигдалгүй байдлыг төрүүлж, ганц түүний энд ирсэн явдал нь түүний гэрийг ялгаруулж байгаа юм шиг байсан бүдүүлэг шинжийг арилгав.

	Грассинийн авхай, Жеммаг тун баяртайгаар угтаж авлаа.

	— Та өнөөдөр ямар их сэтгэл булаамаар байх юм! гэж тэр авхай цагаан кашемир платье нь дайсагнаж шүүмжилсэн харцаар ширвэсхийн, чангаар шивгэнэн хэлэв.

	— Тэр авхай өөрийнхөө зочныг үл дурладаг бөгөөд, учир нь чухам түүнд Мартини дурладаг ба түүний амарлингуй зан байдлын хүч, шударга, тэгш ухаантай, тэр ч байтугай царай зүсний хэлбэр зэрэгт нь атаархан үнэн зүрхнээсээ дургүйцдэг байжээ. Грассинийн авхай тэр эмэгтэйг тэгж дургүйцдэг байхад нь тэр эмэгтэй түүнд улам наалинхай байдаг байжээ. Жемма бол эдгээр бүх энхрийлэл ба наалинхай байдлын үнийг сайн мэдэх бөгөөд тэдгээрийг чихнийхээ хажуугаар өнгөрүүлдэг байжээ. Эдгээр "гэрэлд гарах" явдлууд нь түүнд зүдүүртэй аягүй үүрэг байсан бөгөөд хэрэв нууц ажилтай хүн тагнуулчин нарын анхаарлыг татах гэж хүсээгүй бол түүнийг биелүүлэх ёстой байсан юм. Жемма бол энэ ажлыг нууц түлхүүрчийн ажлаас багагүй зүдэргээтэй гэж үздэг бөгөөд сэжиглэлийг зайлуулахын тулд гоё ганган эхнэрийн алдартай байх нь чухал болохыг мэдэж модны «маяглалын» сэтгүүлийг нууц түлхүүрийн адил нарийвчлан судалж байв.

	Зөвхөн Жеммагийн тухай илтгэмэгц утга зохиолын уйтгарлаж байсан эрсүүд сая нэлээд сэргэж ирэв. Энэ авхай тэдгээрийн дунд алдартай байсан бөгөөд шударга чиглэлийн сэтгүүлч нар шууд түүний зүг татагдав. Гэвч, Жемма бол тэднийг өөртөө тийм их лав ойртууламгүй хашир, нууц ажилтан байсан юм. Шударга чиглэлтүүдтэй өдөр бүр уулзаж болох байсан ба ийм дээрээс ч одоо олон тооны сонирхон хэсэгчидтэй ярилцах хэрэгтэй байгаа үед өөр дээрээ их цаг үрсний хэрэггүй гэгчийг энэ авхай инээмсэглэн зөөлөн зангаар тэдний жинхэнэ ажлыг заажээ. Өөрөө Английн парламентын гишүүнтэй идэвхтэй ярилцаж байсан ба парламентын талархал нь бүгд найрамдах улсын намд тун чухал байжээ. Тэр гишүүн бол санхүүгийн асуудлын талаар тусгай мэргэжилтэн бөгөөд, анхандаа Жемма Австрийн мөнгөн дэвсгэртэй холбогдсон ямар нэгэн техникийн асуудлын тухай түүний саналыг асуугаад дараа нь яриагаа ломбард — венецийн орлого зарлагын байдал дээр аятайхан оруулав.

	Хялбархан чалчих гэж горьдсон англи хүн маань Жеммаг гайхан харж, хөх оймсны мухарт орсон бололтой гэж айжээ. Тэгээд тэр хүн энэ эмэгтэйтэй ярилцахад харахаас нь ч харин илүү зохисгүй болохыг магадалж мэдээд арга нь барагдаж Маттерниктай21 өөртэй нь ярьж байгаа юм шиг Италийн мөнгөн санхүүгийн асуудлыг тун гүнзгий бодлоготойгоор хэлэлцэж эхлэв.

	«Залуу Италийн» гарал үүслийн түүхийг Синьор Боллогоос мэдэхийг хүссэн нэг франц хүнийг Жеммагийн дэргэд Грассини авчирч өгтөл, Италид дургүйцэл үүсэх явдал нь түүний бодож явснаас үнэхээр илүү үндэстэй юм гэгчид бараг итгэсэн парламентын гишүүн босож явлаа.

	Үдэшлэгийн шувтаргад, Жемма өндөрлөг камель ба олеандр модны дэргэд ганцаараа очиж суухын тулд зочдын тасалгаанаас мэдэгдэлгүй сэмхэн гарч довжоон дээр очив.

	Бүгчим агаар ба тасалдалгүй ирцгээж байгаа олон зочдоос болж түүний толгой өвдөж эхэлсэн байжээ.

	Довжооны үзүүрт, алтаргана ба бусад цэцэгт ургамлуудаас гортигоор халхлагдсан том торхнуудын дотор далуу мод ба өндөр ойм модод зогсож байлаа. Эд бүхэн бүгдээрээ сайхан үзэмжтэй хөндий бүхий уужим чөлөөтэй буланг цаанаа нуусан нягт халхавч мэт үзэгдэж байжээ.

	Ургамлуудын хоорондох нарийхан жимийн дээрээс оройтож ургасан цэцгүүдээр хучигдсан бөмбөгт модны мөчрүүд унжиж байв.

	Яг энэ буланд Жемма хүрч очоод, түүнийг хаана байгааг хэн ч таахгүй биз гэж найдаж байлаа. Энэ хүүхэн толгойгоо өвдөх заналаас ангижрахын тулд ганцаараа нам гүм амрахыг хүссэн юм байжээ. Дулаан бөгөөд нам гүм тогтуухан шөнө байсан боловч зочдын бүгчим тасалгаанаас гарч ирсэн Жеммад энэ агаар нь сэрүүхэн мэт байсан учир толгой дээгүүрээ өөрийнхөө нэхмэл ноосон алчуурыг нөмрөв.

	Ойртон ирж байгаа хөлийн чимээ ба ямар нэгэн хүний дуу, түүнийг дийлж эхэлж байсан зүүрмэглэлийг нь сэрээв. Тэгээд, зочдын тасалгааны дэмий ярианд буцаж очихынхоо өмнө бас нэг хэдэн минут чимээгүйд суух ба мэдэгдэлгүй хоцрохыг горьдож цаашаа сүүдэрт наалдав.

	Гэтэл, түүний эгдүүг их хүргэмээр нөгөө хөлийн чимээ нь ургамлын нягт халхавчны яг дэргэд зогсож орхив. Грассинийн авхайн гонгиносон нарийхан дуу агшин намдав. Эрэгтэй хүний зөөлөн, хөгжимч дуу сонсогдсон боловч, үгийг удаашруулах жигтэйхэн заншил нь түүний аятайхан дууг гутаав. Энэ нь үгнийхээ ямар нэгэн дутагдлыг далдлахыг бодож сурсан заншил буюу эсвэл жирийн нэг ааш зан юм уу? юу ч гэсэн зохисгүй сэтгэлийг төрүүлэв.

	— Англи хүүхэн юм гэж үү? Гэтэл, тэр чинь Итали нэртэй юм. Та хэн гэж хэллээ. Болла гэл үү? гэж тэр дуу гарав.

	— Тийм ээ. Тэр чинь хөөрхий Жиованни Боллагийн бэлэвсэн эхнэр юм шүү дээ. Дөрвөн жилийн өмнө тэр Англид үхсэнийг та санаж байгаа биз. А тийм, би мартжээ. Та чинь нүүдлийн маягтай амьдарч байгаа учир манай зовлонт орны бүх хохирогчдыг мэдүүлэх гэж танаас шаардаж болохгүй юм байна. Эд бол тун олон юм!

	— Грассинийн авхай санаа алдлаа. Энэ эмэгтэй нь гадаадын хүмүүстэй ямагт ийм байдлаар ярилцдаг байв. Зочин эмэгтэй хүний намбыг царай зүснийхээ гэнэхэн байдалтай чадамгай хослуулсан явдал нь түүний Италийн зовлонт байдлын тухай шаналан зовсон эх оронч эмэгтэйн роль болж байжээ.

	— Англид үхсэн... Тэгвэл тэр чинь дүрвэгч байсан юм уу? Би энэ нэрийг нэг дуулсан юм байна. Тэр чинь «Залуу Итали» гэдэг байгууллагыг байгуулах анхны жилүүдэд түүний гишүүн байсан юм уу? гэж эрэгтэй хүн нь асуув.

	— Тийм ээ, гучин гурван онд баригдсан тэдгээр зовлонт залуучуудын нэг нь Болла байсан юм. Энэ уйтгарт явдлыг санаж байгаа биз дээ? Түүнийг хэдэн сарын дараа суллаад, сүүлд нь гурав дөрвөн жилийн хойно түүнийг баривчлах тухай шинэ тушаал гарчээ. Тэгээд, тэр Англид оргож явсан юм. Дараа нь түүнийг тэнд гэрлэсэн сураг бидэнд дуулдсан юм. Энэ бол тун сонин түүх. Гэвч хөөрхий Болла их сонин хүн байсан юм даа.

	— Та, Англид үхсэн юм гэв үү?

	— Тийм ээ, уушгины ханиадаар үхсэн юм. Тэр бол английн цаг агаарын аюулыг даасангүй билээ. Түүнийг үхэхийн өмнөхөн эхнэр нь ганц хүүгээсээ салсан байна. Тэр хүү нь эсэргэнэ өвчнөөр үхсэн гэдэг. Үнэндээ, уйтгартай түүх шүү? Бид хөөрхий Жеммаг бүгдээрээ хайралдаг юм! Хөөрхий тэр бол Англи хүүхнүүдийн адил жаахан олон зантай болсон юм. Миний санахад энэ эдгээр бүх зовлонгийн улмаас тийм их гуньхардаг болжээ.

	Жемма босож бөмбөгт модны мөчрүүдийг ярав. Түүний туулж өнгөрсөн гашуун зовлонгийн тухай хөндлөнгийн хүмүүсийн чалчиж байгааг сонсоход тэсэшгүй байсан учир өөрийнхөө дургүйцлийг далдлахгүйгээр гэрэлтэй газар гарч очлоо.

	— А, энэ байна шүү дээ ! хайрт Жемма минь таныг хаачив гэж би гайхав. Синьор Феличе Риварес гуай тантай танилцахыг хүсэж байна, гэж эзэн эмэгтэй нь ажиггүй ч дуу алдав.

	«Овод гэдэг чинь энэ байжээ!» гэж бодоод Жемма тэр хүнийг сонирхон харав.

	— Та, өөртөө гайхамшигтай буланг сонгон авсан байна. Яасан сайхан үзэмжтэй газар вэ! гэж тэр хүн хэлээд нягт ногооны халхавчийг харав.

	— Тийм ээ, сайхан булан юм. Би энд цэвэр агаараар амьсгалах гэж ирсэн юм.

	— Ийм сайхан шөнө тасалгаа дотор суухад ерөөсөө нүгэл болно. Синьор оо! та харагтун манай хайрт Итали бурхны орон биш гэж үү? Хэрэв, Итали нь эрх чөлөөтэй байсан бол гэнэ үү! Шивэгчний орон ийм сайхан цэцэгтэй, ийм сайхан огторгуйтай орон гэнэ үү! гэж эзэн эмэгтэй хэлээд однуудыг харав. Түүний хөмсөг нь их сайхан байсан учир түүнийгээ хүнд харуулахыг дурладаг байжээ.

	— Бас ийм сайхан эх орончидтой! гэж Овод ядарсан байдалтай хэлэв.

	— Жемма, түүнийг бараг цочсон байдалтай ийм эрс үгийг ажиглахгүй өнгөрч чадсангүй. Гэвч, Синьор Грассинийн амраг энэ эхнэр үгийг тоосон ч үгүй, хөөрхий тэр санаа алдан зовхио доош буулгажээ.

	— Ай Синьор минь, эмэгтэй хүн тун бага юм хийж чадна! Гэвч, хэн мэдэх вэ дээ, би хэзээ нэг цагт өөрийгөө Итали хүүхэн юм гэж нэрлэх эрхтэйгээ үзүүлж чадах ч магадгүй... Харин одоо би өөрийнхөө нийгмийн үүрэгт ажилд буцаж очих хэрэгтэй боллоо. Францын элчин өөрийнхөө хүмүүжүүлсэн хүүхнийг бүх алдарт хүмүүстэй танилцуулаарай гэж надаас гуйсан юм. Та бас очиж түүнтэй танилцах ёстой. Энэ бол тун сайхан хүүхэн юм. Хайрт Жемма минь, эндээс харахад ямар сайхан үзэмжтэй байдгийг үзүүлэхийн тулд би Синьор Риваресыг авчирсан юм. Үүнийг танд найдъя. Та энэ хүнийг анхаарч, бүх зүйлийг танилцуулж өгөх биз, гэж би итгэнэ. Ай тэр Орос тайж бас сэтгэл татмаар хүн юм! Та түүнтэй уулзсан уу? Тэр чинь Николай хааны шадар дотнын хүн юм гэлцэнэ. Тийм гэж хэлж боломгүй нэртэй Польшийн нэг хотын гарнизоныг тэр командалдаг юм гэнэ. Тун сайхан шөнөө! Тийм үү ноёон?

	Тэр хүүхэн, бух шиг хүзүүтэй, цул эрүүтэй мундир дээрээ олон одонтой ноёнд шулганан ирмэж «манай зовлонт эх орон» «сэтгэл татмаар» «топрчлсе» гэж гаслан үглэсээр холдон явав.

	Жемма, бөмбөгт модны дор дуугүй зогсож байв. Оводын хатуу ширүүн үг түүнийг зэвүүцүүлсэн ба хөөрхий тэнэг тэр хүүхэд өрөвдөлтэй боллоо. Холдон явж байгаа хоёрыг түүний харж байгаа нь Жеммад эгдүүтэй байсан бөгөөд эдгээр хөөрхий амьтдыг түүний зүгээс доромжлох нь уучламгүй зүйл бус билээ.

	— Гэрийн эзэн эмэгтэйг доромжлох чинь сайн биш мэт надад санагдана, гэж Жемма хүйтнээр хэллээ.

	— Тийм ээ, үнэндээ Италийн дотор зочлолтыг их хүндэтгэн үздэгийг би мартжээ. Энэ Италичууд бол тун гайхалтай зочлон хүндэтгэдэг улс юм!

	Австричууд ч бас иймэрхүү гэж би итгэдэг юм. Суухгүй юу?

	Тэр довжооны дээгүүр хазганан доголж явсаар Жеммад сандал авчирч өгөөд өөрөө түүний урдаас харж, хайсан дээр тохойлдон зогсжээ. Цонхны гэрэл түүний нүүр дээр шууд тусан Жемма, түүнийг чөлөөтэйгөөр харж чадах боллоо.

	Жеммагийн урам хугарчээ. Жемма, хэрэв тун аятайхан биш байсан ч ядахдаа сүрлэг харц бүхий санаанд харагдахуйц царайтай хүнийг үзнэ гэж хүлээж байсан юм санжээ. Гэтэл, энэ хүн бол юуны урьд хээнцэрлэх дуртай, бараг илэрхий их зантай болох нь нүдний өмнө ил байлаа. Түүний царай нь хөх төмөр шиг бүрэг ба хэдийгээр доголон боловч муур шиг гавшгай байлаа.

	Тэр бол өөрийнхөө бүх царай дүрсээр хар барстай адил байжээ. Дух ба зүүн хацар дээр нь урьд сэлмээр цавчуулсан бололтой муухай урт тахир сорвинууд байлаа. Түүний үг хэлэхдээ ээрүүтэж байхад нүүрний тэр талд нь татвалзаж байхыг Жемма мэдлээ. Эдгээр дутагдлууд байгаагүй бол тэр одоо гоолиг баймаар сан боловч ерөөсөө түүний царай нь гойд сонин биш байжээ.

	Овод, өөрийнхөө зөөлөн цуурайтай дуугаар хүнгэнэх мэтээр дахин ярьж эхэллээ.

	«Барс нь үг хэлж чаддаг бол сайхан зангаа хөдөлсөн ч яг ингэж ярих биз» гэж Жемма бодоод улам улам аягүйрхэж байлаа.

	— Таныг шударга хэвлэлээр сонирхдог ба тэр ч байтугай өөрөө сонинуудад ажилладаг юм гэж би сонссон гэж тэр хэлэв.

	— Би зав чөлөөгөөр бага л даа. Гэвч заримдаа бичдэг.

	— Ай тийм байлгүй дээ. Таныг бусад чухал ажлуудаар оролддог юм гэж Грассини авхай надад хэлсэн юм.

	Жемма хөмсгөө өргөнө. Грассинийн авхай өөрийнхөө тэнэгээс болж, одоо Жеммад огт таалагдахгүй байгаа энэ тогтворгүй хүнд илүү үг чалчсан бололтой.

	— Энэ ч үнэн, би тун их ажилтай байгаа, гэвч Грассинийн авхай миний ажлын утга холбогдлыг хэтэрхий нэмэгдүүлжээ.

	Энэ бүхэн бол их төлөв нь тун хялбархан хэрэг болно, гэж Жемма хуудмагхан хариулав.

	— Тэр ч яах вэ, харин бид бүгдийг хийгээд л байхад Итали улс гаслантайгаа байгаад л байвал тун муу юм болно. Манай эзэн ба түүний гэргийн нийгэм нь хүн бүхэнд хөнгөн сэтгэл төрүүлж чадах хүмүүс мэт санагдана. Тэдний эх оронч үзэл гэдэг нь над тун ч инээдэмтэй байна!... Та, буцаж ормоор байна уу? Энд тун сайхан байна!

	— Үгүй, явах хэрэгтэй. Ноосон алчуур минь... А, баярлалаа.

	Тэр, ноосон алчуурыг авч дээшээ болоод, голын хөвөөний туулайн нүдэн цэцэг шиг, зөөлөн цэнхэр нүдээрээ Жеммаг харна.

	— Энэ гоёж чимэглэсэн хүүхдийн тоглоомыг шооллоо гэж та над уурлаж байгааг би мэдэж байна. Түүнийг шоолж болохгүй гэж үү? гэж гэмшсэн хилэнцтэний дуугаар хэлэв.

	Хэрэв, та надаас асууж байгаа юм бол, хүний ухаан санааны ядууг шоолох нь сайн биш ба... шударга бус юм гэж би танд хэлнэ. Энэ бол зэрэмдэг хүнийг шоолохтой адил юм уу эсвэл... 

	Тэр, нэгт амьсгаагаа татаад, Жеммагаас хөндийрөн өөрийнхөө хазгар хөл ба зэрэмдэг болсон гарыг харснаа, эгшин зуур сэтгэлээ засаж, тачигнатал инээв.

	— Авхай минь, таны жишээ тун ч амжилтгүй боллоо, бидний зэрэмдэгчүүд энэ авхайн өөрийнхөө мунхгаар бардамнаж байгаатай адил, өөрсдийнхөө дутуу тахираар бардамнадаггүй юм. Энд шат байна шүү, миний гараас барь.

	Жемма, байшинд гайхсан байдалтай дуугүй оров. Түүний гэнэт тэгж тачаадсан нь Жеммагийн тааврыг алдагдуулжээ.

	Нэг минутын дараа гэрийн эзэн Жеммагийн дэргэд ирж, зочдыг өөр тасалгаанд орохыг уримагц Жеммагийн сэтгэл хөнгөрөв.

	 

	 

	* * *

	 

	— За авхай та Оводын тухай юу хэлсэн бэ? Та түүнтэй ярилцсан биз дээ? Тэр танд ямар сэтгэгдлийг төрүүлэв? гэж шөнө орой Флоренцод буцах замдаа Мартини, Жеммагаас асуулаа.

	— Ай Чезаре минь, түүнээс явдал бушуухан холдох бол гэж би санаж байлаа! Тийм хэцүү хүнтэй хүн болсоор анх удаа уулзах минь энэ. Арван минут болсны дараа миний толгой өвдлөө. Энэ, ямар нэгэн хувилсан шуламс биз.

	— Би түүнийг бас над шиг танд таалагдахгүй биз гэж бодсон юм. Энэ хүн чинь могой загас шиг тогтворгүй юм. Би түүнд итгэхгүй байна.

	 

	 

	— 3 —

	Овод Рилийн хаалганаас холгүй хотын гадна нэг байранд суулаа. Тэр, тун их гоё ганган суудаг хүн бололтой. Түүний сууцны хогшил хэрэгсэл нь үнэндээ, гайхмаар гоё, сайхан биш байсан боловч, ялимгүй жижиг зүйлүүдээрээ төвөгтэй, сайхан нарийн зүйлд амтархан дурладаг нь илэрхий бөгөөд тэр нь Галли, Риккардо нарыг гайхуулсан юм. Тэд, Амазонк мөрний эрэг дээр жил тойрон суусан тэр хүнийг тун хээгүй заншилтай байх болно гэж санаж байтлаа, түүний нарийн нямбай галстуг олон ботинк, үргэлж бичгийн ширээн дээр хэвтэх баглаа цэцгүүдийг хараад гайхацгаасан билээ. Гэвч тэд ерөнхийдөө найртай байжээ. Овод, зочид ба ялангуяа Мадзини намын орой нутгийн байгууллагын гишүүдийг найртай, хүндтэйгээр хүлээн авдаг байлаа. Харин Жеммаг энэ журмаас гадуур үздэг бололтой бөгөөд, түүнтэй анх удаа уулзахдаа түүнд дургүйцсэн мэт ямагт Жемматай уулзахаас зайлсхийдэг байжээ. Тэр ч байтугай Жемматай хоёр гурван удаа Мартинийг өөрийнхөө эсрэг хандуулснаас илүү эрс ширүүн байдал гаргав. Овод, Мартини хоёр анхнаасаа бие биеэ таалаагүй бөгөөд бие биедээ дургүйцэхээс өөрөөр талархахгүй тийм янзын зан байдалтай байлаа. Гэтэл Мартинийн энэ дургүйцэл нь удалгүй илэрхий дайсагнал болон хувирчээ.

	— Миний түүнд таалагдахгүй байгаа явдал над бага сонирхогдож байна. Би өөрөө түүнд дурладаггүй. Тэгэхлээр бид бие биедээ гомдолгүй юм. Харин би түүнийг та нартай харилцуулах гэж гуйж чадахгүй. Энэ талаар би түүний юу гэж тайлбарлахыг шаардмаар боловч будилаан гарахаас айх юм. Бид өөрсдөө түүнийг урьж авчирсан тул түүнтэй хэрэлдэхгүй гэж Мартини гомдсон байдалтай хэллээ.

	— Чезаре минь, түүнийг зовоогоод хэрэггүй. Энэ бол ямар ч ач холбогдолгүй юм. Түүнээс гадна би өөрөө ч түүнээс багагүй буруутай юм гэж Жемма хэллээ.

	— Та ямар буруутай юм?

	— Түүний дургүйг би хүргэсэн юм. Грассинийн үдэшлэг дээр түүнтэй анх удаа уулзахдаа би түүнд ширүүн үг хэлсэн билээ.

	— Та ширүүн үг хэлсэн гэж үү? Авхай минь, үүнд итгэхэд хэцүү байна.

	— Үнэндээ, энэ бол санамсаргүй болсон хэрэг. Би тун их гашуудсан. Зэрэмдгүүдийг шоолох нь сайн биш гэж би хэлсэн юм. Гэтэл үүнийг тэр өөр дээрээ хэлж байна гэж санасан юм. Түүнийг зэрэмдэг гэж хэлэх санаа над төрөөгүй бөгөөд тэр чинь тийм их зэрэмдэг биш шүү дээ.

	— Тийм ээ, зөвхөн нэг мөр нь нөгөөгөөсөө өндөр, бас зүүн гар нь нэлээд гэмтсэн боловч бөгтөр биш, тахир хөлтэй ч биш юм. Бас жаахан хазгар юм үүнийг ярих ч юмгүй.

	— Гэвч, тэр үед түүнийг цочоосон ба түүний царай нь хувирч байсан юм. Үнэндээ, энэ бол миний талаас аясыг олоогүй хэрэг боловч, тэр тун хачин ухамсарлаг хүн байжээ. Тэр, иймэрхүү шоололтод олон удаа санагддаг юм.

	— Тэр өөрөө бусдыг яаж доромжилдгийг таамаглахад хялбар. Тэр, өөрийнхөө гоёмсог ааш зангаар тун борог хүн. Энэ нь над тун ч аягүй мэт.

	— Чезаре минь, таны буруу. Би бас Риварест дургүй, хэдий тийм боловч, түүний дутагдлыг хэтрүүлж нэмсний хэрэггүй. Үнэндээ, тэр бол ааш маяг гаргах дуртай бөгөөд дүрсгүй зантайгаасаа ийм болсон бололтой. Бас тэр цаг ямагт хурц үг хэлэх нь тун зүдүүртэй. Гэвч, энэ бүгдийг ямар нэгэн хортой санаагаар хийдэг гэж би бодохгүй.

	— Түүнд ямар санаа байж болох вэ, би мэдэхгүй, гэвч цаг үргэлж шоолж доромжилж байдаг хүнд ямар нэг бузар юм байдаг биз. Фабриццийнд болсон нэг хурал дээр Ром дэх сүүлчийн өөрчлөлтүүдийг түүнээс доромжлон басаж байсныг сонсоход муухай байсан юм. Тэр, юм бүхэн дээр муу шалтаг олохыг хүссэн биз22.

	Жемма санаа алдлаа.

	— Энэ тухайд, би тантай бус, харин түүнтэй санал нийлэх бол уу гэж айх юм. Та бүхэн элдэв горьдлого, хүсэлтдээ амархан автагдах сайхан санаатай хүмүүс байна. Хэрэв папын ширээг ямар нэг цагаан сэтгэлтэй идэр насны ноён эзэлбэл бусад нь цөм аяа олно гэж та нар үргэлж бодож байна. Тэгээд тэр ноён шоронгийн үүдийг онгойлгож өөрийнхөө адислалыг баруун, зүүнгүй өгнө, гурван сарын дараа ямар нэгэн жаргалын цаг ирнэ гэж бодоцгоодог шүү. Тэр бол өөрийнхөө юу санасан есөн хүслээр хорвоо ертөнцөд үнэнийг үзүүлж чадахгүй гэгчийг та нар заримдаа ойлгодоггүй байна. Энэ бол аль нэгэн хүний ааш зангаас биш, харин буруу зарчимтай явдлаас болдог юм, гэж Жемма хэлэв.

	— Энэ чинь ямар буруу зарчим бэ?

	Папын дээд ангийн засаг уу?

	— Яагаад? Энэ бол хагас нь юм. Харин нэг хүнд бусдыг ноёрхох эрхийг өгдөг явдал буруу бол. Ийм хуурамч суурин дээр хүмүүсийн хоорондын харилцааг тогтоож болохгүй.

	Мартини гараа сарвас хийж:

	— Авхай минь өршөөгөөрэй! Би, энэ зүйлийг шүүмжилж хэлэлцэх чадалгүй шүү. Түүнээс гадна, би тантай хэрэлдэх гэж ирээгүй харин энэ бичгийг үзүүлэх гэж ирсэн юм, май, гэж инээмсэглэн хэлэв.

	Мартини өврөөсөө хэдэн бичигтэй цаас гаргаж ирлээ.

	— Шинэ шог бичиг үү?

	— Хорооны хурал дээр өчигдөр энэ зовлонт Риваресын авчирсан бас нэг дэмий юм байхгүй юу. Бид түүнтэй удалгүй зодолдохдоо хүрэх байх аа.

	— За ямар хэргээс Чезаре минь үнэндээ та түүний эсрэг хандсан байна шүү. Магадгүй, Риварес барагтайхан хүн байж болно гэвч тэнэг хүн биш шүү.

	— Шог бичгийг муу бичжээ гэж би хэлэхгүй, гэвч та өөрөө уншаад үз.

	— Шог бичгийн дотор Итали нь шинэ папыг ямар их оргилсон хөдөлгөөнөөр өргөмжилж байгааг шоолсон байлаа. Оводын үзгийн үзүүрээс гарсан бүгд маш хортой эгдүүтэй зүйлүүд байсан ба хэдийгээр Жемма түүний загварыг дургүйцсэн боловч, ийм үнэнч шударга шүүмжлэлийг чин сэтгэлээсээ зөвшөөрөхгүй байж чадсангүй.

	— Үүний тун муухай эгдүүтэй болсны тухайд би таны үгийг бүрэн зөвшөөрч байна. Гэвч, энэ бүхэн цөм үнэн шүү дээ. Тэхэд үүний муу нь юу байх вэ, гэж Жемма хэлээд, бичгийг ширээн дээр тавив.

	— Жемма!

	— Үнэндээ тийм шүү. Энэ хүнийг могой загас шиг тогтворгүй гэж нэрлэвч, үнэн хэрэг үүний талд байна.

	Шог үгийг хэргээ бүтээхгүй гэж бодоод дэмий. Хэргээ бүтээх болно!

	— Тэгвэл, та үүнийг хэвлэх хэрэгтэй гэж хэлж байна уу?

	— Ай энэ бол өөр асуудал юм. Бид, үүнийг энэ хэвээр нь хэвлэх ёстой гэж би бодохгүй. Энэ бол бүгдийг хорсгож биднээс холтгоод, ямар ч ашгийг үзүүлэхгүй. 

	 

	* * *

	 

	Хэрэв, үүнийг Риварес бага зэрэг засварлаад хувийн чанартай дайралтыг хасаж хаях юм бол энэ чинь үнэхээр үнэтэй юм болно. Шог бичгийн улс төрийн утга маш сайн болжээ. Риваресыг ийм сайн бичиж чадна гэж би ер санаагүй. Тэр, чухам хэлбэл зохих бөгөөд, бидний зүрхлээгүй зүйлүүдийг хэлсэн байна. Жишээлбэл, өөрийнхөө өвөр түрийг тэмтрэн нэгжиж байгаа хулгайчийн гар дээр уярсан сэтгэлийнхээ нулимсыг асгаж байгаа ухаангүй согтуу хүнтэй Италийг адилтган бичсэн тэр бүлгийг ямар сайхан бичсэн юм!

	— Жемма! Энэ чинь, шог бичгийн доторх хамгийн муу газар нь биш үү! Хамаг бүгдийг ингэж хамран хавтгайруулсан явдалд би тэсэж чадахгүй байна.

	— Би бас тийм. Гэвч, хэрэг явдал үүнд орших биш Риваресын энэ загвар тун зохисгүй юм, бас өөрөө ч тийм сонирхолтой хүн биш. Харин бид баярын ажиллагаа, үнсэлт таалалт хайрлах, найрсахад уриалах дуудах явдлаар толгойгоо эргүүлж байгаа бөгөөд, үүний ганцхан иезуит, санфедистууд өөртөө ашигтай болгон хувиргаж чадна гэж хэлдгийн хувьд түүний зөв. Хорооны өчигдрийн хуралд миний очоогүй минь харамсалтай болжээ. Тэгээд та нар юу гэж шийдвэрлэцгээв дээ?

	— Харин би энэ тухай танд ирсэн билээ. Риваресыг өөрийнхөө шог бичгийг зөөлрүүлэх явдалд таныг очиж түүнд мэдрүүлж өгөхийг гуйцгааж байна.

	— Тэднийд очих гэж үү? Харин би түүнийг бараг танихгүй шүү дээ. Бас түүний дээр тэр чинь намайг үзэн яддаг юм. Хэн нэг ондоо хүн очиж яагаад болдоггүй, би заавал очих ёстой юм уу?

	— Яах вэ дээ, бусад нь өнөөдөр цөм завгүй. Бас түүний дээр та бол бидний дотроос хамгийн сэргэлэн ухаантай нь юм. Та бол түүнтэй ашиггүй маргалдаж, дэмий хэрэлдэхгүй болно.

	— Энэ хэрүүлээс би татгалзах нь татгалзана. За яах вэ, би тэднийд очъё, харин амжилт гарна гэж их найдсаны хэрэггүй гэдгийг урьдаас сануулъя.

	— Та түүнийг нугалж чадахад би итгэнэ. Шог үгийг сайхан утга зохиол болж гэж хорооноос магтан сайшааж байна гэж та түүнд хэл. Ийм магтаалаас тэр хөөрөх ба энэ магтаал нь ч үнэхээр зөв байх болно.

	 

	* * *

	 

	Цэцэг тавиатай бичгийн ширээний дэргэд Овод сууж байх ба дэлгээтэй бичгийг өвдөг дээрээ тавиад гайхширан шал руу харна. Жеммаг хаалга тогшиход хэвтэж байсан шотландын сагсгар үстэй нохой түүний хөлийн дэргэд хэвтэж байснаа толгойгоо өндийлгөөд Овод бушуухан босож, зочныг мэхэсхийн журам дагуулан ёслов. Түүний нүүр нь ямар ч хэлбэрээ алдаад нэгэнт хөлдсөн юм шиг болжээ.

	— Та хэтэрхий эелдэг хүн юм. Хэрэв, танд би хэрэгтэй байсныг мэдсэн бол би тан дээр даруй очих байсан билээ, гэж тэр хүйтэн аялгуугаар хэллээ.

	— Жемма, түүнийг санаатайгаар самгардуулах гэснийг мэдээд, даруй ажлаа ярьж эхэлжээ. Овод дахин бөхөсхийж түүнд түшлэгтэй сандлыг дөхүүлж өглөө.

	— Би, хорооны даалгавраар танайд ирлээ. Таны шог бичгийн тухайд тэнд зарим нэг зөрөлдөөн гарав гэж Жемма хэлжээ.

	— Би тэгнэ гэж бодсон юм гээд Овод инээмсэглэж, түүний урдаас харан сууж, ширээн дээр байгаа алтан цэцэгтэй ваарыг хажуу тийш нь болгоод, нарны гэрлээс нүүрээ халхлав.

	— Ихэнх гишүүд шог бичгийг утга зохиолын чанартай болж гэж баярлаж байна. Гэвч, тэд нар үүнийг энэ хэвээр нь нийтлэхэд тун зохисгүй гэж үзэж байна. Хүмүүсийн тусламж, дэмжлэг намд тун чухал байхад ийм эрс хурц байдал тэднийг хорсгож магадгүй гэж тэд болгоомжилж байгаа юм.

	— Овод, ваарын дотроос алтан цэцгийг сугалж, түүний цагаан дэлбээнүүдийг нэг нэгээр нь аажимхан тасалж байлаа. Жеммагийн харц түүний баруун гарын нарийхан хуруу дээр санамсаргүй тусаж энэ хурууг урьд нэгэн цагт үзсэн шиг санагдаж түүний сэтгэлийг зовуурьтай болгов.

	— Миний шог үг утга зохиолын чанартай ер болоогүй. Үүний тухайд утга зохиол огт мэддэггүй хэсэг хүмүүс үүнд баярласан байж болно. Үүний хорсолтой болсон тухайд бол би үүнийг тэгж хийх гэж хүссэн юм гэж Овод зөөлөн хөндий дуугаар хэлэв.

	— Би ойлгож байна. Гэвч таны энэ цохилт нь жинхэнэ эзнээ олохгүй болж болох юм.

	— Овод дургүйцсэн байдал гарган цэцгээ таслан зажлав.

	— Миний санахад, та ташаарч байна. Танай хороо ямар зорилгоор намайг урьж авчирсан юм? гэдэг асуудал байна.

	— Миний ойлгосноор бол иезуит нарыг цэвэр усаар угааж, тэднийг доромжлохын тулд намайг авчирсан баймаар. Энэ үүргээ би өөрийнхөө чадлын хирээр гүйцэтгэж байгаа нь энэ юм.

	— Таны чадал авьяас, таны сайн дурын эрхийн хувьд хэн ч сэжиглэн эргэлзэхгүй байгааг танд баттай хэлж чадна. Харин шог үг маань либерал намыг хорсгож, хотын ажилчдын санал сэтгэлийн дэмжлэгийг биднээс хагацаах бий гэж хорооноос болгоомжилж байгаа юм. Таны шог бичгийг санфедист нарын эсрэг чиглэсэн байна.

	Гэвч, уншигчдын ихэнх нь сүм хийд ба шинэ папын тухай ойлгож болох бөгөөд үүнийг хорооноос тактикийн хувьд арай тохирохгүй гэж үзэж байгаа юм.

	— Одоо би ойлгож эхэлж байна. Надтай муу харилцаатай байгаа шашны ноёдыг дайрахад би бүх үнэний нь хэлэх эрхтэй. Харин хороонд хайрлагддаг хуврагуудыг дөнгөж цухуйлгамагц үнэн хэрэг нь гинжээр уягдаж байвал зохих хашааны нохойтой адил болдог юм шив дээ.

	— Би, хорооны шийдвэрт захирагдалгүй яах вэ харин хороо бол жижиг зүйл дээр анхаарлаа тавиад, хамгийн чухал болох хувраг Монтанеллийг харалгүй байгаа юм байна даа.

	— Монтанелли? Би таны үгийг ойлгохгүй байна. Та Бризигеллийн хамба ламыг хэлж байна уу?

	— Тиймээ шинэ пап түүнийг дөнгөж сая ширээт ламаар томилоод байгаа юм. Би энэ захиаг хүлээж авлаа. Та сонсоно уу? Тэр зүгийн хилд суух миний нэг нөхөр бичсэн байв.

	— Ямар хил? Папын мужийн уу?

	— Тийм ээ. Тэр ингэж бичсэн байна. Овод, Жеммаг орж ирэхэд барьж байсан бичгийг дахин задлан тун их ээрүүтэн уншиж эхэлсэн нь:

	— «Та удахгүй манай хорт дайсны нэг болох ширээт лам Лоренцо Монтанелли, Бризигеллийн хамба ламтай уулзах учрал тохиолдох болно. Тэр... »

	— Риварес минутын төдий дуугүй болж уншлагаа таслав. Дараа нь үгийг тун удаан боловч ээрэхгүйгээр уншсан нь:

	— «Тэр, ирэх сард Тосканад очих юм гэнэ. Тэнд «эвсүүлэх» онц чухал хэргээр очих гэнэ. Урьдаар Флоренц д очиж, гурван долоо хоног номлон суугаад дараа нь Сиена, Пияад очиж эцэст нь Пистойягаар дайрч, Романьяд23 буцъя гэнэ.

	Монтанелли шууд сүм хийдийн орчны либералын чиглэлд хавсран нийлжээ. Тэгээд пап ба ширээт лам Фереттийн24 шадар нөхөр нь болсон байна.

	Пап Григорийн үед түүнийг өршөөхгүйгээр Апенинын уулын ямар нэг газарт бөглүү явуулж байжээ. Одоо Монтанелли түргэн дэвшиж гарлаа. Үнэндээ Монтанелли бол бусад санфедист нарын адил иезуит нарын хөгжмийн дор бүжиглэж байгаа юм. Түүнд хүлээлгэсэн үүрэг бол бас иезуит эцгүүдийн ятгалга юм. Энэ бол католик шашны хамгийн айхтар итгэгчийн нэг бөгөөд өөрийнхөө төрлөөр Ламбручинитай адил хорт этгээд түүний зорилго бол шинэ папыг сонгосны улмаас үүссэн нийтийн зориг хөдөлгөөнийг аль болохоор удаан тогтоож иезуит нарын төлөөлөгчдөөс бэлтгэж байгаа хуулийг их вангаас батлахыг хүртэл нийгмийн анхаарлыг тийнхүү эзлэх гэж байна. Энэ хууль ямар болохыг би мэдэж чадсангүй. Цааш нь: «Монтанеллийг ямар зорилгоор Тосканад явуулж байгааг тэр өөрөө мэдэж байгаа юм уу? эсвэл иезуит нарын гарт тоглогдож байгаа юм уу? алийг ч бүү мэд. Тэр эсвэл тун ухаалаг барлаг юм, эсвэл асар сүрхий илжиг гэжээ.

	Овод бичгээ тавиад Жеммаг юу хэлэх бол гэж хүлээж түүнийг онигорхон нүдээрээ харж суужээ.

	— Танай сурвалжлагчийн мэдээ яг үнэн гэж та итгэж байна уу? гэж Жемма баахан дуугүй суусны дараа асуулаа.

	— Тийм ээ. Үүнд захиа бичсэн хүнийг бүрэн итгэж болно. Энэ бол миний хуучин найз, 43 оны үеийн нэг нөхөр минь юм. Одоо тэр иймэрхүү төрлийн юмыг мэдэж чадах бололцоотой газар байгаа хүн.

	«Ватиканы ямар нэг түшмэл юм байж дээ. Тэгээд энэ ямар холбоотой юм! Би бас ийм ч бол уу гэж бодож байсан» гэж Жемма дотроо боджээ.

	— Үнэндээ энэ захиа бол хувийн чанартай. Үүний агуулгыг танай хорооны гишүүдээс өөр хэн ч мэдэхгүй байх ёстой гэдгийг та мэдэж байгаа биз дээ, гэж Овод хэлэв.

	— Тэр ч тэгэлгүй яах вэ. Харин шог бичгийнхээ тухай ярилцъя. Ингэхэд таныг ямар нэг өөрчлөлт хийж түүнийгээ зөөлрүүлэхийг зөвшөөрч байна гэж би нөхдөдөө очиж хэлбэл болох уу эсвэл... 

	— Өөрчлөлт хийх явдал бол шог бичгийн хүчийг сулруулаад зогсохгүй харийн «утга зохиолыг» зохиогчийн үзэмжийг гутаах болно, гэж та санахгүй байна уу авхай, 

	— Та миний хувийн саналын тухай асууж байна. Гэтэл би хорооны өмнөөс тантай ярихаар ирсэн шүү дээ.

	— Тэгвэл, таны энэ хэлж байгаагаас үзэхэд танай саналыг хорооны саналаас зөрөөтэй байгаа юм байна гэж бодвол болох юм шив дээ.

	Тэр захиагаа өвөртөлж урагшаа бөхийсхийгээд царайгаа тун өөр болгож Жеммаг анхааралтай шалгамтгай харцаар ширтэв.

	— Таны бодоход юу... 

	— Хэрэв миний хувьд юу бодож байгааг та сонирхож байвал та өршөөгөөрэй аль зүйлд нь дурдагдсан асуудлын ихэнхийг би зөвшөөрөхгүй байна. Би шог бичгийг утга зохиолын үүднээс магтахгүй харин баримт зүйлийг зөв харуулж тактикийн хувьд тун чадмаг болсныг би мэдэж байна.

	— Юугаараа?

	— Итали бол төөрөгдсөн галд татагдаж байгаа ба эдгээр бүх баяр цэнгэл нь түүнийг аймшигт ганга руу аваачиж оруулах болно гэдэг дээр би тантай санаа таарч байна. Энэ талаар манай холбоотны заримыг хорсгож хөндийрүүлэх аюултай боловч түүнийг ил зоримог хэлж чадсан байвал намайг баярлуулах болно. Гэвч би энэ байгууллагын гишүүнийхээ хувьд олонхын нийлж байгаа саналын эсрэг өөрийнхөө саналыг баримтлаад байж болохгүй болно. Тэгээд бас миний бодоход түүнийг хэлэхдээ энэ шог бичгийн дотор байгаатай адилгүй арай зөөлөн ёгт хэлэх нь зүйтэй.

	— Би нооргоо үзье та ганцхан минут хүлээнэ үү?

	Тэр шог бичгээ авч эхнээс нь дуустал уншаад дурамжхан байдлаар хөмсгөө зангидав.

	— Таны хэлдэг тун зүйтэй байна. Энэ бол улс төрийн шог бичиг биш, харин хямдхан үнэтэй аман зохиол болжээ. За, яая гэхэв дээ? Би аятайхан зөөлнөөр бичих юм бол хүн амьтан ойлгохгүй болно. Хэрэв, хортой үг оруулахгүй юм бол сонирхолгүй болно.

	— Хэрэв хортой үгийг хэтрүүлэн хэрэглэвэл бас уйтгартай болно гэж та бодохгүй байна уу?

	Овод Жеммаг хурдан ширүүн харцаар ширвэн хараад тачигнатал инээв.

	— Авхай та ямагт үнэнийг хэлдэг айхавтар хүмүүсийн нэг нь юм. Гэтэл хэрэв би дур сонирхол татах явдлын эсрэг зогсож уур хоргүй байх юм бол Грассинийн авхай шиг уйтгартай болж чадах юм. Тэнгэр минь ямар хувь заяа вэ! Үгүй та битгий дургүйцээрэй! Таны над дургүй байдгийг би мэднэ. Ажлын тухай дахин ярья. Тэгээд учир байдал ийм байна. Хэрэв би бүх хувийн чанартай дайралтыг хасаж хаяад түүний хамгийн бодитой хэсгийг хэвээр нь үлдээвэл энэ шог бичгийг хорооноос өөрийнхөө хариуцлагын дор хэвлэж чадахгүй гэж хэлэх ба хэрэв би үнэн шударгыг тэвчиж намын зарим дайснууд дээр цохилтоо чиглүүлбэл миний зохиолыг хорооноос өргөмжлөн үзэх бөгөөд гэтэл та бид хоёр үүнийг хэвлэх хэрэггүй гэж бодох болно. Яавал дээр юм мэдэхгүй түүнийг оруулахгүйгээр хэвлүүлдэг юм уу, эсвэл, хэвлэхэд дүүрэн болох юм гээд далдалж орхидог юм уу? Яавал таарах вэ авхай аа?

	— Би таныг тэгж тээнэгэлзэж хоцроосой гэж санахгүй байна. Хэрэв та хувийн чанартай зүйлийг хасаж хаях юм бол түүнийг хэдийгээр олон хүн эсэргүүцсэн ч хорооноос хэвлэхийг зөвшөөрнө. Тэгээд энэ бол ашиг тусыг үзүүлнэ гэж би санаж байна. Харин та түүнийг зөөлрүүлж өгөх ёстой. Хэрэв уншигч нарт ийм үрэл залгиулах гэвэл тэднийг урьдаас ширүүн сүрээр айлгах хэрэггүй.

	— Овод мөрөө хавчиж намуухан байдлаар санаа алдлаа.

	— Авхай аа, би нэг нөхцөлд л захирагдана. Та одоогоор намайг инээх эрхгүй болголоо гэвч ойрын ирээдүйд би тэр эрхийг эдлэх болно. Харин тэр гомдолгүй хайрхан - ширээт ламыг Флоренц д ирэх цагт та ба танай хороо миний юу хүссэнээрээ хортой муу үг хэлэхийг боогдуулах ёсгүй. Энэ бол миний эрх шүү дээ!

	Овод тун хайхрамжгүй хүйтэн царайгаар хэлэх бөгөөд ваараас алтан цэцгийг тасралтгүй сугалан авч тунгалаг навчийг гэрэлтүүлэн харж байв. «Үүний гар ямар их чичирдэг юм! Энэ чинь архи уудаггүй биш бил үү?» гэж Жемма боджээ.

	— Энэ тухай та хорооны бусад гишүүдтэй ярилцвал дээр биз. Тэд юу гэж шийдвэрлэхийг би урьдчилан тааварлаж чадахгүй байна, гэж хэлээд Жемма бослоо.

	— Харин та юу гэж шийдвэрлэх вэ? гэж Овод асуугаад бас босож нүүртээ цэцгийг наалдуулж зогсжээ.

	Жеммагийн бодол гуйвж байв. Энэ асуудал түүнийг самгардуулж өнгөрсөн гашуун зовлонгоо дурсан санажээ.

	— Үнэндээ би мэдэхгүй байна. Одоогоос олон жилийн өмнө хувраг Монтанеллийн тухай би олонтой сонсож байсан юм. Тэр цагт энэ хүн бага байхдаа сууж байсан тэр хотын шашны сургуулийн хамба лам бөгөөд захирал нь байлаа. Түүнийг тун сайн мэдэх... нэг хүн над түүний тухай ихэд ярьдаг байлаа. Би заримдаа Монтанеллийн тухай муу бус зүйлүүдийг сонсож, түүнийг сайн хүн гэж санадаг байсан. Энэ бол эрт цагт тийм байжээ. Одоо тэр түүнээс хойш хувирсан байж болно. Шалгалт, хяналтгүй энэ засаг төр олон хүнийг хувиргаж байна, гэж Жемма хэлэв.

	— Юу ч болсон, хувраг Монтанелли өөрөө жигшүүрт хүн биш бол, тэр жигшүүрт хүмүүсийн гарын зэвсэг нь болсон байна. Энэ бол над ба хилийн цаана байгаа миний нөхдөд хамаагүй хэрэг. Зам дээр байгаа чулууг сайхан санаагаар таньсан байхад болох юм. Гэвч түүнийг заавал зайлуулах хэрэгтэй байдаг... Авхай аа зөвшөөрнө үү гэж хэлээд, Овод хонхыг дарж, үүдний зүг хазганан очоод, хаалгыг нээж, авхай аа та манайд ирснээрээ тун сайн сэтгэлт хүн байна. Тэрэг авчруулах уу? Үгүй юу? За баяртай, Бианк аа, авхайг гаргаж өг гэв.

	Жемма уймран бодсоор гудамжинд гарчээ.

	«Хилийн цаана байгаа миний нөхөд» гэж хэнийг хэлэв? Зам дээр байгаа чулууг ямар аргаар авч хаях вэ гэж энэ бодов? Хэрэв, зөвхөн шог бичгээр юм бол түүний нүд нь яагаад тийм заналтайгаар гялалзав.

	 

	 

	— 4 —

	Аравдугаар сарын эхээр, хувраг Монтанелли, Флоренц д ирэв. Түүнийг ирэхийн хамт хотын дотор илт хөдөлгөөн үүсэв. Тэр бол католик шашны алдартай номлогч бөгөөд төлөөлөгч нь байлаа. Хүн бүхэн Италийн бүх хорслыг арилган эмнэж чадах хайрлал ба энэрлийн үгийг хэлнэ гэж түүнийг хүлээж байжээ. Бүгдэд жигшигдсэн Ламбручинийн оронд ширээт лам Гиццийг папын мужийн төрийн нарийн бичгийн даргаар томилсон явдал нийтийн хөдөлгөөнийг тэнгэрт тулгал оргилуулсан байлаа. Тэгээд Монтанелли, энэ баяр баясгалантай байдлыг дэмжин тогтоож үнэхээр чадах хүн байлаа. Түүний амьдралгын сүрхий хатуу нясуун байдал католик шашны дээд ангийн язгууртан нарын дотор ховор тохиолдох үзэгдэл бөгөөд, ганцхан энэ чанар нь цухалдуулан мөлжих, хээл хахууль, шударга бусарга залийг хэрэглэх явдал бол шашны албан хаагчдаас нэр хүндийг хүсэх явдлын чухал нөхцөл юм гэж үзэж заншсан ард түмний талархлыг түүн дээр татаж өгдөг юм. Түүнээс гадна Монтанелли бол нээрээн авьяастай ба түүний сайхан ятган номлох сайхан дуутай хоолой, сэтгэл татмаар байдал нь шууд түүний амжилтын үндэс болж байлаа.

	Грассини бол ямагт өөртөө шинэ алдар хүндийг олохын тул хүч тамираа шавхаж байдаг хүн юм. Ингэж байх нь амар хэрэг биш.

	Түүний бүх урилгын хариуд Монтанелли ямагт бие муу, амраагүй гэх зэргээр шалтаг зааж, шууд татгалзаж байлаа.

	— 3а энэ Грассини, гэргий хоёр бас адгуус шиг бузар амьтад юм! Ширээт ламын тэргэнд яаж ёслохыг та ажиглав уу? Ганцхан алдартай л бол тэдэнд ямар ч хүн ялгаагүй юм. Тийм алдар нэрийн хойноос хөөцөлдөгчийг би бүх насандаа ер үзээгүй. Саяхан наймдугаар сард Овод, одоо бас Монтанелли. Тэр хайрхан өөртөө их тааламжтай байгаа биз гэж би найдна. Тэр түүнийг хэсэг балмадуудын адил, санаж байна гэж Мартини, бүтэн сайн өдрийн сэрүүн өглөө Синьорийн чөлөөгөөр Жемматай хамт өнгөрч гарахдаа түүнд ярив.

	Тэд, чойрын дуганд Монтанеллийн ном тавихыг сонсжээ. Алдарт номлогчийн үгийг сонсох гэж хүссэн хүн ард тэр том сүмд дүүрэн битүү байсан бөгөөд Жеммагийн толгой өвдүүзэй гэж айхдаа, түүнийг дуусахаас өмнө явъя гэж Жеммад Мартини хэлэв. Долоо хоног бороо орсны дараа анх удаа нар гарч байгаа сайхан өглөөг ашиглаж, гүвээний хажуугийн ногоон дээгүүр зугаацъя гэж Мартини Жеммад хэлэв.

	— Үгүй, хэрэв таныг завтай бол би зөвхөн нөгөө зүг рүү нь явах дуртай байна. Гүүрний тийш явбал дээр Монтанелли сүмээс буцахдаа түүгээр явах бөгөөд, би Грассини шиг тэр алдарт хүнийг үзэхийг хүсэж байна гэж Жемма хэлэв.

	— Харин та дөнгөж сая үзсэн биш үү.

	— Холоос үзсэн. Дуган дотор тун давчуу байсан... түүнийг явж өнгөрөхөд нь бид араас нь харсан юм. Гүүр дээр ойрхон очих хэрэгтэй, тэгвэл түүнийг сайн харна.

	— За, та яагаад Монтанеллийг үзэх гэж гэнэт сонирхон хүсэв? Та урьд нь алдарт номлогч нарыг ер сонирхдоггүй байсан шүү.

	— Одоо би номлогчид нь биш, харин хүнд нь сонирхож байна. Хамгийн сүүлийн удаа түүнийг би үзсэнээс хойш тэр аль зэрэг хувирсныг би мэдэх гэсэн юм.

	— Та түүнийг хэзээ үзсэн юм?

	— Артурыг үхээд хоёр хоносны дараа.

	Мартини, Жеммаг сандрангуй харлаа.

	Тэд гүүр тийш явж байлаа. Жемма усыг юу ч үзэхгүй байгаа юм шиг харцаар харах бөгөөд ийнхүү гөлрөн харахад Мартини ямагт айдаг байжээ.

	— Хайрт Жемма минь, та энэ уйтгарт түүхийг бүхэл насаараа санах юм гэж үү? Бид бүгд арван жилийн алдаа хийсэн байна гэж Мартини минут болсны дараа хэллээ.

	— Гэвч, хүн бүгд арван долоон жилийн дотор өөрийнхөө шилдэг нөхрийг алсан биш шүү дээ гэж Жемма ядрангуй дуугаар хэлээд, гүүрний чулуун хайсыг тохойлдов.

	Мартини дуугарсангүй. Жеммаг ийм гунигтай байхад түүнтэй ярихаасаа айдаг байжээ.

	— Ус үзэхийн хамтаар энэ тухай заавал бодогдоод байх юм. Чезаре минь явъя даа, энд зогсоход хүйтэн байна, гэж Жемма хэлээд толгойгоо өндийлгөж, бухимдан чичрэв.

	Тэд, дуугүй явж, гүүрийг гараад, эрэг тийш эргэв. Хэдэн минутын дараа Жеммагийн дахин хэлсэн нь:

	— Энэ хүний хоолойг яасан сайхан дуутай юм бэ! Өөр ямар ч хүний дуунд байдаггүй юм энэ хүний дуунд байна. Үүнийг хүн бүр дурладгийн нь үүнд байна гэж би бодож байна.

	— Тийм ээ, сайхан дуутай хүн юм. Бас хоолойноосоо гадна, энэ бол миний үзэж сонссон номлогч нарын дотроос хамгийн шилдэг нь юм. Харин намайг бодоход Монтанеллийн дур сэтгэл татдагийн нууц нь шашны бусад язгууртнаас эрс өөр ялгаатай байх түүний жирийн амьдралд гүнзгий оршиж байгаа болно. Бүх Италийн дотор папаас өөр хиргүй алдар нэртэй тийм шашны том тушаалтан хүнийг та ч бий гэж нэрлэн зааж чадах бол уу даа. Өнгөрсөн жил би Романья орох үедээ Монтанеллийн хошуугаар очсон бөгөөд, бороо орж байхад хүртэл хэрцгий цулчууд түүнийг үзэх буюу хувцсыг нь хуруугаараа шүргэх сэн гэж яаж хүлээж байсныг би үзсэн билээ. Тэд нар

	Монтанеллийг бараг хувилгаан хүн гэж үздэг бөгөөд Романьяд, жанч өмссөн бүхнийг үзэж яддаг шүү дээ. Тэхэд энэ чинь их юм биш үү. Би нэгэн контрбанд25 бололтой хөгшин тариачинд, танай эндхийн ард түмэн өөрийнхөө хамба ламд тун итгэлтэй юм байна гэж хэлэхэд, «Поп» лам нар цөм худалч байдаг. Бид тэд нарт дурладаггүй. Хувраг Монтанелли бол худал хэлдэггүй үнэнийг хэлдэг учраас бид түүнд дурладаг юм» гэж тэр хүн хариулсан гэж Мартини тосон авч хэлээд энэ шинэ сэдвээрээ голын усыг харж, аймшигт зүйлийг дурсан санасан Жеммагийн сэтгэлийг өөр тийш татах гэж бодов.

	— Сонин юм. Тэр, өөрийнхөө тухай ард түмний бодож байгааг мэддэг бол уу? гэж Жемма хэлээд, Мартини тийш анхаарахгүй түүний бодож байх нь бараг сонсогдох мэт байв.

	— Яагаад, мэдэхгүй байх вэ? Түүний тухай бодож байгаа зүйлүүдийг буруу гэж та бодохгүй байна уу?

	— Тийм ээ, буруу гэж бодож байна.

	— Та үүнийг яаж мэдээ вэ?

	— Тэр өөрөө надад хэлсэн юм.

	— Тэр үү? Монтанелли уу? Жемма та юу хэлж байна?

	Жемма, дух руугаа унасан үсийг хойш нь болгож, Мартини тийш эргэж харав. Тэд дахин зогсоцгоов. Мартини хайсыг тохойлджээ. Жемма нарны халхавчаар гүүрний дээгүүр дугаргалдуулан зурж байв.

	— Чезаре та бид нар бол хуучин найзууд юм. Гэвч үнэн хэрэг дээрээ Артурын юу болсныг би танд ер яриагүй шүү.

	— Түүнийг ярьсны хэрэггүй хайрт минь. Би бүгдийг мэднэ, гэж Мартини түүнийг бушуухан зогсоов.

	— Жиованнигааг сонссон уу?

	— Тийм ээ. Тэр өөрийнхөө үхэхийн өмнөхөн, нэг шөнө намайг орны нь дэргэд сууж байхад энэ тухай ярьсан юм... Хайрт Жемма минь бид үүнийг нэгэнт ярьж эхэлснээс хойш би танд бүх үнэний нь яривал дээр биз... Тэр хэлэхдээ, энэ зовлонт явдлын тухай бодол таныг зовоож байгааг ярьсан ба намайг тантай найз байгаарай, бас таныг энэ бодол санаашралаас нь саатуулж байгаарай гэж намайг гуйсан юм. Хэдийгээр амжилтгүй мэт боловч, тэгээд би чадах чинээгээрээ гүйцэтгэж байгаа юм.

	— Би мэдэж байна. Тантай би найзлаагүй бол би муудах байсан юм. Харин тэр цагт хувраг Монтанеллийн тухай танд Жиованни юу ч хэлээгүй юу? гэж Жемма аяархнаар асуугаад түүнийг харав.

	— Үгүй. Монтанеллийг энэ түүхтэй ямар нэгэн холбогдолтой юм гэж би мэдээгүй юм. Тэр, надад зөвхөн мэдээний тухай хэлсэн... бас.

	— Бас би Артурыг цохиж тэр усанд живсэн тухай хэлсэн үү? За тэгвэл би танд одоо Монтанеллийн тухай ярьж өгье.

	Тэд, гүүр тийш эргэж явах бөгөөд энэ гүүрээр хамба ламын тэрэг явж өнгөрөх ёстой байжээ. Жемма уснаас нүдний харцыг салгалгүйгээр ярьж эхэлсэн нь:

	— Тэр цагт Монтанелли, Пиза хот дахь шашны сургуулийн хамба лам бөгөөд захирал нь байлаа. Тэр, Артурт философийн хичээл заадаг байсан ба Артурыг их сургуульд ороход нь түүнтэй үргэлжлэн хичээллэж байжээ. Тэд, бие биедээ их хайртай байсан ба багш сурагч хоёр гэхэд, дурласан эр, эм хоёр шиг байсан юм. Артур бол Монтанеллийн гишгэсэн газрыг ч шүтдэг байсан. Хэрэв энэ ааваасаа хагацвал усанд унаж үхнэ гэж түүний нэг ярьж байсныг би санаж байна.

	Тэр, Монтанеллийг ямагт тэгж нэрлэж байжээ. Харин хов мэдээний тухай та мэдэж байна... Маргааш нь миний аав ба Артурын хар элэгт ах нар болох бузар хүмүүс Бертон нар хүүрийг олох гэж өдөр турш голоор тэнэсэн бөгөөд, би өөрийнхөө тасалгаанд ганцаараа суугаад, өөрийнхөө юу хийсэн тухай бодож байв.

	Жемма, хэдэн секунд хэртэй дуугүй болов.

	Орой болсон хойно миний аав над дээр орж ирээд «Жемма! доошоо ор, тэнд нэг хүн ирээд чамтай уулзах гээд байна» гэж хэллээ. Тэнд, манай бүлгийн нэг гишүүн дээд сургуулийн сурагч сууж байлаа. Түүний царай нь зэвхийрч, чичиргэнээд, Жиованнийн хоёрдугаар захианы тухай надад ярилаа. Захианы дотор, наманчлал дээр Артурын үнэнийг сонссон Карди ламын тухай нэгэн харгалзагч хүнээс мэдсэн гэж мэдээлсэн байв. «Ганцхан сэтгэлээ засах хэрэгтэй, одоо бид Артурыг буруугүй байсныг мэдэв» гэж дээд сургуулийн сурагчийн хэлж байсныг санаж байна. Аав минь миний гараас бариад намайг тайтгаруулахыг хичээж байв. Тэр үед аав, миний сэтгэлийн зовлонгийн тухай арай мэдээгүй байжээ. Би өөрийнхөө тасалгаанд эргэж ирээд, бүхэл шөнөдөө унтсангүй билээ. Өглөө нь аав, Бертон нар далайн боомт руу дахин явлаа. Тэд, хүүрийг олно гэж бас л горьдсоор байжээ.

	— Тэгээд түүнийг олоогүй биз дээ?

	— Олоогүй. Тэнгист урссан биз. Би өөрийнхөө тасалгаанд сууж байтал, зарц хүүхэн ирээд хэлсэн нь: сая нэгэн хувраг орж ирээд аавыг онгоцны засварын газар явсныг мэдмэгц, явчихлаа гэв. Энэ нь Монтанелли мөн гэж би тааварлаад, хойд хаалгаараа гарч түүнийг цэцэрлэгийн үүдний дэргэд гүйцлээ. «Эцэг Монтанелли минь, би тантай ярих хэрэг байна» гэж намайг хэлэхэд, тэр дороо зогсоод дуугүй хүлээлээ. Ай, Чезаре минь, хэрэв та тэр цагт түүний царайг харсан бол! Түүнийг би олон сарын турш мартаагүй юм! «Би, доктор Уоррены охин юм. Артурыг алсан хүн бол би мөн гэж танд үнэнийг хэлэх ёстой байна» гэж би хэллээ. Тэгээд би юу юу болсноо бүгдийг хэлэхэд, тэр чулуу шиг хөдлөхгүй зогсоод, миний үгийг сонслоо. Намайг ярьж дуусмагц, «хүүхий минь битгий зов, түүнийг чи алаагүй, харин би алсан юм. Би түүнийг хууран мэхэлсэн бөгөөд тэр үүнийг мэдсэн юм гэж тэр хэллээ.

	Тэгээд ганц ч үг нэмж хэлэлгүй түргэн эргэж, цэцэрлэгээс гарч явсан билээ.

	— Тэгээд дараа нь яасан бэ?

	— Тэгээд дараа нь яасныг би мэдэхгүй. Харин тэр оройдоо л тэр онгоцны засварын газраас хол бус нэг гудамжинд муужирч унасныг ойролцоо нэгэн байшинд аваачиж гэнэ гэж би дуулсан юм. Өөр би юу ч мэдээгүй. Миний аав надад аль чадахыгаа л хийж өгмөгц, тэр практикийн ажлаа тэр дор нь хаяад, надад өнгөрсөн зүйлийг сануулахгүй байж чадах газар болох Англид намайг аваачсан билээ. Тэр намайг бас усанд унах магадгүй гэж айж байсан бөгөөд, үнэндээ би усанд унаж үхэхдээ ойрхон байсан юм. Тэгээд дараа нь аавыг хулгана яраар өвдсөнийг мэдээд би түүнийг өөрийнхөө гар дээр авах ёстой болжээ. Надаас өөр түүнийг асрах хүн ер байгаагүй шүү дээ. Аавыг үхсэний хойно хүүхдийг миний том ахын гэртээ аваачтал нь тэд миний гар дээр байж байсан юм. Дараа нь Жиованни ирлээ. Бид, анхандаа уулзахаасаа айж байлаа. Энэ бол бидний хооронд муухай юм байсан билээ. Шоронгоос бичсэн тэр зовлонт захианы улмаас бүх хариуцлага нь надад тусах ёстой гэж тэр өөрийгөө гашуунаар зэмлэж байлаа. Тэгээд, чухам энэ хамтын гашуудал биднийг ойр дотно болгосон гэж би бодож байна.

	Мартини инээмсэглэн толгойгоо сэгсэрч байв.

	— Таны зүгээс энэ яг тийм байсан байж болно. Гэвч Жиованни тантай анх удаа уулзаад л тун тачаадсан юм. Тэр Ливорнод очсоныхоо дараа Миланд яаж эргэж ирснийг би санаж байна. Тэр, таныг өдрийн бодол, шөнийн зүүд болгож, ямагт англи хүүхэн Жеммаг яриад, миний элгийг хөштөл инээлгэж байлаа. Би таныг үзэн ядах байх гэж бодож байв. За хамба лам ирлээ! гэж тэр хэлэв.

	Тэрэг нь гүүрний дээгүүр өнгөрч эрэг дээрх том байшингийн дэргэд зогсов. Монтанелли зөөлөвч дэрийг налан сууж байлаа. Тэр тун их ядраад өөрийгөө үзэхээр хаалганы дэргэд цугларсан баясгалант хүмүүсийг ажиглахгүй байгаа бололтой. Дуган дотор түүний царайд гэрэлтэн туяарч байсан зориг идэвх унтраад, одоо нарны хурц гэрэлд түүний царай дээр эцэж ядарсны тэмдэг ил харагдаж байлаа. Түүний тэрэгнээсээ бууж, хөгшин хүний хүнд гишгэлтээр шат өөд түүний авирахын хамт, Жемма эргэж гүүрний зүг аажмаар алхав. Түүний нүүрэн дээр Монтанеллийн найдваргүй бүдэг харц туссан мэт байлаа. Мартини түүний хажууд дуугүй явна.

	— Артурыг Монтанелли яаж мэхэлсэн юм бэ? гэдэг бодол надад олонтоо төрж байлаа. Заримдаа би бодохдоо ... гэж Жемма эхэлтэл,

	— Тийм үү?

	— Гэвч энэ нь дэмий байж магадгүй... гэвч тэд хоорондоо тун адилхан юм... 

	— Хэн хоорондоо адилхан гэж?

	— Артур, Монтанелли хоёр. Үүнийг бас ганц би хэлж байгаа юм биш. Түүнээс гадна, энэ гэр бүлийн хүмүүсийн харьцаанд ямар нэг сэжиг таавартай зүйл байсан юм. Артурын эх Бертон авхай миний мэдэх эмэгтэйчүүдийн дотроос хамгийн энхрий нэгэн байсан юм. Бас Артур шигээ цогтой сэргэлэн царайтай, зан аашаараа ч мөн адил юм шиг надад санагддаг байв.

	Харин тэр авхай дандаа гудамжны тимтэн шиг айсан царайтай байх шиг байдаг билээ. Түүний дагамал хүүгийн эхнэр нь түүнийг нохойноос дор үздэг байжээ. Артур бол өөрөө эдгээр бүдүүлэг Бертончуудтай огт адилгүй... багадаа хүн чинь юмыг их буруу ойлгодог, гэвч дараа нь Артур бол Бертон биш юм гэж би олонтоо санадаг байлаа.

	— Тэр эхийнхээ тухай ямар нэг юм мэдсэн байж болох юм. Тийм бол энэ чинь түүний амиа хорлохын шалтгаан болж чадах ба харин Кардийн урвасан явдал бол түүний шалтгаан нь огт биш юм, гэж Мартини энэхүү тайтгаруулж болох ганц үгийг өлгөн авч хэлэв.

	— Гэтэл Жемма толгойгоо сэгсрэн:

	— Чезаре, хэрэв намайг түүнийг цохиход түүний царай ямар байсныг та Монтанеллийн тухай таавар үнэн байж болно түүнд худал хуумгай юм байхгүй... Харин би юу хийсэн бол тэр хийсэн хэрэг мөн.

	— Нэлээд хэдэн минут тэд дуугүй явлаа.

	— Хайрт минь хэрэв бид хийсэн хэргээ засах яльгүй ч бол бололцоотой байсан бол хуучин алдаагаа бодох хэрэгтэй байлаа. Гэвч түүнийг засах нь өнгөрчээ. Үхсэн нь үхсэн чигээр болог. Энэ бол аюултай юм болсон билээ. Гэвч хөөрхий тэр залуу амьд үлдээд шоронд сууж цөллөгт хэвтэж байгаа нөхдөөсөө дээр биш үү. Харин эдний тухай бодох хэрэгтэй юм. Бид бүх санаа сэтгэлээ үхсэн хүмүүсийн хойноос тавих эрх байхгүй «хүнд дайрсан үхэл надад дайрах нь хууль» гэж таны хайрт Шеллийн26 хэлснийг бод. Энэ үгийг та санаж, өнгөрсөн үед хийсэн муу гэмийн оронд одоо хийж чадах сайн үйлсийг санах хэрэгтэй.

	— Мартини, өөрийнхөө яриандаа болж Жеммагийн гараас барьж авснаа, хүнгэнэсэн хүйтэн дуу ар талдаа гарахыг сонсож түүнийг бушуухан тавилаа.

	— Эрхэм доктор минь, таны хэлж байгаа тэр сайхан үйлс бүхнийг хувраг Монтанелли эзэмшсэн байна. Тэр ч байтугай манай энэ нүгэлт ертөнцөд тэр чинь таарахгүй хэтэрхий сайн хүн юм. Түүнийг өөр ертөнцөд шилжүүлэн залбал таармаар юм. Тэр тэнд очоод, энд байгаа шигээ гайхуулж чадна гэж би итгэж байна. Тэнд бас энэ ариун хамба лам шиг соньхон юмыг ер үзээгүй амьтад цөөнгүй байх нь магад шүү. Харин амьтан бол шинэ сонин юмыг их хөөцөлдөнө гэж тэр сүрхий дуутай хүн хэлэв.

	— Та, үүнийг яаж мэдэв? гэж Риккардогийн хэлэх нь сонсогдох бөгөөд, түүний чичиргэж байх нь ил байлаа.

	— Хайрт минь, ариун увдист зохиолоос би мэдсэн юм. Хэрэв евангелид итгэн бишрэх юм бол хамгийн ариун хүндэт амьтан (нийлбэр) ч болов тун сонин юманд татагддаг байна. Харин, миний бодоход үнэнч шударга, хамба лам хоёр бол хавч хорхойтой, зөгийн балыг хольсон юм шиг тийм зохисгүй бөгөөд амтгүй, тун сонин амьтан (нийлбэр) байгаа юм... А! Ноён Мартини, Болла авхай нар явах байна! Өнөөдөр бас сайхан өдрөө! Та нар бас шинэ Савонаролдгийн27 номыг сонсов уу?

	Мартини түргэн эргэж харав. Амандаа тамхи зуусан, захандаа боодолтой цэцэг хатгасан Овод, өөрийнхөө гоё бээлийтэй нарийхан гарыг түүн тийш сарвайв. Одоо нарны гэрэл түүний цэвэр ботинк дээр цацарч, инээмсэглэж байгаа царайг нь гэрэлтүүлмэгц, тэр нь Мартинид тийм ч муухай биш, харин нэлээд хүсэл хангамаар сайхан хүн мэт санагдав. Тэд бие биеийнхээ гарыг атгалцахдаа нэг нь хүндэтгэж, нөгөө нь уруу царайтай байжээ. Энэ үед гэнэт Риккардогийн дуу алдсан нь:

	— Таны дотор муухай болов уу Болла авхай минь?

	— Шляп малгайны саравчаар халхлагдсан Жеммагийн царай үхсэн хүнийх шиг зэвхийрч, хоолой дээрээ зангидсан бүх нь зүрхний цохилтын аяар доргиж байлаа.

	— Би гэртээ харья, гэж Жемма сулхан дуугаар хэлэв.

	— Мартини, Жеммаг гэрт нь хүргэж өгөхийн тулд тэрэг дуудан авчирч хамт суув. Овод Жеммагийн дугуй дээр өлгөгдсөн цувыг засаж байгаад, гэнэт Жеммаг харсан ба Жемма нь түүнээс айсан царай гаргаж далдирсныг Мартини ажиглан мэджээ.

	— Танд юу тохиолдов Жемма минь? Энэ бүтэлгүй хүн танд юу хэлэв? гэж Мартини дөнгөж холдмогц асуув. 

	— Юу ч хэлээгүй, Чезаре минь. Тэр ер хамаагүй. Би... айлаа.

	— Айлаа?

	— Тийм ээ!... Надад үзэгдэх шиг... 

	— Жемма гараараа, нүдээ халхлав.

	Түүний дахин сэргэж тайтгарахыг хүртэл Мартини дуугүй хүлээж явав. Түүний царай ягаарч байжээ.

	— Таны хэлдэг тун зөв. Өнгөрсөн аюулыг дурсахад ашиггүй байна. Энэ бол хамгийн бололцоогүй юмыг бодох болтол нь хүнийг бухимдуулдаг юм байна. Чезаре минь энэ тухай би ер дахиж ярихгүй. Харин уулзсан бүгдийгээ Артуртай адил юм гэж харахад хүрэх нь байна. Энэ бол гэгээн цагаан өдөр ямар нэгэн хар дарж солиорч байгаа хэрэг яг мөн. Та бодооч, би сая энэ муухай гоёмсог хүнийг надад ойртон ирэхэд энэ чинь Артур шиг санагдав гэж Жемма тун жигтэйхэн дуугаар хэлээд, Мартини руу харжээ.

	Овод яах аргагүй дайснуудыг өөртөө бий болгож чадав. Тэр найм дугаар сард Флоренц д ирсэн бөгөөд арав дугаар сарын эцсээр түүнийг урьж ирүүлсэн хорооны гишүүдийн дөрөвний гурван хувь нь түүний тухай Мартинитай адилтгах саналтай болсон байжээ. Тэр ч байтугай түүнийг шүтэгч нар нь хүртэл Монтанеллийг ширүүнээр дайрсан явдалд дургүйцэж байсан ба бас анхандаа хурц ухаантай шог зохиолчийн юу хэлсэн бүгдийг хамгаалахад бэлэн байсан Галли ч өөрөө хамба лам Монтанеллийг зовоохгүй байвал дээр юм, «үнэнч хамба лам тийм олон биш, тэднийг хүндэтгэх хэрэгтэй» гэж сандран хэлэх болжээ.

	— Энэ шоолох бичиг, санаатайгаар худал доромжлох явдалд санаа түвшин үлдсэн хүн нь ганц Монтанелли өөрөө байжээ. Шоолж байхад сайхан санаж байгаа ийм хүнийг доромжлох гэж хүч хөдөлмөр гарзадсаны хэрэггүй юм гэж Мартини хэлдэг байжээ. Монтанелли флорентиний тэргүүн хамба ламыг хүлээн авч уулзахдаа, тасалгааныхаа дотроос Оводын нэгэн хорт шог зохиолыг олоод, түүнийг эхнээс нь дуустал уншиж, «үүнийг муугүй бичсэн байна шүү тийм үү?» гэж хэлээд тэргүүн хамба ламд өгч гэнэ гэж ярилцдаг байжээ.

	Либерал намын зарим гишүүд, Монтанеллийн нэр дээр Оводын муухайгаар бичиж байгааг буруу юм гэж түүнд мэдрүүлэхийг оролдсон боловч ямар ч үр дүнгүй болжээ. Бүх учир баримтын хариуд тэр зөвхөн тааламжтай инээмсэглэж бага зэрэг ээрүүтэн хариулах нь:

	— Үнэндээ, ноёд минь, та нар шударга биш байна. Би, Болла авхайд бууж өгөхдөө, Монтанеллийг ирэх цагт өөрийнхөө дураа доромжлох эрхийг өөртөө авна гэж зориуд хэлсэн юм. Бидний яриа ийм байв.

	Арав дугаар сарын эцсээр, Монтанелли өөрийнхөө Романья дахь мужид буцаж явсан бөгөөд арван нэгдүгээр сарын эцсээр, Овод тэнгис рүү хоёр долоо хоног хэртэй хугацаагаар явах гэж байгаа өөрийн саналыг хороонд илэрхийлэв. Тэр, Ливорно тийшээ явсан бололтой. Гэтэл доктор Риккардо удалгүй тэнд очоод Оводтой уулзах гэсэн чинь, түүнийг хаанаас ч олсонгүй. Арван хоёрдугаар сарын таванд Папын мужид, Апенины дагууд улс төрийн оргилсон хөдөлгөөн эхэлсэн бөгөөд, тэр үед олонх хүмүүс өвлийн дундуур өөртөө амралт өгөх гэж Оводын хий бодол гаргасны учрыг тааварлах болов. Бослого дарагдсаны хойно Овод Флоренц д эргэж ирсэн бөгөөд гудамжинд Риккардотой уулзаад түүнд, эелдэгхэн хэлсэн нь:

	— Та намайг Ливорнод сураглаж явна гэж би сонссон юм. Гэтэл би Пизад саатаж орхилоо. Ямар сайхан эртний хот вэ! Тэнд байхад яг Аркадийн жаргалант оронд байгаатай адил санагдах юм. Аркадий гэдэг бол эртний уран зохиолчдоос малчны амгалан амьдралын хязгаар гэж магтсан эртний Грекийн орон юм. Сүүлийн үеийн утга зохиолд, өдөр тутмын зовлон, гачигдлаас чөлөөтэй, жаргалант, үлгэрийн орон болжээ.

	Шашны баярын өдрүүдэд, доктор Риккардогийн гэрт болсон утга зохиолын хорооны хурал дээр Овод иржээ. Хуралд тун олон хүмүүс ирсэн бөгөөд, Овод тасалгаанд орж ирэхдээ, инээмсэглэн, өөрийнхөө хожимдсоныг уучлахыг хүслээ. Түүнд суух зай байсангүй, гэтэл зэргэлдээ тасалгаанаас сандал авчрахаар Риккардыг босмогц Овод түүнийг болиулав.

	— Битгий зов, би өөрөө сайн аргална, гэж тэр хэллээ.

	Жеммагийн ойролцоо байгаа цонх тийш очиж, цонхны тавиур дээр суугаад, Овод салхи оруулах нүхийг толгойгоороо налав.

	Оводод Леонардо да Винчийн28 зургуудтай адил дүрсийг олгосон битүү харц нь над дээр тусаж байна гэж Жемма мэдэрч байсан бөгөөд энэ үед энэ хүнийг итгэхгүй байсан, түүний зөн ёр нь мухар сохор аймшиг болон хувирчээ.

	Хурлын хэлэлцэх хэрэгт Тосканад учрах гэж байгаа өлсгөлөнгийн тухай асуудал ба энэ аюулын эсрэг ямар арга хэмжээ авах ёстой болохыг тайлбарласан хорооны санал бүхий тунхаг гаргах тухай асуудлыг тавив. Тодорхой шийдвэрийг гаргахад нэлээд хэцүү байсан бөгөөд учир нь тэдний санал хуучин адил эрс тэс зөрөлдөж байлаа. Жемма Мартини, Риккардо нарын зэрэг хорооны нэлээд тэргүүний хэсэг нь тариачдад зохих цагт нь тусламж үзүүлэхийн тулд даруй арга хэмжээ авахыг засгийн газар ба нийгэмд хүчтэй уриалан анхааруулах саналтай байлаа. Грассини мэтийн нэлээд дундыг баримтлагч нар хэтэрхий ширүүн анхаарал бол засгийн газрыг уурлуулж, юм ч үнэмшүүлэхгүй болно гэж айж байлаа.

	— Тэгээд, ноёд минь тусламжийг даруй үзүүлбэл тун зүгээр юм. Бидний ихэнх нь бүтэхгүй хүслийг гаргаж байна. Харин бид, та нарын хэлж байгаа маягаар ярих юм бол жинхэнэ өлсгөлөн болохоос нааш засгийн газар нь ямар ч арга хэмжээ авахгүй байж бүүр болох юм шүү. Хэрэв бид засгийн газраас ургацыг шинжлэн үзэхэд хүргэж чадах юм бол энэ нь урагштай алхам болох юм, гэж хүмүүсийг уучлангуй харав.

	Зуухны орчим буланд сууж байсан Галли өөрийнхөө дайсан руу ухасхийхээс хожидсонгүй.

	— Урагштай алхам гэнэ үү? хэрэв, үнэн хэрэг дээрээ өлсгөлөн болбол түүнийг үүгээр зогсоож чадахгүй. Хэрэв, бид ийм алхмаар явах юм бол ард түмэн бидний тусламжийг хүлээж чадахгүй үхнэ.

	— Харин нэг сонирхмоор зүйл бол... гэж Сакканийг эхэлтэл тал бүрээс нь хашхиралдсан нь:

	— Чанга яриач ээ, дуулдахгүй байна!

	— Гудамжинд ингэж бузраар шуугьж байхад яаж дуулдах юм! Цонх хаагаач Риккардо оо! Өөрөө өөртөө ч дуулдах нөхцөл алга! гэж Галли ууртай хэлэв.

	Жемма тэр цонх руу харав.

	— Цонх хаалттай байна аа. Тэнд тэнэмэл цирк явж байх шиг байна, гэж Жемма хэлэв.

	Гадна талаас шуугиан, инээд, хөлийн чимээ, хонхны дуу сонсогдох бөгөөд, үүний дээрээс үлээдэг хөгжмийн муухай цуурай, хэнгэргийн зайгүй доргио нэмэн шуугина.

	— Одоо ийм өдрүүд байх учраас үүнтэй эвлэрэхээс л биш яах вэ. Шашны баярын өдрүүдэд дандаа шуугиантай байдаг. Тэгээд та юу хэлэв ээ, Саккони? гэж Риккардо хэлэв.

	Энэ тухай Пиза ба Ливорнод юу гэж бодож байгаагаа мэдвэл сонин юм биш үү гэж би хэлж байна. Синьор Риварес тэндээс ирсэн тул бидэнд хэлж өгч магадгүй биш үү? Овод, хариу хэлсэнгүй. Тэр цонх уруу ширтэн харж, тасалгаа дотор юу хэлсэн тухай сонсоогүй юм шиг байжээ.

	— Синьор Риварес аа! гэж түүнд хамгийн ойр суугаа Жемма дуудлаа.

	Овод дуугарсангүй. Тэгэхэд нь Жемма бөхийж, түүний гараас татав. Овод даруй Жемма тийш эргэсэн бөгөөд түүний хөдөлгөөнгүй жигтэйхэн харцад автагдсан Жемма цочиж айв. Агшин зуур Жеммагийн өмнө үхсэн хүний царай үзэгдэх шиг болсон ба дараа нь Оводын уруул ямар нэгэн хачин, амьгүй юм шиг чичрэв.

	— Энэ бол тэнэмэл цирк байна, гэж Овод шивгэнэв.

	Жеммагийн анхны зөнтэй хөдөлгөөнөөр Оводын сонирхол харах нь хязгаарлагдав. Түүнд юу тохиолдсоныг Жемма мэдэхгүй байж, ямар нэгэн аймшигт солиорол түүнийг бүрэн эзлэв гэж тааварлав. Жемма бушуухан босож түүнийг биеэрээ халхлаад, гудамж руу харах гэсэн юм шиг цонхыг нээв. Жеммагаас өөр хэн ч Оводын царайг харсангүй.

	Гудамжны дундуур илжиг унасан шог жүжигчин ба эрээн цоохор хувцас өмссөн алиа жүжигчин бүхий цирк явж байв.

	Баг зүүсэн баярын хүмүүс инээлдэн, түлхэлцэн, тоглож, шог жүжигчид цаасан цэцэг туузыг хаялцан, өөрийнхөө тэргэн дээр сууж яваа алиа жүжигчний дурласан хүүхэнд ууттай мөсөн чихрийг чулуудаж, бүгдээрээ алтан утас гялалзуулан шувууны өд зүүгээд духан дээр хиймэл мушгиа үс тавьж, будмал уруулуудаар инээмсэглэн явцгааж байв. Тэрэгний хойноос хүүхдүүд, гуйлгачид, зүйл бүрийн чадамгай номерыг явуут хийгч биеийн тамирчид, аар саар юм, амтлаг зүйлийг худалдагч нар бөөн бөөнөөр явж байв. Тэд бүгдээрээ инээлдэж, ямар нэгэн хүн алга таших бөгөөд, чухам хэнд алга ташиж байгааг Жемма анхандаа харж чадсангүй. Дараа нь энэ хүн бол нэгэн бөгтөр нуруутай, инээдмийн хувцастай жижигхэн хонх дүүжилсэн цаасан малгайтай, бяцхан хүн байхыг Жемма үзэв. Тэр хүн бол жүжигчдийн бүрэлдэхүүнд багтсан бололтой бөгөөд, муухайгаар маяглан арзганаж хүмүүсийг зугаацуулж байв.

	— Тэнд юу болоод байна! Та нар тун сонирхож байх шив? гэж Риккардо асуугаад цонх тийш ойртож очив.

	— Ямар нэгэн тэнэмэл жүжигчний улмаас болж тэдний бүх хороог хүлээлгэж байгаа явдлыг Риккардо нэлээд гайхжээ.

	— Жемма, түүн тийш хараад:

	— Сонин юм юу ч алга. Зүгээр л тэнэмэл цирк байна. Харин тэдний шуугиад байхад нь би тэнд ямар нэгэн юм болов уу, гэж санасан юм гэлээ.

	Оводын хүйтэн хуруунуудад өөрийнхөө гарыг атгаастай байхыг Жемма гэнэт мэджээ.

	— Танд баярлалаа гэж Овод шивнээд, цонхыг хааж, Ноёд та нарыг саатуулсныг минь уучлаарай. Би хошин жүжигчдийг сонирхов. Тун сонин юм байна гэж тохуурхангуй маягтай хэллээ.

	— Саккони танаас юм асуугаад байна гэж Мартини ширүүвтэр хэлэв.

	— Оводын зан ааш нь Мартинид дэмий маяглал мэт санагдсан ба түүний жишээгээр Жеммагийн тэгж зохимжгүй дуурайсанд тэр их эгдүүрэв. Энэ бол Жеммагийн ааш зан биш байжээ.

	Овод Пиза хотод зөвхөн «амрах» гэж очсон учраас тэндхийн санал сэтгэл ямар байгааг тэр юу ч мэдэхгүй гэж хэлэв. Тэгээд Овод анхандаа өлсгөлөнгийн аюулын тухай дараа нь тунхгийн тухай ярьж, эцэст нь олон үг ба ээрүүтэх хоёроороо бүгдийг чилээв. Тэр өөрийнхөө дууг ямар нэгэн жигтэйгээр үздэг юм шиг санагдаж байжээ.

	Хурал дуусаж хорооны гишүүдийг тарж эхэлмэгц, Риккардо Мартини тийш очиж:

	— Үлдэж хоол ид Фабрицци, Саккани хоёр бас үлдэнэ гэв.

	— Баярлалаа. Гэтэл би Болла ахайг хүргэж өгмөөр байна.

	— Та намайг ганцаараа харьж чадахгүй гэж айж байна уу? Энэ танайд үлдэлгүй яах вэ доктор Риккардо минь! Тэр жаахан зугаацвал ашигтай болно. Мартини бол гэртээ хэтэрхий их суулаа, гэж Жемма хэлээд, босож цуваа нөмөрлөө.

	— Хэрэв зөвшөөрвөл, би таныг хүргэж өгье. Би тэр зүгт чинь явна, гэж тэдний ярианд Овод оролцов.

	— Хэрэв, та үнэхээр зам дагуудаа... 

	— Харин, Риварес танд оройхон шиг манайд ирэх завгүй юу? гэж Риккардо тэдэнд хаалга нээж өгөхдөө асуужээ.

	Овод инээж мөрөн дээгүүрээ эргэж хараад:

	— Надад уу найз минь? Би циркт очихыг бодож байна, гэв.

	— Хаашаа хачин хүн бэ! Тэр юунд ингэж ший тоглоомд сонирхдог юм, гэж Риккардо зочид дээрээ буцаж ирээд хэлэв.

	— Сүнсээрээ төрөл юм байлгүй дээ. Тэр өөрөө ёстой шийний тоглоомч шүү дээ, гэж Мартини хэлэв.

	— Хэрэв зүгээр л нэг тоглогч юм бол сайн байна. Харин тэр тийм нэг тоглогч байвал аюултай юм гэж би айж байна гэж Фабрицци ноцтой байдлаар хэллээ.

	— Аюултай гэж үү? Юугаараа?

	— Энэ битүүлгээр зугаацан явдаг нь надад нэг л биш санагдана. Үүнийг тоолсоор байтал гурав болов. Гэтэл түүнийг Пизад очсон гэж би итгэж байна.

	— Риваресын уул руу явдаг нь хэнд ч нууц биш гэж би санаж байна. Тэр ч байтугай Овод өөрийнхөө хил зөрчигч нартай холбоотойг нуух гэж их хичээдэггүй юм. Тэр бол өөрийнхөө шог зохиолуудыг Папын мужийн хилээр нэвтрүүлэн гаргахын тулд тэдний тусламжийг ашиглаж байна гэж Саккони хэллээ.

	— За би, та нартай энэ тухай ярих гэсэн юм. Манай хил нэвтрүүлэх ажлын удирдлагыг гартаа ав гэж Риваресыг гуйвал хамгийн дээр юм гэж над бодогдов. Миний бодоход Пистойяд байгаа хэвлэл тун муу ажиллаж байна. Бас тэнд ном хэвлэлийг нэг аргаар тамхинд хийж хүргэх нь тун бүдүүлэг юм, гэж Риккардо хэлэв.

	— Харин тэр чинь одоо хүртэл тун сайн явж байгаа шүү дээ гэж Мартини шууд тээнэгэлзэв.

	Галли, Риккардо хоёр дандаа Оводыг сайн дуурайллын жишээ болгодог явдал Мартинид яршиг төвөгтэй болсон бөгөөд, энэ бүгдийг ухаантай болгон сургах гэж бодсон хүнийг тэдний дунд хүрч ирэхээс нааш, тэр юм бүрийг үүнээс илүү яаж сайн болох вэ, цөм л сайн болж байна гэж үздэг байжээ.

	— Тэр хэвлэл, одоо хүртэл биднийг тийм муугүй хангаж ирлээ. Гэвч сүүлийн үед баривчлах, хураах явдал олон болсныг та нар мэдэж байна. Хэрэв, энэ хэргийг Риварес гартаа авах юм бол ийм бүтэлгүй явдал ер гарахгүй гэж би санаж байна.

	— Ямар учраас та тэгж бодов?

	— Нэгдүгээрт, хил зөрчигч нар биднээс хүнийрхэж шууд саалийн үнээ шиг үздэг байж болно. Гэтэл Риварес хэрэв тэдний удирдагч нь биш бол ядахдаа тэдний найз нь юм. Үүний үгийг тэд нар дагадаг ба үүнд итгэдэг. Хоёрдугаарт, бидний дотроос уулыг Риварес шиг сайн мэдэх ганц ч хүн байхгүй. Риварес бол тэнд нуугдаж байсан ба уулын жим бүгдийг сайн мэднэ гэгчийг мартаж болохгүй. Ямар ч хил зөрчигч Риваресыг мэхэлж зүрхлэхгүй бөгөөд, хэрэв зүрхэлдэг юм гэхэд амжилт гаргахгүй.

	— Тэгвэл, та манай ном хэвлэлийг Папын мужид хүргэх бүх хэрэг тараалт, хаяг, нууц складууд29, ер нь цөмийг түүнд даалгая гэж байна уу эсвэл ганцхан хилээр нэвтрүүлэх явдлыг түүнээс гуйх гэж байна уу?

	— Манай хаяг, нууц складуудын хувьд тэд нь цөм Оводод илэрхий болох нь магад биз. Тэгээд бас зөвхөн энэ ч биш, өөр олон юм илэрхий болсон биз. Тэгээд энэ талаар түүнд заах юм байхгүй. Харин тараалтын хувьд та нар өөрснөө шийд. Миний бодвол хамгийн чухал нь хил нэвтрүүлэх явдал юм.

	— Хэрэв, миний саналыг мэдэх гэж хүсвэл, би ийм төлөвлөгөөний эсрэг байна.

	Риваресыг ийм их арга мэхтэй гэдэг нь ганцхан таавар шүү дээ. Үнэн хэрэг дээрээ, энэ ажил дээр түүнийг бидний хэн ч мэдэхгүй чухал цагт түүнийг аргалан гарч чадах эсэхийг бид итгэж чадахгүй гэж Мартини хэлэв.

	— Ай, энэ тухайд эргэлзэхгүй байж болно! Тэр хэзээ ч аргалан гарч чадна! гэж Риккардо тасалж хэлэв.

	Түүнээс гадна би Риваресыг хэдийгээр бага мэдэх боловч, түүнд манай намын бүх нууцыг итгэмжилж болохгүй мэт над санагдана. Миний бодвол, тэр хөнгөн хийсвэр бөгөөд маяглах дуртай хүн юм. Ном хэвлэлийг хилээр нууц нэвтрүүлэн хүргэх ажлыг нэг хүний гарт өгөх явдал тун ноцтой хэрэг. Фабрицци, та энэ тухай юу гэж бодох вэ? гэж Мартини үргэлжлэн хэлэв.

	— Хэрэв, ганцхан таны татгалзсаны тухайд бол Овод нь Риккардогийн хэлж байгаа бүх чанарыг эзэмшсэн хүн болох учир Мартини таны саналыг хаях байна. Би түүний зоригтой, үнэнч, самбаатайг итгэж байна. Уул ба уулчид түүнтэй танил юм гэдэг ч бас эргэлзээгүй. Харин өөр төрлийн эргэлзээтэй юм байна. Түүнийг ганцхан өөрийнхөө шог зохиолуудыг хилээр нууц нэвтрүүлэхийн тулд уул уруу явдаг гэдгийг би итгэхгүй. Миний бодоход, түүнд бас өөр зорилго бий байх. Энэ бол, зөвхөн бидний хооронд л үлдэх хэрэг. Үүнийг ганцхан би л тэгж байгаа юм. Тэр, тэндхийн хамгийн аюултай бүлгүүдийн нэгэнтэй холбоотой байж магадгүй гэж над санагдах юм.

	— Ямар бүлэгтэй? «Улаан бүстний» бүлэгтэй юу?

	— Үгүй. «Хутгачны» бүлэгтэй.

	— «Хутгачин»-тай юу? Энэ чинь их төлөв нь улс төрийн туршлагагүй, ямар ч боловсролгүй тариачдаас бүрэлдсэн, тэнэмлүүдийн жижиг бүлэг шүү дээ.

	— Энэ бүлгийн ихэнх гишүүд нь бослогод урьд оролцогсод юм гэдгийг мартаж болохгүй. Тэд илэрхий тэмцлээр шашны намынхныг дийлж болохгүйг мэдээд, нууц аллагад шилжсэн юм.

	— Ямар учраас Риваресыг та тэдэнтэй холбоотой гэж санав.

	— Энэ бол зөвхөн миний таавар юм.

	Юу ч болсон манай ном хэвлэлийг хүргэх явдлыг түүнд итгэмжлэхийн өмнө цөмийг магадлах хэрэгтэй. Хэрэв Риварес, хоёр ажлыг бөөн явуулах гэж бодох юм бол тэр манай намыг сүрхий хорлож магад. Тэгээд намын алдар нэрийг гутааж, ямар ч тусгүй юм болгоно. Харин энэ тухай дахин ярьцгааж болно. Одоо Ромоос ирсэн танай мэдээг сонирхмоор байна. Хотын захиргааны төлөвлөгөөг боловсруулахын тулд комисс томилох гэнэ гэж яриа гарч байна.

	Жемма Овод хоёр эрэг дээгүүр дуугүй явж байна. Оводын халуурхан чалчих явдал барагдан намдсан бололтой. Тэд Риккардынхаас гарснаас хойш Овод бараг үг дуугараагүй ба түүний дуугүй байгаа нь Жеммаг баясуулж байжээ. Тэр Оводтой хамт байхдаа тун бэрхтэй мэт байдаг ба ялангуяа Оводын жигтэйхэн ааш зан хурал дээр Жеммаг тун их бачимдуулсан учир энэ өдөр түүнд их эвгүй байжээ.

	Овод гэнэт зогсож Жеммаг харав.

	— Та эцэхгүй байна уу?

	— Үгүй, Юу гэж?

	— Өнөө орой тун их ажилтай юу?

	— Үгүй.

	— Би таны онцгой өршөөлийг хүсэж байна, тэгээд жаахан явж зугаацвал яана?

	— Хаашаа?

	— Зүгээр л таны аль дуртай зүгт.

	— Та яах гэсэн юм?

	Овод шууд хариулсангүй.

	— Үүнийг зүгээр тэгж тайлбарлаж болохгүй... Харин би таныг тун их гуйя!

	Овод, Жеммаг харав. Тэр харц нь Жеммаг гайхахад хүргэжээ.

	— Танд ямар нэг юм бодогджээ дээ! гэж Жемма намуухнаар хэллээ.

	Овод энгэр дээрх цэцгээсээ нэгийг сугалан авч түүний далбааг тастаж эхлэв. Овод, Жеммад хэнийг санагдуулах гэсэн юм бол уу? Хэн нэгэн тийм бухимдсан яаруу хуруутай хүнийг санагдуулах гэсэн биз.

	— Над хүнд байна. Өнөө орой би өөрөө өөртэйгөө ганцаараа үлдэхийг хүсэхгүй. Тэгээд явах уу? гэж Овод дөнгөж дуулдахаар хэлэхдээ, нүднийхээ харцыг гараасаа салгасангүй.

	— Явалгүй яах вэ. Харин манайд очвол дээр биш үү?

	— Үгүй гуанзанд хоол идье. Энд Синьорийн чөлөөнд холгүй нэг гуанз бий. Та битгий татгалзаарай нэгэнт зөвшөөрсөн шүү, би гуйя!

	Тэд хоол захиалсан боловч, өөрөө түүнд бараг хүрсэнгүй, ямагт дуугүй суугаад, талх үйрүүлж алчуурын цацагтай ноцолдож байв.

	Жеммад өөрт нь тун эвгүй байсан бөгөөд түүнтэй хамт явах гэж зөвшөөрсөндөө харамсаж байв. Дуугүй байх нь тун хүнд байв. Эцэст нь Овод, Жемма тийш харж хэлсэн нь:

	— Циркийн тоглолтыг үзмээр байна уу? Жемма түүнийг гайхсан байдалтай харав. Энэ ямар учраас циркийн тухай бодсоор салж чадахгүй болов?

	— Та урьд нь ийм тоглолтыг үзсэн үү? гэж Овод, түүний хариулж амжихаас өмнө асуув.

	— Үгүй, үзээгүй. Би түүнийг сонирхдоггүй.

	— Дэмий хэрэг. Энэ бол тун сонирхолтой юм. Миний санахад ийм тоглолтыг үзэхгүйгээр ард түмний амьдралыг судалж болохгүй юм.

	Тэнэмэл цирк нь хотын хаалганы цаана өөрийнхөө майхныг босгожээ. Овод Жемма хоёрыг түүнд ойртон ирэх үед скрипк30 хөгжим чахарч, хэнгэрэг дүнгэнэн тэсэшгүй шуугих нь тоглолт эхэлснийг мэдэгдүүлж байлаа.

	Тоглолт нь тун бүдүүлэг байв. Бүх тоглогчид нь хэдэн алиа жүжигчин, шог жүжигчин, биеийн тамирч жүжигчид, нэг морины дээгүүр цааш харайгч, уйтгартай тэнэг тоглоомч бөгтөр хүн, уран гоёмсог будмал хүүхэн эдгээрээс бүрэлдэнэ. Тоглоомын шог үг нь чихэнд бүдүүлэг муухайгаар сонсогдохгүй боловч, дөжирсөн хуурай үг байлаа. Эндхийн юм бүр нь амт сонирхолгүй байв. Үзэгч олон хүмүүс нь Тосканы заншлаар хүндэтгэн инээлцэж алга ташиж байсан бөгөөд их төлөв бөгтөр хүний аашлах маяглахад бахдацгааж байх боловч тэр нь Жеммад тийм их хурц, зугаатай мэт санагдсангүй. Энэ нь жирийн бүдүүлэг маяглал байлаа. Үзэгч нар түүнийг дуурайж, хүүхдүүдээ мөрөн дээрээ гарган, «муухай хүнийг» тэдэнд үзүүлж байв.

	— Синьор Риварес аа, энэ танд үнэхээр сонин гэж үү? Миний санахад... гэж Жемма асуугаад модон баганыг налан зогсож байсан Овод тийш эргэж харав.

	Жемма үгээ хэлж дуусгасангүй Оводыг харав. Жемма бол бүх насандаа, тэр ч байтугай Ливорно хотод цэцэрлэгийн хаалганы дэргэд Монтанеллитай хамт зогсож байхдаа ч ийм цаглашгүй найдваргүй зовлонт хүний царайг үзэж байсан удаагүй юм.

	Гэтэл, бөгтөр хүн, нэгэн шог жүжигчинд өшиглүүлж, үхтлээ харайгаад, тайзан дээрээс атиран өнхрөв. Хоёр шог жүжигчин, хоорондоо маргалдаж эхлэв. Гэтэл Овод, нойрноос сэрсэн юм шиг өндийв.

	— Явах уу эсвэл та үлдмээр байна уу? гэж Овод асуув.

	— Үгүй явъя.

	Тэд майхнаас гарч, гол тийш ногоон зүлгийн дээгүүр явжээ. Нэлээд хэдэн минут аль аль нь дуугүй байв.

	— За, тоглолт аль хэр сонин байна, гэж Овод асуув.

	— Нэлээд уйтгартай үзэгдэл юм. Харин саяынх бол шууд зохисгүй юм.

	— Чухам юугаараа танд зохисгүй санагдав?

	— Тэр маяглал аашлал бүгдээрээ зохисгүй байна. Энэ бол ер нь муухай юм. Түүнд хурц ухаантай юм юу ч алга.

	— Та бөгтөр хүний тухай ярьж байна уу?

	Овод, өөрийнхөө бие эрхтний дутагдлыг ямар их өөнтөгч санадгийг Жемма, сэтгэж тоглолтын иймэрхүү хэсгийг бага шиг ярихыг боджээ. Гэтэл Овод өөрөө түүнийг энэ сэдэв рүү хөтлөн оруулсан учир Жемма шууд:

	— Тийм ээ. Энэ бол над тун эвгүй байлаа гэж хэлэв.

	— Харин тэр чинь үзэгч нарыг хамгийн их сонирхуулж байсан биш үү.

	— Тийм ээ, энэ тухай зөвхөн өрөвдмөөр юм.

	— Ямар учраас? Үүнийг бүдүүлэгдүү болоход нь тэгж байна уу?

	— Үгүй. Тэнд юм бүгд нь бүдүүлэг боловч, бас хатуу ширүүнтэй холилдсон байна.

	Тэр инээмсэглээд:

	— Хатуу ширүүн байна, гэж үү? Бөгтөр хүнд ширүүн байна гэж үү?

	Миний хэлэх гэсэн зүйл бол... Үнэндээ, тэр өөрөө үүнийг огт хайхрахгүй байна. Үүний энэ маяглал бол морь унагчийн харайлт ба эмэгтэй жүжигчний хөөрхөн хүүхний ролийн31 адил үмх талх олж идэхийн арга юм. Гэвч энэ бөгтөр хүнийг харахад сэтгэлд хүнд байна. Үүний роль муухай бөгөөд хүний нэр төрийг гутаан доромжилсон зүйл байна.

	— Тавцан дээр түүний хувийн нэр төрийн сэрэмжийг тэгж доромжилж байгаа гэж үү дээ. Бидний олонх нь ямар нэг юмаар доромжлогдсон байна.

	— Тийм, харин үүнд... Энэ бол танд дэмий бодлоор тийм санагдаж байгаа байж болно. Харин над хүний бие махбод нь ариун зүйл юм. Түүнийг доромжилж, зориуд муухай болгож байгаа нь над тэсмээргүй байх юм.

	— Хүний биеийг нь үү?.. сэтгэлийг нь үү гэж?

	Овод зогсож, эргийн чулуун ханыг гараараа тулаад, Жеммагийн нүүр өөд шууд харав.

	— Сэтгэл нь үү? гэж Жемма давтаад бас зогсож, түүнийг гайхсан байдалтай харав.

	Овод гараа гэнэт түргэн өргөж,

	— Үнэхээр та, энэ хөөрхий шог жүжигчний сэтгэл нь энэ атирсан биеийн цаана нуугдсан амьд хүний тэмцэгч сэтгэл бөгөөд энэ сэтгэл нь түүнд боол шиг үйлчилдэг юм. Хэзээ ч бодогдсонгүй юу? муухай хувцастай, хонх зүүсэн хүнийг өрөвдөж байгаа ийм зөөлөн сэтгэлтэй хүн юм та, гэтэл өөрийнхөө аймшигтай нүцгэн биеийг хаах ийм цоохор даавуу ч байхгүй хүний зовлонт сэтгэлийн тухай хэзээ нэг цагт та бодож байсан уу? Тэр сэтгэл нь хүйтэнд яаж чичрэх вэ, бүгдийн нүдний өмнө ямар ичгүүртэй байх вэ, тэдний дооглол нь түүнийг ташуурдах мэтээр яаж зовоох вэ, тэр нь түүнийг халуун төмөр шиг яаж хайрах вэ, та бод! тэр сэтгэл нь өөр дээрээ нурж унахгүй байгаа эргэн тойрны уул, өөрийнхөө халхлахгүй байгаа чулууг ямар арга нь барагдсан байдлаар харах вэ, тэр сэтгэл нь нүхэн дотор ороод, тэнд нуугдаж чадахгүйдээ үхэр хулганад хүртэл яаж атаархдагийг та бод! Сэтгэл бол хэлгүй бөгөөд дуугүй учир хашхирч чадахгүй шүү гэдгийг та бас сана. Тэр сэтгэл бол тэсэх, бас тэсэх ёстой ... Харин би тэнэг юм ярьж байна ... Ямар учраас та инээхгүй байна? танд уран хошигнолын сэтгэл алга!

	Жемма аажимхан эргэж, эргийн дагуу дуугүй явав. Энэ оройн турш Оводын сэтгэл хөдөлснийг тэнэмэл цирктэй холбоотой байж болох юм гэж Жеммагийн санаанд нэг ч ороогүй ба харин одоо энэхүү гэнэт сэтгэл нь догдолж түүний дотор нь гэрэлтэх мэт болоход Жеммагийн сэтгэл түүнд уярсан боловч, түүнийг тайтгаруулах ганц ч үгийг олж чадсангүй. Овод ус руу харж Жемматай зэрэгцэн явлаа.

	— Миний танд ярьсан саяын зүйл цөм худал юм шүү, та мэдэж байгаа биз, би гуйя. Би заримдаа юм бодох сэтгэхийг хүсдэг юм. Гэвч миний худал үгийг үнэн болгоход би дургүй юм гэж Овод гэнэт хэлээд Жеммаг хүлцэнгүйгээр харжээ.

	Жемма хариу хэлсэнгүй. Тэд дуугүй явсаар байлаа. Нэг ордны дэргэд Овод зам дээгүүр түргэн гаталж гараад, сараалжны дэргэд хэвтэж байгаа бөөн хар юмны дээрээс бөхийв.

	— Чи, яасан хүүхэд вэ? яагаад чи гэртээ хариагүй юм? гэж Овод тун намуухан дуугаар асуух бөгөөд түүний ингэж дуугарахыг Жемма ер сонсоогүй байсан билээ.

	Бөөн юм нь хөдөлж, аяархан ёолох дуу сонсогдов. Жемма ойртон очоод, айсан гөрөөс шиг засмал зам дээр татвалзаж байгаа уранхай, бохир хувцастай зургаа хэрийн настай хүүхэд байхыг үзжээ. Овод, түүний дээрээс бөхийж зогсон, сэгсийсэн үсийг нь илж байлаа.

	— Яагаа вэ? гэртээ харьж, орон дээрээ хэвтэх хэрэгтэй. Шөнийн цагт жижигхэн хүүхэд гудамжинд байж болдоггүй юм. Чи хөлдөнө шүү. Гараа аль, бос! чи хаа байдаг вэ? гэж Овод асуугаад, ойлгогдохгүй хариуг сайн дуулахын тулд улам тонгойв.

	Овод хүүхдийн гараас татаж босгох гэтэл тэр нь тун чанга бархирч, дахин газар дээр ойчжээ.

	— За, яав, яав? гэж Овод асуугаад, түүний хажууд сөхрөн сууснаа, ай авхай минь хараач гэв.

	Хүүхдийн мөр ба дээл нь цус болсон байв.

	— Яасан юм над хэл? чи уначихсан юм уу? үгүй үү? хүн чамайг зодсон уу? Би тэгж бодсон юм. Хэн зодсон бэ? гэж Овод хайрлангуйгаар асуужээ.

	— Ах

	— Хэзээ тэр вэ?

	— Өнөө өглөө. Тэр согтуу байсан, би... би тэгээд... 

	— Чи тэгээд түүний гарт оров уу? тийм үү? Хүү минь согтуу хүний гарт орж болдоггүй юм! Тэд үүнийг дурладаггүй юм. Бид энэ бяцхан амьтныг яадаг билээ дээ авхай минь! Аль вэ хүү минь гэрэлд оч, би чиний мөрийг үзье. Миний хүзүүгээр тэвэр, битгий ай.

	Овод, хүүхдийг өргөж, гудамж дундуур авч гараад, өргөн чулуун хайс дээр буулгав. Дараа нь өврөөсөө хутга гаргаж хүүхдийн толгойг өөрийнхөө цээжинд түшүүлж урагдсан ханцуйг нь шаламгай огтлов. Жемма сүйдсэн гарыг нь барьж байлаа. Мөр нь цөм хөхөрч, шалбарсан ба гарт нь гүн шарх орсон байжээ.

	— Хүү минь сүйджээ чи! Тэр юугаар зодсон юм? гэж Овод хэлээд, түүний шархыг нусныхаа алчуураар боож, дээлийн хир орохгүй болгов.

	— Хүрзээр, би тэр буланд байгаа дэлгүүрээс жаахан полента32 худалдан авах гэж түүнээс сольдо33 гуйсан юм, гэтэл тэр намайг хүрзээр зодсон 

	Овод цочин гайхав.

	— Энэ тун өвчтэй байлгүй яах вэ, гэж Овод намуухан хэлэв.

	— Тэр намайг хүрзээр зодсон би тэгээд зугтаасан юм, тэр намайг зодсон учраас би зугтаасан юм.

	— Тэгээд дандаа гудамжаар тэнээд, юу ч идээгүй юу?

	Хүүхэд хариу хэлэхийн оронд, гэв гэнэтэд уйлав. Овод түүнийг хайс дээрээс авлаа.

	— За, битгий уйл! Одоо бид цөм учрыг олно.

	Тэрэг олдвол зүгээр ээ, тэд цөм театрын дэргэд байгаа биз дээ? Өнөөдөр тэнд их хүнтэй байгаа. Авхай минь, би таныг хойноосоо дагуулж явах нь ичгүүртэй юм уу даа, за... 

	— Би тантай заавал хамт явна. Танд тусламж хэрэгтэй болж магадгүй. Та үүнийг хүргэж барах уу даа? лав хүнд байгаа биз?

	— Зүгээр, хүргэж чадна, битгий зов. Театрын хөлсний хэдэн тэрэг зогсож байсан боловч, цөм эзнээ олсон байжээ.

	— Синьор Риварес аа, манай гэр эндээс холгүй шүү. Хүүхдийг манайд аваачъя, тэгээд хэрэв танд тэрэг олдохгүй бол түүнийг манайд унтуулж ч болно гэж Жемма хэлэв.

	Овод түргэн эргэж Жеммаг хараад,

	— Тэгвэл болох нь уу?

	— Бололгүй яах вэ.

	Кэтти эзнийгээ хүлээж байсан бөгөөд, тэр хүүхдийн тухай сонсмогц халуун ус ба бусад хэрэглэгдэх юмыг авчрахаар гүйлээ. Овод хүүхдийг сандал дээр суулгаж, өөрөө хажууд нь сөхрөн суугаад түүний уранхай хувцсыг тайлж, түүний шархыг тун болгоомжтой, шаламгайгаар угаагаад боолоо. Жеммаг гартаа тосгуур барьж тасалгааны дотор орж ирэхэд, Овод хүүхдийг угааж гүйцээд, дулаан хөнжилд ороож байв.

	— Одоо таны өвчтөнийг хооллуулбал болох уу? би үүнд оройн хоол бэлтгэж ирлээ гэж Жемма инээмсэглэн хэлэв.

	Овод босож, уранхай бохир хувцсыг нь цуглуулав.

	— Бид, таны тасалгааг тун муухай болгох шиг боллоо, үүнийг шатаах хэрэгтэй, би үүнд маргааш шинэ платье худалдан авч өгнө. Авхай минь, танайд жаахан коньяк алга уу? үүнд хэд балгуулбал зүгээр юм сан. Хэрэв, зөвшөөрвөл би ч гараа угаая гэж Овод хэлэв.

	Хүүхэд нь хоол идмэгц, Оводын гар дээр түүний цас шиг цагаан цамцыг толгойгоороо түшээд хурдан унтав. Жемма Кэттийн тасалгаагаа цэвэрлэхэд туслаад дахин ширээний дэргэд ирж суулаа.

	— Синьор Риварес аа, та явахаасаа өмнө хоол идэх ёстой. Та өдрийн хоолон дээр юу ч идээгүй, одоо тун орой болсон шүү.

	— Би нэг л аяга цай англи маягаар сайхан уумаар байна. Гэвч ийм орой болсон хойно таныг зовоох нь над ичгүүртэй юм.

	— Ямар дэмий юм хэлдэг юм! Хүүхдийг та зөөлөн сандал дээр тавьчих тэгэхгүй бол та эцчихнэ шүү. Жаахан хүлээж байгаарай. Би дэрийг даавуугаар бүтээе. Та үүнийг яая гэж бодож байна.

	— Маргааш уу? Тэр согтуу адгууснаас өөр ах дүү байдаг юм уу, үгүй юу эрж үзье. Хэрэв байдаггүй юм бол орон гэр олж өгөхөөс биш яах вэ. Харин хүзүүнээс нь чулуу уяад усанд хаявал зөв юм биш үү дээ. Гэвч энэ нь сүүлдээ над муу болох аюултай юмаа даа, унтаж орхижээ! Ай, хөөрхий! асрамж болсон үр шив дээ!

	Кэттийг тосгууртай цай авч ирэхэд, хүүхэд нүдээ нээгээд эргэн тойрон гайхсан байдалтай харав. Тэр хүүхэд өөрийнхөө аврагчийг хармагц, зөөлөн сандлаасаа бууж, хөнжилтэйгөө орооцолдон, Овод тийш зүтгэв. Хүүхэд нэлээд засарч, түүний дур сонирхол нь сэргэсэн бөгөөд, хэрчим талх барьсан Оводын зүүн гарыг зааж тэр хүүхдийн асуусан нь:

	— Энэ юу вэ?

	— Энэ үү? Талх. Чи бас идмээр байна уу? Үгүй, өнөөдөр гүйцээ. Маргааш болтол хүлээж бай.

	— Үгүй, энэ! гэж хүүхэд гараа сунгаад, Оводын тасарсан хуруу ба хуруун дээрх том сорвинд хүргэх бөгөөд, Овод талхаа ширээн дээр тавив.

	— Ай чи үүнийг асууж байна уу? Бас чиний наад мөр шиг чинь болсон юм. Энэ бол надаас илүү бяртай нэг хүн намайг ингэж орхисон юм.

	— Та их өвдсөн үү?

	— Мартжээ. Тийм, их өвдөөгүй байх аа.

	— За одоо явж унт одоо орой болсон байна.

	Тэрэг ирэх үед хүүхэд унтаж байсан бөгөөд, Овод түүнийг сэрээхгүйг хичээж, гар дээрээ болгоомжтой өргөөд доошоо буужээ.

	— Та өнөөдөр миний сайн бурхан минь боллоо. Гэвч ирээдүйд бидний хэчнээн хэрэлдэхийг энэ боогдуулахгүй болно гэж Овод үүдний дэргэд зогсож Жеммад хэлэв.

	— Би хэнтэй ч болов хэрэлдэхийг тун хүсдэггүй.

	— Би хүсдэг юм! Хэрэлдэхгүй бол амьдрахад бэрх болно. Сайхан хэрүүл бол газрын бордоо шүү дээ. Энэ бол циркийн тоглолтоос ч дээр.

	Овод, аяархан инээж унтсан хүүхдийг өргөсөөр шат уруу буулаа.

	Нэгдүгээр сарын эхээр, Мартини, хорооны сар бүрийн утга зохиолын хурлын урилгыг тараахдаа,«очиж чадахгүйдээ, тун их харамсаж байна» гэж харандаагаар таталсан Оводын цөөн үгтэй зурвас бичгийг хүлээн авчээ. Хурлын хэлэлцэх зүйлд «Тун чухал» зүйл гэж заасан байсан учраас энэ нь Мартинийг ихэд уурсуулав. Ажил хэргийг ингэж хөнгөнд үзэх явдал түүнд бараг хэрцгий хэрэг мэт санагджээ. Түүнээс гадна энэ өдөр тун муухай мэдээтэй гурван захиа ирсний дээр зүүн зүгээс салхи үлээж байв. Эдгээр бүх шалтгаанаас болж Мартинийн зан тун муу байсан ба Риварес ирсэн үү гэж доктор Риккардын асуухад Мартинийн ууртайгаар хариулсан нь:

	— Үгүй тэр лав нэг сонирхолтой юм олсон биз, тэгээд ирж чадахгүй байгаа ба үнэндээ ирэх дургүй байгаа биз.

	— Мартини, танаас өөр ийм өө сэв эрэх ч хүн бүх Флоренц д ер байхгүй биз. Хэрэв, та нэг хүнд дургүй бол түүний хийсэн юм бүгд танд заавал муу байдаг. Хэрэв Риварес өвчтэй байгаа бол яаж ирэх юм? гэж Галли ууртай хэлэв.

	— Түүнийг өвчтэй гэж танд хэн хэлэв?

	— Та, мэдээгүй гэж үү? Тэр дөрөв хоног орноосоо босож чадахгүй хэвтэж байна.

	— Тэр яагаа вэ?

	— Мэдэхгүй. Тэр надтай дөрөв дэх өдөр уулзах гэж хэлэлцсэн боловч өвчтэй учраас чадаагүй юм. Өчигдөр намайг тэднийд очиход түүнийг хүнтэй уулзаж чадахгүй өвчтэй байна гэж хэлцгээсэн юм. Би тэнд Риккардыг байгаа гэж бодов.

	— Үгүй, би юу ч мэдээгүй. Би өнөө орой тэднийд очиж, ямар нэг юм хэрэгтэй эсэхийг үзье л дээ.

	Маргааш өглөө эцэж, зэвхийрсэн Риккардо, Жеммагийн жижиг тасалгаанд орж ирэв. Жемма, ширээний хажууд суугаад залхуу хүрмээр дуугаар Мартинид тоо хэлж бичүүлэх бөгөөд Мартини нэг гартаа томруулах шил, нөгөө гартаа нарийхан үзүүрлэсэн харандаа барьж, номын хуудаснууд дээр дөнгөж үзэгдэхүйц тэмдгийг тавьж байлаа. Жемма, болгоомжлох байдлаар гараа өргөнө. Тоо бичиж байгаа хүнийг үймүүлж болохгүй гэж санаад, Риккардо Жеммагийн дэргэдэх сандал дээр сууж, үүргэлэхгүйг хичээвч эвшээлгэж эхэлжээ.

	— «Хоёр, дөрөв, гурав, долоо, зургаа, нэг, гурав, тав, дөрөв, нэг» гэж Жемма уйтгартайгаар үргэлжлэх бөгөөд, «найм, дөрөв, долоо, хоёр, тав, нэг». Энд өгүүлбэр дуусаж байна, Чезаре минь.

	Жемма номын зогссон газар зүүгээр хатгаад, Риккардо тийш эргэж ирэв.

	— Сайн байна уу доктор. Та яасан их ядарсан царайтай байх юм! Таны бие муу байна уу?

	— Үгүй, эрүүл байна, харин тун их эцэв. Би Риваресын дэргэд аймшигт шөнийг өнгөрөөгөөд ирлээ.

	— Риваресынд уу?

	— Тийм ээ. Би түүний дэргэд өглөө болтол суусан бөгөөд одоо больниц руу очих хэрэгтэй боллоо. Энэ хэдэн өдрүүдэд түүнтэй хамт хүн хэн байв. Таныг мэдэх болов уу, асуух гэж ирлээ.

	Түүний байдал тун муу байна. Би өөрөө хийж чадахыгаа цөмийг хийнэ. Харин одоогоор над зав алга байна. Тэгээд тэр өөрөө бас хүнээр сахиулахыг огт зөвшөөрсөнгүй.

	— Тэр яаж өвдөө вэ?

	— Юм бүгд нь өвджээ! Юуны урьд... 

	— Юуны урьд, та цай уусан уу?

	— Уусан, уусан баярлалаа танд. Түүний мэдрэл нь лав муудсан ба өвчний гол шалтгаан нь түүний урьд хайхрамжгүй орхисон шарх юм. Түүний байдал тун хүнд байна. Өмнөд Америкийн дайны үеэр шарх олсон бололтой. Түүнийгээ тэгээд олигтой эдгээлгүй хайнга хуйнга хаясан хүн юм. Түүний одоо болтол амьд яваа нь тун гайхалтай юм. Тэгээд байн байн дахидаг архаг өвчинтэй болсон байна. Энэ нь сав хийвэл л хөдөлдөг болсон байна.

	— Энэ чинь их аюултай юу?

	— Үгүй юм, харин ийм өвчний архаг хөдөлсөн үед өвчтэй хүн нь тэсэж чадалгүй хор идэж болох юм.

	— Тэгвэл түүний өвчин нь их юм уу?

	— Аюултай их юм! тэр яаж ингэж тэсэж байгаа юм гэж би гайхлаа. Би шөнө түүнд хар тамхи өгөхөд хүрэв. Би тэгээд ер нь мэдрэл муутай хүнд хар тамхинд дургүй боловч түүний өвчнийг намдуулах хэрэгтэй байлаа.

	— Тэгвэл түүний мэдрэл нь бас муу юм уу?

	— Тийм, тийм. Харин энэ хүний зориг тэсвэрийн хүч нь тун их юм. Тэр ухаан алдаагүй цагтаа ер ажиггүй байх юм. Тэгээд тэр үүр шахах үеэр намайг сандаргав! Та түүнийг хэзээ эхэлж өвдсөн гэж бодож байна? Энэ өвдөөд тав хонож байна. Гэтэл түүний дэргэд нэг тэнэг хүүхнээс өөр ямар ч амьтан байхгүй. Энэ хүүхэн бол байшин нурж байсан ч ялгаагүй унтаж л байх бөгөөд хэрэв сэрсэн ч ашиг тус хүргэхээр бага юм.

	Риккардо, цагаа гаргаж санаа нь зовсон байдалтай харав.

	— Би эмнэлэгт хоцорч очих нь шиг байна. Гэвч яая гэх вэ. Бага эмч надгүйгээр эмнэж л байна биз. Над эртхэн дуулгаагүйд харамсалтай болж түүнийг шөнийн цагт ганцаар нь орхиж болохгүй байсан юм.

	— Тэр ямар учраас өвдсөнийгөө хэлж явуулаагүй юм? Хэрэв хэлсэн бол бид түүнийг ганцаар нь хаяхгүй байсан, тэр үүнийг мэдэх л ёстой гэж Мартини хэлэв.

	— Та өнөөдөр тэнд өөрөө сууж байхын оронд бидний нэгнийг явуулахгүй дээ, доктор минь, гэж Жемма хэлэв.

	— Хайрт минь, би Галлид хүн явуулах гэсэн юм. Гэтэл Риварес үүнийг мэдмэгц даруй уурлаж намайг болиуллаа. Би тэгээд түүнээс хэнийг авчирвал дээр вэ? гэж асуухад, тэр гэнэт гараараа нүүрээ халхлаад, «Тэдэнд битгий хэлэгтүн. Тэд шоолох болно» гэж хэллээ. Энэ бол түүнд хэвшсэн бодол бөгөөд хүмүүс түүнийг ямагт шоолох шиг түүнд санагддаг шиг байна. Тэр ямагт Испани хэлээр ярьж байна. Харин өвчтэй хүмүүс юу боддогийг бурхнаас өөр хэн мэдэх вэ дээ.

	— Одоо түүний дэргэд хэн байгаа вэ? гэж Жемма асуув.

	— Эзэн хүүхэн ба түүний зарц хүүхнээс өөр хэн ч байхгүй.

	— Би очъё, гэж Мартини хэлэв.

	— Баярлалаа. Би оройхон шиг очъё. Том цонхны дэргэдэх ширээний нүдэнд миний бичсэн заавар байгаа ба нөгөө тасалгаа дахь тавиур дээр хар тамхи бий. Та олох биз. Тун өгөөрэй. Тэгээд тэр шилтэй юмыг түүний нүдэнд битгий ил тавиарай, харин ил тавивал хэмжээнээс нь хэтэртэл уух гэж дурлаад байж магадгүй.

	Хагас харанхуй тасалгаанд Мартинийг орж ирэхэд, Овод толгойгоо түргэн эргүүлж хараад харамцсан гараа түүнд сарвайж, хуучин адил хайхрамжгүй байдлаа хэвээр байлгахыг тун хичээж, ярих нь:

	— Ай, Мартини уу! Та, миний засвар хийсэнд магад уурласан биз? Хорооны хурал тасалсанд намайг битгий хараагаарай, би тийм ч эрүүл бус байна.

	— Тэр хороо яах вэ! Би сая Риккардотай уулзаад, танд тус болмоор юм юу байна гэдгийг мэдэх гэж ирлээ.

	— Оводын царай чулуу шиг хөхрөв.

	— Таны энэ чинь тун сайхан үг байна. Гэвч, та дэмий сандарчээ, миний шарх жаахан задарснаас өөр базаасан юмгүй.

	— Би, Риккардоос мөн тэгж сонсов. Тэр чинь, таны дэргэд шөнө турш байсан юм биш үү?

	Овод, ууртайгаар хөмхийгөө зууна.

	— Баярлалаа танд. Миний бие одоо сайн байна, над юу ч хэрэггүй.

	Сайн байна. Тэгвэл, би өөр тасалгаанд сууж байя, танд ганцаараа байвал дээр байж магадгүй. Та намайг дуудах хэрэг гарах магадгүй, би хаалгыг дутуу хаагаад орхиё.

	— Битгий зов. Над юу ч хэрэггүй гэж би хэлж байна шүү. Та дэмий цагаа үрж байна.

	— Та, битгий юм ярь! Юунд та намайг мэхэлж байна? Та намайг сохор юм гэж санав уу? Санаагаа амар хэвтэж, хэрэв болбол унтахыг хичээ! гэж Мартини эрс хэлэв.

	Мартини зэргэлдээ тасалгаанд орж, үүдийг онгорхой орхиод, ном уншиж эхлэв. Тэр удалгүй өвчтөний зовуурьтай хөдөлж байгааг сонсов. Тэр номоо хажуу тийш нь тавиад, чагнаж эхлэв. Хэсэг зуур чимээгүй байснаа, дараа нь дахин зовуурьтайгаар хөдөлж эхлээд, Риварес ёолохгүйн тулд шүдээ зууж байгаа юм шиг давхацсан хүнд амьсгаа сонсогдов. Мартини түүнийг эргэж үзэв.

	— Риварес аа, ямар нэг юм хийх үү?

	Хариу дуугарсангүй учир Мартини орны тийш ойртож очив.

	Үхсэн юм шиг зэвхийрсэн Овод, толгойгоо дуугүй сэгсрэв.

	— Танд хар тамхи өгөх юм биш үү? Хэрэв, өвчин нь тун их чангарвал түүнийг ууж болно гэж Риккардо хэлсэн юм.

	— Үгүй, баярлалаа. Би бас тэсэж чадна. Дараагаар бүүр муудаж болно... 

	Мартини дал мөрөө хавчисхийж, орны дэргэд суужээ. Түүнд барагдашгүй мэт санагдах нэг цагийн турш өвчтөнийг дуугүй ажиглаж байгаад, дараа нь босож, хар тамхи авчрав.

	— Үгүй дээ, Риварес минь! Хэрэв та бас тэсэж чадах юм бол, би чадахгүй боллоо. Хар тамхи уух хэрэгтэй.

	Овод нэг ч үг дуугаралгүй эмийг уув. Дараа нь буруу харж нүдээ анив. Мартини дахин суув. Өвчтөний амьсгаа аажмаар уужуу бөгөөд жигд болов.

	Овод ихэд зовсон учир амарч, сэрэлгүйгээр удаан унтжээ.

	Цаг өнгөрөх тутам тэр хөдлөхгүй унтаж байв. Өдөр ба орой Мартини ор руу олон удаа очиж энэ хөдөлгөөнгүй биеийг харсан бөгөөд, үүнд амьсгаанаас өөр амьдын тэмдэг байсангүй. Нүүр нь тун их зэвхий байсан учир Мартини гэнэт айн цочив. Хэрэв, тэр түүнд өгсөн хар тамхи хэтэрхий их бол юу болох байсан юм? Оводын зэрэмдэглэгдсэн зүүн гар нь хөнжлийн дээр хэвтэх бөгөөд, Мартини түүнийг сэрээх гэж бодоод, гарыг нь болгоомжтойгоор хөдөлгөв. Товч нь тайлагдсан ханцуй түүний бүх гарыг хучсан аймшигт шархыг ил гартал тохойд нь хүртэл шамлагджээ.

	— Шарх нь шинэ байхад энэ гар ямар байдалтай байсан гэж санана? гэж Риккардын дуу ар талаас сонсогдов.

	— А, та ирэв үү? Риккардо минь энэ ингээд л унтаад байг уу? Би үүнд арваад цагийн өмнө хар тамхи өгсөн түүнээс хойш үүний ганц булчин ч хөдөлсөнгүй.

	Риккардо бөхийж, Оводын амьсгааг чагнав.

	— Зүгээр жигд амьсгаалж байна. Энэ бол шөнө нь их зовж зүдэрснээс болж байгаа юм. Өглөө өвчин нь дахиж магадгүй. Үүний дэргэд суух хүн олдох биз дээ?

	— Галли жижүүрлэнэ. Оройн арван цагт тэр ирнэ гэж хүнээр хэлүүлсэн.

	— Одоо яг арван цаг болж байна... 

	А, тэр сэрж байна! Халуун шөл өгүүлэхийг хичээгээрэй Риварес аа, аяархан аяархан! Битгий тэмц, би хамба лам биш.

	Овод гэнэт өндийж, айсан маягтай урагшаа харлаа.

	— Би гарах уу? Хүмүүсийг бас нэг минут хүлээлгэж бай. Би... Ай! Риккардо, би таныг таньсангүй.

	Мартини! Би таныг түрүүнд явсан гэж санав! Би унтсан байх ёстой... гэж тэр Испани хэлээр хэлээд, тасалгааг ажиглан харж, гараараа духаа илээд, юу болж байгаагаа өөрөө мэдэхгүй байх шиг байлаа.

	— Тэгэлгүй яах вэ! Гоё хүүхэн унтаж байгаа мэт байна. Арван цаг дараалан унтав! Одоо та шөл уугаад, дахин унтах хэрэгтэй!

	— Арван цаг уу! Мартини, та ямагт энд байсан гэж үү?

	— Тийм ээ, Би танд хар тамхи хэтэрхий их өглөө гэж айж эхэлсэн юм.

	Овод, түүнийг зальтайгаар харав.

	— Энэ удаа та нарт муу болсон биз!

	Харин танай хорооны хурал надгүй бол ямар санаа амар, нартай болох байв! Чөтгөр ав гэж, Риккардо, та надаар яах гэсэн юм? Бурхан минь намайг битгий зовоогооч! Эмч нарыг би тэсвэрлэж чадахгүй.

	— За, за үүнийг л ууж орхи, тэгээд таныг зовоохоо болъё. Юу ч болсон хоёр хоногийн дараа ирж, би таныг сайн үзье. Хамгийн хүнд үе нь одоо өнгөрсөн гэж би найдна, та одоо үхэх гэж санахгүй биз.

	— Баярлалаа танд, би удахгүй бүүр эдгэнэ... 

	Энэ хэн бэ? Галли юу? Өнөөдөр манайд бүх хөөрхөн... хурал болж байх шив... 

	— Би таны дэргэд хонох болно.

	— Дэмий! Над хэн ч хэрэггүй. Бүгдээрээ харьцгаа. Хэрэв, өвчин чангарсан ч ялгаагүй та нар тус болохгүй. Би дахиад хар тамхи уухгүй. Үүнийг нэг хоёр л уувал сайн юм.

	— Таны зөв. Гэвч дандаа инээж шийдвэрлэхэд хялбар биш юм, гэж Риккардо хэлэв.

	Овод түүнийг хараад, инээмсэглэв.

	— Битгий ай. Хэрэв, би үүнд дуртай байсан бол аль эрт хэнхэг тусах байсан юм.

	— Юу ч болсон бид таныг ганцаар нь орхихгүй. Мартини явъя. Риварес аа, сайн унтаарай! Би маргааш ирнэ, гэж Риккардо хэлэв.

	Түүний хойноос Мартини гарах гэтэл түүнийг Овод аяархан дуудаж, түүн рүү гараа сарвайв.

	— Баярлалаа танд.

	— За, дэмий юм! Унтагтун.

	Овод, түргэн сайжирч байлаа. Риккардо дараагийн долоо хоногт эргэж очиход нь нэг удаа тэр Бурци тэрлэг өмсөөд, сандал дээр сууж байжээ. Түүнтэй хамт Мартини, Галли нар байв. Тэр ч байтугай Овод салхинд гарахыг хүссэн бөгөөд гэтэл Риккардо инээмсэглэж, Фьезоле хүртэл шууд зугаалахаар явбал дээр юм биш үү гэж асуув.

	— Бас Грассинийн эргэж ирэхийг хүсэх биз. Ялангуяа, одоо таныг ийм зэвхий, сонин байхад тэр авхайг баясна гэж би итгэж байна гэж тэр ууртайхан нэмж хэлэв.

	Овод зовуурьтайгаар гайхан шогшров.

	Бурхан минь! Харин, би энэ тухай юу ч бодоогүй! Тэр авхай намайг Италийн зовлонт хүн гэж үзээд, эх оронч үзлийн тухай чалчих болно. Тэгээд би ролио эзэлбэл намайг газар дор муугаар наасан юм гэж ярихад хүрэх болно. Тэр миний явдлыг тодорхой мэдэхийг хүснэ. Риккардо, та түүнийг үнэмшинэ гэж бодож байна уу? Ямар нэгэн сэтгэлдээ орсон хамгийн худал юмыг хэлэхэд түүнийг үнэмшинэ гэвэл би мөрий тавина. Би өөрийнхөө энэтхэг хутгыг таны өрөөнд спиртэд суулгасан байдаг ганц ширхэг доржпалам чулуутай гаргуулан тавья. Ашигтай тохироо шүү зөвшөөр л дөө.

	— Баярлалаа, би аминд аюултай зэвсгийг дурладаггүй.

	— Доржпалам чулуу чинь бас аминд аюултай, бас тэгээд гоё биш юм.

	— Юу ч болсон, найз минь надад хутга хэрэггүй, Доржпалам хэрэгтэй юм. Мартини минь би явах ёстой. Тэгээд энэ зовуурьтай хүнийг та сувилж хоцорно уу?

	— Тэгье. Харин би гурван цаг хүртэл суух ба Болла авхайтай гурвуул суух болно.

	— Болла авхай юу? Үгүй, Мартини минь энэ ер болохгүй хэрэг! Эмэгтэй хүн надтай ба миний өвчинтэй ноцолдохыг би зөвшөөрөхгүй. Тэгээд, бас би түүнийг хаа байлгах вэ? Тэр, энд таарахгүй, гэж Овод цөхрөнгүй хэлэв.

	— Та ийм журмыг сахидаг болсоор удаж байна уу? гэж Риккардо инээмсэглэн асуугаад, цааш хэлсэн нь: Болла авхай бол манай ерөнхий харгалзагч юм. Тэр аль бага наснаасаа өвчтөнийг сувилж эхэлсэн билээ. Үүнээс өөр зөөлөн сэтгэлтэй сайн сестраг34 би үзээгүй. Тэр, энд таарахгүй гэж үү? Харин та Грассинийн авхайн тухай ярьж байгаа юм биш биз? Мартини аа, хэрэв Болла авхай ирвэл түүнд ямар ч заавар хэрэггүй бурхан минь, хоёр болж орхижээ. Би явъя.

	— Харин, Риварес минь, түүнийг ирэхээс урьд эмээ уу гэж Галли хэлээд, аягатай юм авч түүнд очлоо.

	— Эмээр яах юм!

	Өвчин нь эдгэж байгаа хүмүүст байдаг зан ааш бас Оводод адил байх бөгөөд өөрийнхөө үнэнч сэтгэлтэй харгалзагч нарт ихээхэн яршиг төвөг учруулж байв.

	— Миний өвчин эдгээд байхад, та нар ямар санаатай янз бүрийн эмээр намайг шахаад байгаа юм?

	— Чухам тэр өвчнийг дахиулахгүйн тулд өгдөг юм. Эсвэл, та хүч тамираа барж, Болла авхайгаас хар тамхи хүртэж байх гэсэн юм уу?

	— Хүндэт ноён минь! Хэрэв өвчин нь дахих л бол тэртэй тэргүй дахих л болно. Энэ бол танай тэр янз бүрийн эмээр хөнгөрүүлж болдог шүдний өвчинтэй адил юм биш. Энэ эм чинь надад түймрийн галыг хүүхдийн тоглоомын насосоор унтраах гэсэнтэй адил юм. Гэвч яая л гэвэл та нарын дур мэдэг.

	Овод аягатай эмийг зүүн гараараа авав. Түүний дээрх аймшигтай сорви нь үүний өмнө ярилцаж байсны тухай Галлид санагдуулав.

	— Ингэхэд та энэ шархыг хаана олсон юм? Байлдаанд явж байгаад ингэсэн үү? гэж Галли асуув.

	— Намайг харанхуй нүхэнд хаясан юм гэж дөнгөж сая би хэлсэн шүү дээ тэгээд... .

	— Би мэдэж байна. Харин Грассинийн авхайд ингэж хэлэх гэсэн... Үгүй тэгээд үнэхээр Бразилын дайнд шархтсан юм уу?

	— Тийм зарим нь дайнд, зарим нь зэрлэг газар ан гөрөө хийж явахад, энд... тэндгүй л... 

	— Эрдэм шинжилгээний ангид явахдаа яасан бэ? Энэ бол магад таны амьдралын онгон цаг байна биз?

	— Ер нь зэрлэг оронд учрал явдалгүй сууна гэж байхгүй. Тэгээд, учрал явдал нь төлөв олиггүй байдгийг хүлээх хэрэгтэй юм гэж Овод хайхрамжгүй хэлэв.

	— Би ер нь таны ийм шархтсаны учрыг олохгүй байна... Тэгээд зөвхөн зэрлэг араатан танд халдаад ингэсэн юм уу? Жишээлбэл энэ зүүн гар дээрх сорви

	— А, энэ бол барс агнаж яваад ингэсэн юм. Би буудаж орхисон чинь... 

	Хаалга тогших сонсогдов.

	— Мартини, тасалгааг цөм зассан уу? А тийм үү? За онгойлгогтун. Та тун сайн хүн юм авхай минь... миний босоогүй байгааг минь өршөөгөөрэй.

	— Та боссоны хэрэггүй. Би таныг эргэж үзэх гэж ирээгүй. Би арай эрт ирлээ. Чезаре, та магад яарч байгаа биз.

	— Үгүй, надад бас 15 минутын зай байна. Таны цувыг нөгөө тасалгаанд тавивал болно уу.

	Поолууг бас тэнд тавих уу?

	— Болгоомжлоорой тэнд чинь өндөг байгаа юм шүү. Хамгийн шинэ өндөг юм. Кэтти өглөө худалдаж авчирсан. Синьор Риварес аа, энэ баярын ягаан цэцгийг танд авчирлаа. Таны цэцэгт дуртайг би мэднэ.

	Жемма, ширээний дэргэд сууж, цэцгийн ишийг огтлоод, ваар дотор тавив.

	— Риварес аа, та барсны тухай ярьж эхэлсэн шүү дээ. Тэгээд яасан бэ? гэж Галли дахин... 

	— А, тийм! Авхай минь өмнөд Америкт миний байсан тухай Галли асуусан бөгөөд миний зүүн гар яаж ингэж зэрэмдэглэгдсэнийг би үүнд ярьж эхэлсэн юм. Энэ бол Перу улсад болсон юм. Бид, барс агнаж яваад нэгэн голын гармаар гаталсан бөгөөд дараа нь би буудах гэтэл буу минь баарав. Тэгэх нь ээ дарь нь норсон юм сан ажээ. Тэгээд намайг осолдсон гэмээ засахыг барс маань хүлээж өгсөнгүй, тэгээд ийм болсон юм.

	Зохистой учралт явдлыг ярихад ч сайхан!

	— Харин энэ бол санасныг бодоход гайгүй юм. Янз бүрийн юм тохиолдож байв. Тэгээд миний амьдрал хэтэрхий сонин юм. Жишээлбэл Могойг агнах... 

	Овод, Аргентины дайны тухай Бразилын эрдэм шинжилгээний ангийн тухай, зэрлэг хүмүүстэй дайралдсан тухай зэрлэг араатныг агнасан тухай дараа дараалан ярьж дэмий чалчиж байв. Галли, үлгэр сонсож байгаа хүүхэд шиг сонирхон татагдаад байн байн асуулт тавьж байв. Тэр бүх неаполичуудын адил ер бусын сонин юманд сонирхдог байжээ. Жемма, поолууны дотроос боодолтой юмаа гаргах бөгөөд, бас анхааралтайгаар чагнаад хуруугаа шаламгай хөдөлгөн, хийж байгаа юмнаасаа нүдээ салгахгүй суув. Мартини, царайгаа барайлгаж сандал дээр сэтгэл нь хөдлөн ондолзож байв. Энэ бүх ярианы өнгөнд бардан хөөрөх биеэ тоох маягийн авиа түүнд сонсогдоно. Мартини өөр шигээ тийм биеийн хүнд өвчнийг тэсвэрлэж чаддаг хүнд долоо хоногийн өмнөөс өөрийн эрхгүй биширч эхэлсэн боловч Овод ба түүний бүх ааш зан, ажил явдлыг шууд таалдаггүй байв.

	— Ямар сайхан амьдрал бэ! та юунд Бразилыг орхиж явсан юм. Тэнд байсны дараа өөр оронд очиход ямар уйтгартай мэт байдаг бол гэж Галли дуу алдан тачаадна.

	— Перу ба Эквадорт байхад над дээр байсан юм. Тэнд үнэхээр сайхан үнэндээ тэнд ялангуяа Экводорын эрэг дагуу тун халуун учраас амьдрахад хэцүү. Харин байгалийн гоёмсог нь сэтгэшгүй сайхан юм гэж Овод хэлэв.

	Над бол зэрлэг оронд бүрэн эрх чөлөөтэй суух нь байгалийн гоёмсгоосоо илүү юм. Тэнд манай эндэхтэй адилгүй хүн өөрийнхөө нэр төрийг үнэхээр хадгалж болох байна, гэж Галли хэлэв.

	— Тиймээ харин... гэж Овод хэлтэл Жемма, хийж байсан юмнаасаа нүдээ салгаж Оводыг харав. Овод барсхийж цочоод үгээ таслав.

	— Өвчин нь дахих нь уу? гэж Галли сандран асуув.

	— Үгүй битгий зов. Таны хэрэгцээ нь тэднийг ядахдаа нэг миний хараахад тус болов. Мартини, та явах нь уу?

	— Тэгье, Галли аа, явъя, хоцрох нь байна шүү.

	Жемма, тэдний хойноос гараад, удалгүй өндөгний шар уурагтай аягыг барин, эргэж ирлээ.

	— Үүнийг үү, гэж тэр зөөлөн боловч, тулгуу хэлээд дахин утсаа сүлжиж суув.

	Овод түргэн дагаж уув.

	Овод хагас цаг хэртэй тэр хоёр дуугарсангүй. Эцэст нь зөөлнөөр хэлэх нь:

	— Болла авхай!

	Жемма, Оводыг харав. Овод толгойгоо өндийлгөлгүйгээр, сандлыг хучсан хөнжлийн цацгийг ирмэж байв.

	— Та миний ярьсныг үнэмшив үү? гэж тэр асуув.

	— Энэ бүгдийг таны зохион ярьж байгааг би мэдсэн юм, гэж Жемма тайвнаар хариуллаа.

	— Таны хэлдэг тун зөв. Би цөмийг худал хэлсэн юм. Дайсны тухай бас худал уу?

	— Бас худал. Би дайнд ер оролцож байгаагүй. Харин шинжилгээний ангид... тэнд үнэхээр учир явдал тохиолдож байсан ба миний хэлсний ихэнх нь бодитой юм. Харин миний шарх бол тун өөр гаралтай. Та миний нэг худал хэлснийг мэдсэнээс хойш би одоо бүгдийн үнэнийг хэлж чадна.

	— Ийм худал юмыг зохиох гэж цаг гарзадсаны хэрэг байна уу? Надад хэрэг алга гэж Жемма асуув.

	— Би өөр яах вэ дээ? «Чи битгий асуу тэгвэл чамд худал хэлэхгүй» гэдэг танай английн зүйр үгийг та мэднэ шүү дээ. Би хүнийг яльгүй ч гэсэн бачлах дургүй харин намайг яаж зэрэмдэг болсон юм гэж асууж байхад нь би ямар нэгэн хариу хэлэх ёстой биш үү. Хэрэв худал хэлэх гэвэл, зугаатай юмаар худал хэлэх хэрэгтэй юм. Галли ямар их ханамжтай байсныг та үзсэн биз дээ.

	— Танд үнэнийгээ хэлснээс Галлийг зугаацуулах нь дээр байсан юм гэж үү?

	— Үнэнийг... Та намайг энэ хүмүүст үнэнийгээ хэл гэж байна уу? Үгүй түүний оронд би өөрийнхөө хэлийг огтолбол дээр. Би ер үнэнийгээ хэнд ч хэлээгүй юм. Хэрэв таныг хүсвэл би танд үнэнийгээ хэлье гэж ямар нэгэн эв хавгүй байдлаар хэлээд, Овод, Жеммаг харж хөнжлөөс тасарсан цацгийг имэрнэ.

	Жемма сүлжиж байгаа юмаа өвдөг дээрээ тавьж дуугүй болжээ. Энэ хатуу ширүүн нууц далд зантай хүн өөрийнхөө сайн мэдэхгүй бас үзтэл дурладаггүй эмэгтэй ингэж итгэх гэж шийдсэн нь Жеммагийн сэтгэлийг тун их хөдөлгөжээ.

	Нэлээд удаан дуугүй суусны дараа Жемма түүнийг харав. Овод, сандлын дэргэд байгаа ширээн дээр тохойлдож хэцийлдээд зэрэмдэг гараа нүдэн дээрээ тавьсан байв. Энэ гарын хуруунууд нь жигд бус салганах бөгөөд сорвитой хурууны судас нь тод цохилж байжээ. Жемма сандал руу ойртон очиж түүнийг аяархан дуудав. Овод цочиж толгойгоо өндийлгөлөө.

	— Би мартаж орхижээ. Би танд юу ярих гэсэн билээ... гэж тэр гэмшингүй дуугаар хэлэв.

	— Хөлөө хугалсан тухайн зовлонт учралыг ярих гэсэн шүү дээ. Тэгээд хэрэв энэ тухай санахад танд хүнд байвал... 

	— Зовлонт учралын тухай гэж үү? Харин энэ бол зовлонт учрал биш! Үгүй. Энэ бол би галын шилээврээр цохиулсан юм.

	Жемма тун их гайхсан байдалтайгаар Оводыг харав. Овод, салганасан гараараа духан дээрх үсийг хойш нь болгож Жеммаг инээмсэглэн харав.

	— Та наашаа суухгүй юу? Сандлаа нааш нь ойртуулагтун. Би өөрөө түүнийг ойртуулан өгч чадахгүйдээ харамсана. Энэ тухай дурсах үед, хэрэв тэр цагт Риккардо намайг эмчилж байсан бол би түүнд ямар үнэтэй олз нь байх сан бол гэж өөрийн эрхгүй бодогдох юм. Риккардо ёстой мэс заслын доктор хүн шиг, гэмтсэн ясанд их дуртай юм. Гэтэл тэр үед миний хүзүүнээс бусад яс цөм хэмхэрсэн шиг байлаа.

	— Бас таны зориг эвдэрсэн биз. Гэвч, зоригийг эвдэж болдоггүй биз дээ? гэж Жемма намуухнаар асуув.

	— Дараа нь үгүй миний зориг бол наддаа үлдсэн бусад юмны хамт засарсан юм. Харин тэр үед миний зориг цайны шаазан шиг хагарч билээ. Тэгээд, хамаг аюул нь үүнд эхлэв. Энэ бол... байзнаарай би бодъё... арван гурван жилийн өмнө Лимад болсон юм. Би, Перуг сайхан орон юм гэж хэлсэн шүү дээ, гэвч тэр бол над шиг тэгж очсон хүнд тийм ч аятайхан биш юм. Би Аргентинд очоод дараа нь Чилид очлоо. Арай л өлбөрч үхэлгүй, газар бүрээр тэнэж Валпарайзогоос мал очсон онгоцоор усан цэргийн үүрэг гүйцэтгэж Лимад ирлээ. Тэр хотод би ажил олж чадсангүй, онгоцны засварын газар зол заяагаа олох гэж шийдээд очлоо. Харин бүх усан буудлын хотуудад усан цэрэг цуглардаг шугуй байдаг юм. Тэгээд, би эндэхийн нэг тоглоомын газар орж усан цэргүүдэд унд өгөх зэрэг ажлыг хийдэг байлаа. Тэр ажил тийм ч сайхан биш байсан боловч би баяртай байлаа. Тэнд би хоол идэж, хүний нүүрийг үзэж хэдийгээр мэдэгдэхгүй боловч хүний ярихыг сонсдог байлаа. Та баярлах юм алга гэж бодож байгаа биз, гэвч би түүний өмнөхөн шар ханиадаар өвдөж, дутуу нурсан овоохойд гав ганцаараа тун удаан хэвтэж маш их зовсон юм.

	Тэгээд нэг шөнө хэтэрхий их агсан тавьж байгаа нэг согтуу усан цэргийг түлхэж гаргахыг над тушаав. Тэр цэрэг тэр өдөр эрэг дээр гарч ирээд, бүх мөнгөө мөрийд алдаж, тун бачимдсан хүн байжээ. Би тушаалыг дагах ёстой боллоо. Хэрэв тэгэхгүй бол би байраа алдаж өлсгөлөнгөөр үхэх байлаа. Гэтэл тэр хүн надаас хоёр дахин илүү чадалтай байжээ. Би тэгэхэд дөнгөж хорин хоёр настай байв. Бас ханиадны дараа муурын зулзага шиг тамир тэнхээгүй байлаа. Түүний дээр тэр хүний гарт шилээвэр байсан юм.

	Овод дуугүй болж, Жеммаг нууцаар харав.

	— Тэр намайг магад тонилгох гэж бодсон биз гэвч өөрийнхөө ажлыг хайхрамжгүй гүйцэтгэж намайг дутуу нухсан учир би дахин амь орсон юм.

	— Бусад хүмүүс нь юу хийж байсан юм? Цөмөөрөө ганц согтуу усан цэргээс айж байв гэж үү?

	Овод, түүнийг харж, тачигнатал инээв.

	— Бусад нь уу! тэр тоглоомын хүмүүс үү? Та яагаад ойлгохгүй байна. Би чинь тэдний зарц тэдний зарц байсан юм тэд биднийг тойроод ийм үзэгдлийг харж баясацгааж байлаа. Тэнд иймэрхүү юмыг зугаа болгож үздэг юм. Ялангуяа голлон тоглогч нь өөр хүн байсан бол уу?

	Жемма арзас хийжээ.

	— Тэгээд энэ чинь юугаар дууссан бэ?

	— Би түүнийг танд хэлж чадахгүй ингэж сүйд болсны дараа, хүн ер нь анхны өдрүүдэд юу ч санаж чаддаггүй юм. Харин ойролцоо газрын нэг усан онгоцонд ажилладаг эмч байсан бөгөөд, үзэгч нар намайг арай үхээгүй байна гэж мэдээд түүнд хүн явуулсан бололтой. Тэр намайг бага зэрэг засварласан байв. Риккардо муу гэж хэлсэн юм гэвч тэр нь мэргэжлийн атаархал байсан байж болно. Намайг мэдээ ороход тэр нутгийн нэг эмгэн христосын өршөөлөөр намайг гэртээ аваачсан байжээ.

	Жигтэйхэн юм шүү, тийм үү? Тэр эмгэн орныхоо буланд атиран сууж тамхи татаад, шал дээр нулимж ямар нэг юм амандаа үглэж байсныг санаж байна. Тэр эмгэн тун сайн сэтгэлтэй хүн байсан бөгөөд намайг дэргэдээ үхсэн ч хамаагүй, хэн ч саад хийхгүй гэж дандаа ярьдаг байж билээ. Миний санаа амьд байхыг хичээж эдгэрсэн юм. Буцаж хүн болоход тун бэрхтэй болсон байсан бөгөөд тоглоомын ч хэрэг биш байжээ. Тэр эмгэн гайхамшигтай тэсвэртэй хүн юм. Би, тэднийд ... байзнаарай бодъё... дөрвөн сар болсон бөгөөд энэ завсар ямагт дэмийрэх буюу эсвэл шүд нь хорхойтсон баавгай шиг уурсаж байлаа. Үнэнийг хэлэхэд тун их өвчтэй байсан ба би бол багаасаа эрх танхи байсан учир улам хүнд байв.

	— Цаашид юу болсон бэ?

	— Цаашаа... бага зэрэг сайжирч эмгэнийхээсээ явав.

	Би, тэр ядуу эмгэний хүндэтгэлийг муучлах хүсэлгүй байсан гэхгүй би түүнийг хүсэх чадалгүй байв. Би түүний овоохойд тэсэж байж чадсангүй. Та, миний зориг чадлын тухай ярьж байсан шүү дээ.

	Тэр үед та намайг харсан болоосой! Орой бүр харанхуй болохын хамт өвчин орж байв. Өдөр дундаас хойш би голдуу ганцаараа хэвтэж, нар жаргахыг ажигладаг байлаа... Ай та, үүнийг хэзээ ч ойлгохгүй биз! Би, одоо хүртэл нар жаргахыг хараад зовохгүй байж, чаддаггүй юм... 

	Удаан болтол дуугүй байв.

	— Дараа нь би ямар нэг ажил олохыг горьдож, газар сайгүй тэнүүчиллээ.

	Лимад байх бололцоогүй болов. Тэнд байвал би галзуурах байсан биз гэвч, энэ өнгөрсөн түүхээр таныг зовоогоод яах вэ дээ үүнд хэрэгтэй юм юу ч байхгүй.

	Жемма, толгойгоо өндийлгөж, түүнийг ноцтой ширтэн харав.

	— Та битгий тэгж хэл би гуйя, гэж Жемма хэлэв. Овод хөмхийгөө зууж, дахин хөнжлийн цацгийг тастав.

	— Тэгвэл цааш нь ярих уу? гэж Овод жаахан удсаны дараа асуув.

	— Хэрэв... хэрэв та хүсэж байвал... энэ түүх танд зовуурьтай байгаа байх гэж би айж байна.

	— Хэзээ дуугүй байхдаа би үүнийг мартана гэж та бодож байна уу? Тэгвэл улам тусгүй байдаг юм. Харин намайг энэ түүх зовоох биш. Харин би тэр үед, өөрийнхөө зоргоор нь тавьсан нь аймшигтай юм.

	— Би огт ойлгохгүй байна... 

	— Би сүүлдээ зоригтой болсон бөгөөд түрүүндээ аймтгай байлаа.

	— Гэвч, ямар нэг тэсвэрлэлд эцэс гэж байдаг шүү дээ.

	— Тийм ээ, үүний эцэст хүрсэн хүн бол сүүлдээ юу болохыг мэддэггүй юм.

	— Хэрэв болбол, та яагаад хорин жилийн турш тийм хол хаягдсаныгаа ярихгүй юу? гэж Жемма сулавтар асуув.

	— Тун амархан хаягдсан юм. Орон нутаг дахь гэр бүл минь амьдрахад сайхан байсан боловч тэндээс би оргосон юм.

	— Ямар учраас?

	Тэр хуурамчхан маягаар инээв.

	— Ямар учраас гэвэл? Учир нь би биедээ эрэмшсэн хүүхэд байснаас болжээ. Би тун баян гэр бүлийн дотор өссөн бөгөөд намайг хэтэрхий эрхлүүлсэн ба би бүх дэлхийг ягаан хөвөн ба чихэртэй жимсээр бүтсэн юм гэж санажээ. Гэтэл миний нэг итгэж явдаг хүн намайг мэхэлснийг нэг сайхан өдөр лавтай мэдлээ... Та яав? Ямар учраас та айн цочив.

	— Зүгээр ээ. Цааш нь яригтун.

	— Намайг худал үгээр доромжилсныг би мэдэв. Үүнийг амархан мэдсэн юм гэвч би залуу бөгөөд биедээ эрэмшсэн ба худалч нарыг там хүлээж байдаг гэж итгэдэг байснаа дахин хэлье. Ийм дээрээс би юу ч болбол болог гээд өвөртөө ганц ч улаан мөнгөгүй нэг ч испани үг мэддэггүй бэлэн юм бүгдээр амьдарч сурсан ажил мэддэггүй мөртөө өмнөд Америкт оргож явлаа. Түүний дунд ёстой тамд орж сэтгэлийн тамд итгэдэг өвчнөөс салсан юм. Би хамгийн ёроолд нь унасан юм... Тэгээд таван жил болсны дараа Дюпрегийн шинжилгээний анги, намайг газар дээр татаж гаргасан юм.

	— Таван жил! Аюултай юм! Танд хань нөхөд байгаагүй юм гэж үү?

	— Хань нөхдөө? Би, хэзээ ч хань нөхөдтэй байгаагүй юм... гэж Овод түүн тийш гэнэт ууртай харав.

	Гэтэл эгшин зуур бачимдсан юм шиг бушуухан өөрөө нэмж хэлсэн нь:

	— Миний ийм занг битгий юм болгож бодоорой. Би өөрийнхөө өнгөрснийг хэтэрхий гашуунаар хэлж байх шиг байна. Үнэндээ анхны бүтэн хагас жил нь тийм ч их муугүй байсан ба би залуу, чадмаг байсан учраас усан цэрэг намайг сүйд хийхээс өмнө хүнд байдлаас нэлээд амжилттай гарчээ. Үүнээс хойш би ажил олж чадахгүй боллоо. Чадмаг гарт байгаа шилээвэр хүртэл гайхалтай сайхан, зэвсэг болдог байна. Тэгээд зэрэмдэг хүнийг хэн ч хөлслөн авахгүй нь ил байсан биз.

	— Та тэгээд юу хийж байв?

	— Юу чадахыгаа л хийж байлаа. Нэг үе сахрын газар ажиллаж байсан негрүүдийн зарлага хийв. Гэтэл харгалзагч нар намайг дандаа хөөдөг байжээ. Би доголон учраас хурдан гүйж чадахгүй ба их хүнд юм өргөх чадалгүй байв. Түүнээс гадна, бас миний энэ гайтай өвчин байн байн дахидаг байв... нэг хэсэг болсны дараа, би сахрын газраас, мөнгөний уурхайд дамжин хоноглож, тэнд ажил олохыг оролдлоо. Уурхайд хүнд байсан бөгөөд, захирагч нар нь намайг зөвхөн ажлын тухай яримагц шоолон инээлдэх ба ажилчид нь намайг шууд хавчиж байлаа.

	— Яалаа гэж?

	— Хүмүүсийн зан араншин нь тийм байсан юм биз. Тэд намайг ганц гараар ажиллана гэж санажээ. Эцэст нь би үүнээс залхаж ямар нэг ажлыг горьдоод тэнүүчилж гарлаа.

	— Тэнүүчлэх гэж үү? Өвчтэй хөлтэй байж уу? Овод гэнэт Жеммаг харж цухалдан амьсгаллаа.

	— Би... би өлсөж байв гэж Овод хэлэв. Жемма түүнээс далдиран эргэж, эрүүгээ тулж суув.

	Жаахан удсаны дараа Овод дуугаа улам улам нам болгон ярьж эхлэв.

	— За тэгээд би ухаанаа балартал тэнэсээр байгаад юу ч олж чадсангүй. Бас Эквадорт очив, гэтэл тэнд улам муу байв. Заримдаа гагнуурын ажил олдож байлаа. Би тугалга гүйлгэхдээ сайн хүн юм. Заримдаа ямар нэг жижиг ажил олдож байв. За тэгээд намайг гахайн хашааны цэвэрлэгчээр хөлслөн авсан удаа бий ба бас... за түүнийг тоочоод яах вэ... Гэтэл нэг удаа... 

	Овод гэнэт нарийн хөх гараа зангидав. Жемма, толгойгоо өндийлгөж түүний нүүр өөд сандран харав. Түүний царай Жеммад ташуу (хажуу талаараа) хандаж байсан ба шанааны судас нь тэгш бус оволзон цохилж харагдав. Жемма бөхийж, түний гарыг хайрлан барьж:

	— Цааш нь ярих хэрэггүй. Энэ тухай ярихад ч хүнд юм.

	Овод түүний гарыг тээнэгэлзэн харж толгойгоо сэгсрээд чанга дуугаар үргэлжлэн хэлсэн нь:

	— Гэтэл би нэг тэнэмэл цирктэй тохиолдов. Та надтай хамт тэр нэг циркийг үзсэнээ санаж байна уу? Ай яг түүн шиг цирк байсан бөгөөд ганцхан гэм нь түүнээс дорой муу бүдүүлэг цирк байсан юм. Түүний программд үхрийн тулалдаан хүртэл оролцсон байлаа. Жүжигчид маань нэгэн том замын дэргэд хоноглохоор буулаа. Би түүний майханд ойртон очоод гуйлаа. Агаар тэсэшгүй халуун байв. Би өлсөж өлбөрөөд майхны үүдэнд очиж муужран уналаа. Тэр үед ухаан алдах явдал над олон тохиолддог байв. Намайг майханд оруулж коньяк өгөөд хоол идүүлж, маргааш өглөө нь намайг... 

	Нэг хэсэг дуугүй боллоо.

	— Хүүхдүүдээр гадил ба амтат зөрч жимсний хальсаар шидүүлж байхын тулд ямар нэг бөгтөр хүн буюу эсвэл ерөөсөө зэрэмдэг болсон хүн хэрэгтэй байжээ. Та циркт байсан шог жүжигчнийг санаж байна уу? Би хоёр бүтэн жил яг тийм явна. Би тэгээд ямар нэг номер хийж сурав. Гэтэл эзэн маань намайг бас л дутуу хагас зэрэмдэг юм гэж үзжээ. Тэгээд үүнийг засаж над хиймэл бөгтгөр хийв. Бас энэ гар хөлийг аль болохоор үзэмжгүй болгов. Тоглоомын хувцас минь намайг бүр ч сонирхолтой болгов. Үүнд гол бэрхшээлтэй дээр гарч чадахгүй байсанд оршино. Хэрэв жүжигчдийн эзэн муухан ааш нь хөдөлбөл намайг яаж ийгээд тогло гэж шаарддаг байлаа. Би нэг их аймшигтай өвдсөнөө санаж байна. Би тайзан дээр гараад муужирч унав. Намайг сэргэхэд бүх хүмүүс намайг тойрон хүрээлж хашхиралдан... 

	— Хэрэггүй! би дахиад сонсож чадахгүй нь. Больё бурхан минь!... гэж Жемма хэлээд босон харайж гараараа чихээ таглав. Овод дуугүй болж толгойгоо өргөөд Жеммагийн нүднээс нулимс гарахыг үзжээ.

	— Чөтгөр ав гэж! би ямар тэнэг вэ! гэж Овод аяархан хэлэв.

	Жемма цонхны тийш холдон явав. Түүний эргэж харахад, Овод гараараа нүүрээ халхалж ширээн дээр тохойлдон дахин хэцийлдэж байв. Тэр, Жеммагийн дэргэд байгаагаа онхийн мартсан юм шиг байв. Жемма, түүний дэргэд сууж, нэлээд дуугүй байсны дараа аяархан хэлэх нь:

	— Би танаас асуух гэсэн... 

	— Тийм үү? гэж тэр хэлээд хөдөлсөнгүй.

	— Та яагаад хоолойгоо огтолж үхээгүй юм?

	Овод түүнийг гайхсан байдалтай харав.

	— Би таныг ингэж асууна гэж санасангүй. Миний ажил яах юм. Миний оронд түүнийг хэн гүйцэтгэж өгөх вэ?

	— Таны ажлыг уу?.. Тийм ч юм, мэдлээ! Та саяхан өөрийнхөө аймтгайг ярьсан шүү дээ. Харин энэ бүгдийг туулаад хэрэв та өөрийнхөө өмнө зогсож байсан зорилгыг мартаагүй бол та хамгийн зоригтой хүн юм.

	Овод түүний гарыг хайртайгаар атгав. Тэгээд дуугүй болцгоов.

	Овод цонхны дундуур нарыг жаргаж байгааг харж хэвтэв.

	Жемма нар жаргахыг үзэгдэхгүй болгохын тулд хөшгийг буулгаж цонхны хаалтыг хаагаад, дараа нь өөр цонхны дэргэд байгаа ширээн дээр очиж дахин сүлжиж эхлэв.

	— Дэнгээ асаах уу? гэж Жемма, нэлээд удсаны дараа асуув.

	Овод, толгойгоо сэгсрэв.

	Харанхуй болмогц Жемма ажлаа зогсоож поолуу дотроо хийв.

	Жемма өвдөг дээрээ гараа тавиад, Оводын үл хөдлөх дүрсийг дуугүй сууж харж байв. Оройн бүдэг гэрэлд Оводын царайны шооломтгой, өөртөө итгэмтгий байдал нь бараг үл мэдэгдэх бөгөөд амны дэргэдэх атираа нь ил харагдаж байв.

	«Би бүх долгион шуурганы аюулыг дайрч өнгөрсөн юм» гэсэн бичиг бүхий хөшөөг Артурт дурсгал болгон Жеммагийн аавын босгож байсныг Жемма өөрөө дурсан бодов.

	Бүтэн цаг дуугүй сууцгаав. Эцэст нь Жемма босож тасалгаанаас гарав. Тэр дэн асаагаад, эргэж ирэхдээ, Оводыг унтаж гэж санаад үүдний дэргэд зогсов. Гэтэл дөнгөж гэрэл тусмагц Овод эргэж харав.

	— Би танд цай чаналаа гэж Жемма хэлээд дэнгээ ширээн дээр тавив.

	— Түүнийгээ нэг газар тавьчхаад наашаа ирэгтүн.

	Овод, Жеммагийн хоёр гараас нь барив.

	— Та ер нь зовж үзсэн үү! гэж Овод намуухнаар хэлэв. Жемма түүнд юу ч хариулсангүй. Харин толгой нь унжиж хоёр том дусал нулимсыг түүний гар дээр унагав.

	— Хэл л дээ, хэл л дээ! Би өөрийнхөө бүх зовлонг танд хэлсэн шүү дээ гэж Овод хайртайгаар хэлээд түүний хурууг атгав.

	— Ай... би дэлхий дээр хамгийн хайртай байсан ганц хүнээ зовоосон юм.

	Түүний хурууг атгаж байгаа гар чичрэв.

	— Тэр бол манай найз байсан бөгөөд харгис цагдаа нарын зохиож түүнийг гүтгэсэн хамгийн ширүүн худал гүтгэлгийг би үнэмшсэн юм. Би түүнийг урвагч гэж үзээд нүүрт нь цохисон юм... тэр яваад усанд унаж үхсэн. Түүний огт гэмгүй байсныг таныхаас дор ч биз... би баруун гараа огтлуулаад тэр хийсэн гэмээ засаж чадах байсан бол огтлуулах л байлаа.

	Оводын нүд гал шатах мэт гялалзав.

	Овод, түргэн бөхийж, Жеммагийн гарыг үнсэв.

	Жемма түүнээс айсан юм шиг зайлсхийв.

	— Хэрэггүй! Дахиад битгий ингээрэй. Над хүнд байна гэж Жемма гуйх мэт хэлэв.

	— Таны алсан тэр хүнд чинь бас хүнд байсан юм биш үү?

	— Миний алсан тэр хүн... Ай, тэр Чезаре ирлээ! над... над явах хэрэг байна.

	 

	* * *

	 

	Мартини тасалгаанд орж ирэхэд Овод ганцаараа байжээ. Түүний дэргэд дүүрэн цайтай аяга байх бөгөөд Овод түүнд дургүйцсэн мэт аяархан уйтгартайгаар харааж байв.

	Хэд хоносны дараа нийтийн номын сангийн уншлагын тасалгаанд Овод орж ирээд, хамба лам Монтанеллийн номлолын зохиолыг гуйв. Овод бас л зэвхий ба хуучнаасаа илүү доголж байжээ. Дэргэдэх нэг ширээний хажууд сууж байсан Риккардо толгойгоо өндийлгөн харав. Тэр Оводод хайртай байсан боловч ганцхан түүний хатуу ширүүнийг тэсвэрлэдэггүй байжээ.

	— Хөөрхий хамба ламыг дахин дайрахаар бэлтгэж байна уу? гэж Риккардо хорсонгуй дуугаар асуув.

	Хайрт минь та ямар учраас ингэж хүнд дандаа муу санаж байдаг юм? энэ бол огт христосынхны төлөв биш. Би зүгээр л одоо цагийн бурхны номлолын тухай статья35 бэлтгэж байгаа юм.

	— Риварес аа, аяархан ярь! Бид бусдад саад болж... 

	— За тэгээд өөрийнхөө мэс заслын ажилд эргэн орж намайг бурхны номлолоор оролдох бололцоог өгч үз. Би эвдэрсэн ясыг танаас илүү мэдэх боловч танд ер саад болохгүй.

	Тэгээд Овод, боть номыг уншиж гарав. Гэтэл номын сангийн нэг хүн түүн дээр очив.

	— Синьор Риварес аа, хэрэв би ташаараагүй бол та Амазонк мөрний цутгаланг судалсан Дюпрегийн шинжилгээний ангийн гишүүн байсан биз. Тэгээд бидний хүнд байдлаас гарахад тусалж үз. Нэг эмэгтэй энэ шинжилгээний анги хэдийд хаа явсныг асуусан бөгөөд тэр сар өдөр нь олдохгүй юм.

	— Түүнд ямар сар өдөр хэрэгтэй юм.

	— Түүнд шинжилгээний анги чухам хэдийд гарч яваад хэзээ Эквадорыг дайран гарсныг мэдэх хэрэгтэй юм гэнэ.

	— Шинжилгээний анги, 1837 оны намар Парисаас гарч 38 оны 4 дүгээр сард Квитог дайран гараад Бразилд гурван жил болж дараа нь Риод36 очоод 1841 оны зун Парист буцсан юм. Танай тэр хүнд зарим нээлтүүдийн он, сар өдөр хэрэгтэй юм уу үгүй юу?

	— Хэрэггүй, баярлалаа түүний хэрэгтэй юм нь цөм бүрдэв. Веппо оо, би он сарыг бичиж авчээ. Энэ хуудсыг Болла авхайд аваачаад өг Синьор Риварес аа, танд их баярлалаа. Таныг үймүүлчхэв үү, уучлаарай.

	Овод царайгаа барайлган ширээг тээж суув. Түүнд энэ он сар ямар хэрэгтэй юм? шинжилгээний анги хэзээ Эквадороор гарсныг тэр яах гэсэн юм?..

	Жемма лавлах бичгийг аваад, гэртээ харив. 1838 оны 4 дүгээр сар гэнээ. Артур минь 1833 оны 5 сард үхсэн шүү. Таван жил... 

	Жеммагийн сэтгэл хөдөлж тасалгаа дундуураа холхино. Сүүлийн хэдэн шөнө Жемма олигтой унтаж чадаагүй ба нүдний доод зовхи нь хөхөрсөн байлаа.

	Таван жил... Бас тэгээд, тэр, «баян гэр»-ийн тухай ба «нэг хүнд итгэж байтал тэр нь мэхэлсэн» гэж хэлсэн түүнийг мэхэлсэн ба мэхэлснийг нь мэдсэн... 

	Жемма зогсоод, гараа толгой дээрээ барьж хуруугаа нужигнуулав. Үгүй энэ бол шууд солиорч байгаа хэрэг!... Тийм байж болохгүй!... Гэвч тэр цагт тэд нар буудлыг нарийвчлан нэгжсэн!

	Таван жил... Тэр хорин нэгэн нас хүрээгүй байхдаа согтуу усан цэрэгт... тэгвэл тэр арван таван настайдаа гэрээсээ оргосон юм «бүтэн хагас жил» гэж тэр хэлсэн шүү... тэр яагаад ийм цэнхэр нүдтэй, ийм салганасан хуруутай болсон юм? Тэр яагаад Монтанеллид ийм муу болсон юм? Таван жил... Таван жил... 

	Хэрэв Артур лав усанд унаж үхсэн бол хэрэв Жемма түүний хүүрийг үзсэн бол... Тэгвэл энэ хуучин шарх эдгэрч хуучин түүх нь Жеммаг ингэж зовоохоо болих байсан билээ. Жемма бас хорин жилийн хойно өөрийнхөө өнгөрснийг аймшиггүй харж дасах юу магад.

	Жеммагийн бүх залуу нас нь энэ хэргийн тухай санаашралаар хорлогдсон юм. Жемма өдөр жил өнгөрөх тутам гашуудал, гэмшлийн шуламстай тэмцэж байлаа. Жемма тэр гэмийг ямагт өөрийн буруу гэж санаад ирээдүйд өнгөрснийхөө аймшигт хий үзэгдлийг зайлуулан арилгах гэж оролдож байжээ. Гэвч жилээс жилд өдрөөс өдөрт усанд унаж үхээд далайд урсан явсан тэр хүний дүр Жеммаг салахгүй дагаж, «Артур үхсэн би түүнийг алсан» гэдгийн аймшигт уй гашуу түүний зүрхэнд намдахгүй санагдаж байжээ. Ийм хүндийг үүрч байх нь түүнд бэрх мэт санагдах болжээ.

	Гэвч энэ хүндийг дахин мэдрэхийн тулд одоо тэр амьдралынхаа үлдсэн хагасыг өгөх байсан биз. Артурыг алсан гэдэг гашуун санаашрал түүнд хэвшсэн бөгөөд түүний дор орж дарагдахын тулд энэ хүнд зовлонг хэтэрхий удаан амссан билээ. Харин түүнийг Жемма усанд түлхээгүй өөр... Жемма сандал дээр суугаад гараараа нүүрээ бүтээв. Түүний бүх амьдрал нь тэр үхлээр харанхуйлагдсаныг бод! Ай хэрэв Жемма түүнийг өөр нэгэн муу юм руу биш харин үхэл рүү түлхсэн бол!

	Жемма, удаан бөгөөд харамгүйгээр түүний өнгөрсөн амьдралын бүх хор зэтгэрийг дурсан санав. Энэ хор зэтгэр нь түүнд байгаа юм шиг ил тод үзэгдэх бөгөөд аргагүй болсон тэр амьтны сүнс харгис доромжлол, зовлон, өдөр, шөнө амралт өгөхгүй байгаа үхлийн аюул эд бүхэн цөм сэтгэлээс нь салсангүй.

	... Жемма, тэр бохир овоохойд өөрөө байсан юм шиг мөнгөний уурхай кофе цайны газар аймшигтай тэнэмэл циркт түүнтэй хамт зовж явсан юм шиг тэд бүгдийг ил тодорхой үзэж байлаа.

	Тэнэмэл цирк... ядахдаа үүнийг бодохгүй байх сан тэгэхгүй бол баларна шүү!

	Жемма бичгийн ширээний жижигхэн нүдийг онгойлгов. Тэнд түүхий устгаж чаддаггүй үлдэгдэл юм байдаг байжээ. Жемма дэмий сэтгэл уяруулах юманд дургүй боловч зарим нэг юмыг хадгалсан бөгөөд энэ нь Жеммагийн ямагт сэтгэлдээ дарж байх түүний «би» гэдэг ядруу талтай буулт юм. Жемма энэ нүдийг тун цөөн онгойлгодог байжээ.

	Тэгээд энэ нь Жиованнийн анхдугаар захиа эцгийн шарил дээрээс авсан гандмал хуудас түүний хүүгийн мушгиа үс эдгээр байв. Шургуулгын ёроолд Артурын арван настай байсны нь зураг, түүний ганц зураг нь байжээ.

	Жемма сандал дээр суугаад Артурын дүрсийг өөрийнхөө өмнө үзэгдэх шиг мэт санагдтал нь тэр хөөрхөн хүүхдийн хэргийг хардаг байв. Одоо тэр түүний дүрсийг тун ил тод үзэв! Амны хөөрхөн байдал том хурц нүд, тэнгэр шиг сайхан дүр эдгээр бүхэн нь түүний санаанд өчигдөрхөн үхсэн юм мэт сэтгэгджээ. Түүний нүдний нулимс аажмаар гүйлгэнэж зургийг халхлав.

	Түүний санаанд ийм сэтгэл яаж төрдөг юм бол! Энэ алсын гэрэлт сүнсэнд амьдралын бузар доромжилмоор хараал хийсэн гэж үү? Түүнийг бурхан таалж түүнийг бага байхад нь үхүүлсэн биз. Овод шиг сайхан галстуктай гайхалтай хурц хорон хэлтэй энэ Овод шиг хувирч амьд байснаас мянга дахин үхсэн нь дээр юм үгүй, үгүй! Энэ бол түүний бодлоор зүрхээ шимшрүүлж байна. Артур үхсэн!..

	— Орж болох уу? гэж хаалганы дэргэд зөөлөн дуу сонсогдов.

	Жемма тун их цочсоноос зургийг алдаж газар унагав. Овод бүх тасалгаа дундуур хазганан явж ирээд түүнийг авч Жеммад хэлэв.

	— Та намайг ямар их айлгав! гэж Жемма хэлэв.

	— Уучлаарай! би таны ажилд саад болоогүй биз?

	— Үгүй би янз бүрийн хуучин юмаа эмхэлж байсан юм. Жемма агшин зуур тээнэгэлзэж байснаа дараа нь түүнд бяцхан зургаа өглөө.

	— Энэ зургийг та юу гэж санаж байна? Овод зургийг харж байхад Жеммагийн бүх амьдрал нь түүний царайны ямар болж хувирахаас шийдвэрлэгдэх гэж байгаа юм шиг түүнийг тун нямбай ажиглаж байв. Гэтэл Овод хэрсүүлэх мэт хөмсгөө өндийлгөн хэлсэн нь:

	— Та надаас хэцүү юм асуув. Зураг нь гандсан ба ер нь хүүхдийн царайг ялган танихад амаргүй байдаг юм. Харин энэ хүүхэд бол зовлонт хүн болох ёстой байсан юм байна гэж санагдав. Бас түүний бүтээж чадах хамгийн сайн үйлс нь энэ зураг шигээ үлдэх юм байна.

	— Яагаад?

	— Та доод уруулынх нь зургийг хар л даа. Ийм төрхтөд зовлон нь зовлон, буруу нь буруу болно. Манай ертөнцийн ийм хүмүүсийн байр байхгүй юм. Энд зөвхөн хувийнхаа хэргийн төлөө бодож чаддаг хүмүүс хэрэгтэй юм.

	— Энэ зураг хэнтэй ч адилгүй юу?

	Овод жижигхэн зургийг улам ширтэн харав.

	— Ай ямар жигтэйхэн юм! Ай үнэхээр адилхан байна. 

	— Хэнтэй?

	— Хамба лам Монтанеллитой энэ зэмлэлгүй ламд ураг төрөл байдаг байж юу магад? Байзнаарай сонин юм энэ чинь хэн бэ?

	— Миний саяхан танд ярьдаг найзын минь багын зураг.

	— Таны алсан тэр хүний юу?

	Жемма эрхгүй сандрав. Овод энэ аймшигт үгийг ямар амархан ширүүн хэлдэг юм.

	— Тийм ээ, миний алсан тэр хүний... хэрэв тэр үнэхээр үхсэн бол,

	— Хэрвээ?

	Жемма Оводын нүүрнээс харцаа салгасангүй.

	— Заримдаа би үүнийг эргэлздэг юм. Хүүрийг нь олоогүй шүү дээ.

	— Магадгүй тэр бас тан шиг гэрээсээ оргоод өмнөд Америкт явсан байж болно.

	— Тэгээгүй гэж итгэцгээж байя ингэж бодвол танд хэцүү байх болно. Би цөөн бус хүний нөгөө ертөнцөд явуулахад хүрч байсан удаа бий юм. Харин миний буруугаар ямар нэг амьд амьтан өмнөд Америкт явуулагдсан гэж би хэрэв мэдвэл, шөнө би унтаж чадахгүй болох билээ.

	Тэгвэл та тэр хүнийг хэрэв усанд үхэлгүй... таны амссаныг тэр амссан бол тэр хэзээ ч өнгөрснийг мартаж гэртээ эргэж ирэхгүй гэж бодож байна уу? Та түүнийг мартаж чадахгүй гэж санаж байна уу? Хэрэв тэр мартагдсан бол над хэчнээн сайн болох вэ? Та үз гэж Жемма хэлээд гараа зангидан түүнд ойртож ирэв.

	Жемма духан дээрх хүнд мушгиа үсээ хойшлуулав. Мушгимал хар үсний хооронд өргөн гонзгой мөнгө цухуйв.

	Тэд, удаан болтол дуугүй байв.

	— Миний бодоход үхсэн нь үхсэн чигээр дүүрвэл дээр юм. Хэрэв таны найзын оронд би байсан юм гэхэд би үхсэн хэвээрээ л хоцрохыг бодно. Амь орох явдал бол муухай үзэгдэл юм, гэж Овод аажимхан хэлэв.

	Жемма зургийг шургуулгад хийж ширээг хаав.

	— Муухай бодол юм. Ямар нэгэн өөр юм ярья, гэж Жемма хэлэв.

	— Хэрэв болбол, би нэг жаахан юмны тухай тантай нууцаар зөвлөлдөх гэж ирэв. Нэг төлөвлөгөө, миний санаанд орлоо. Жемма сандлаа ширээнд ойртуулж суув.

	— Хэвлэлийн тухай төлөвлөгдөж байгаа хуулийг та юу гэж бодож байна гэж Овод жигд дуугаар, ээрүүтэлгүй хэлэв.

	— Би юм бодож байна гэж үү? Миний бодвол үүний ашиг нь бага юм гэвч оргүй байснаас дээр биз.

	— Эргэлзээгүй хэрэг тэгвэл та энд хэвлэх гэж байгаа шинэ сонинуудын нэгэнд ажиллах гэж байна уу?

	— Тийм ээ, би тэгье гэж бодсон юм. Шинэ сонин гаргахад хэвлэл тараах гэж ямагт их техникийн ажил гардаг шүү.

	— Та өөрийнхөө чадлыг удаан ингэж сүйтгэе гэж санаж байна уу?

	— Ямар учраас «сүйтгэнэ» гэж?

	— Сүйтгэлгүй яах вэ. Та бол тантай хамт ажиллах эрэгтэйчүүдийн ихэнхээс илүү ухаантай бөгөөд та тэдний ямар нэгэн туслах хүн болж хувирахыг зөвшөөрөх нь хэнд ч нууц биш шүү дээ. Ухааны хувьд Грассини, Галли хоёрыг тантай зэрэгцүүлэх юм бол тэд чинь зүгээр л сургуулийн хүүхэд юм. Гэтэл та тэдний хийсэн засварыг засварын эрхлэгч шиг суугаад л засаж байх болно.

	— Нэгдүгээрт би өөрийнхөө бүх цагийг засвар уншихад зарцуулахгүй, хоёрдугаарт, та миний чадал авьяасыг хэтэрхий өргөмжилж байна. Тэгээд тэд нар бол таны бодож байгаа шиг тийм сайн хүмүүс биш.

	— Би тэднийг сайн гэж ер хэлээгүй байна. Та бол тэднээс арай илүү сайн ухаантай байна. Хорооны тэр уйтгарт хурлууд дээр та хамгийн түрүүнд өөрийнхөө нөхдийн алдааг мэдрүүлж байв гэж Овод тайвнаар хариулав.

	— Та тэднийг буруу үзэж байна. Мартини бол тун сайн тархитай хүн бас Фабрицци, Леги хоёрын чадал авьяастайг би эргэлзэхгүй. Грассинийн хувьд бол тэр чинь Италийн эдийн засгийн тоо бүртгэлийг ямар ч түшмэлээс илүү мэддэг юм.

	— Энэ чинь бас л тийм их хэрэг биш, за тэднийг бурхан өөрөө мэдэг! харин та өөрийнхөө чадал авьяасаар нэлээд ноцтой ажлыг гүйцэтгэж арай хариуцлагатай роль эзлэх нь дээр байсан юм.

	— Би өөрийнхөө байдалд ханамжтай байгаа юм. Миний ажил тийм ч чухал ажил биш гэвч ямар ч хүн хийж чадахыгаа л хийдэг юм.

	— Болла авхай минь, бид бие биедээ инхэрлэж даруу зан гаргасны хэрэг алга. Харин одоогийн танай ажил нь танаас ухааны талаар тун дор хүмүүсээр хийгдэхээр болох юм гэж санаж байна уу? шууд над хариулж өг.

	За та ингэж тулгах юм бол энэ чинь нэлээд үнэн л үг байгаа юм.

	— Тэгвэл үүнийг та юунд зөвшөөрч байгаа юм? Дуугарсангүй.

	— Үүнийг та юунд зөвшөөрч байгаа юм?

	— Яах вэ би түүнийг дийлэхгүй шүү.

	— Дийлэхгүй? Ямар учраас.

	Жемма, Оводыг зэмлэнгүй харав.

	— Ингэж хариу шаардах... сайн биш.

	— Гэвч та над хариу хэл.

	— За яах вэ учир нь миний амьдрал нурсан юм. Би одоо ямар нэг юмыг гардан авах чадал байхгүй. Би зөвхөн ажилд туслах намын техникийн ажлыг хийхэд тэнцэнэ. Түүнийг ямар нэгэн хүн хийх нь алба шүү дээ. Иймд би түүнийг ядахдаа үнэнч гүйцэтгэнэ.

	— Тийм, ямар нэг хүн хийх ёстой гэвч заавал та биш шүү дээ.

	— Би чухам ганц энэ ажилд л тэнцэх мэт санагдана. Овод унжсан зовхиныхоо дороос Жеммаг гайхан харав. Жемма толгойгоо өндийлгөв.

	— За түрүүнийхээ ярианд буцаж оръё. Бид ажлын тухай ярих гэсэн биз дээ. Миний хийж чадах ажлын тухай тэгж яриад ашиггүй. Би түүнийг одоогоор хийж байгаа биш. Би таны төлөвлөгөөг бодоход харин тусалж чадна. Юуны тухай төлөвлөгөө вэ?

	— Та, танд ажил бодохыг ашиггүй гэж хэлээд дараа нь миний бодож байгааг асууж байна уу? Миний төлөвлөгөөг зөвхөн бодоход нь биш харин биелүүлэхэд нь таны тусламж над хэрэгтэй.

	— Та урьдаар юуны тухай болохыг нь хэл л дээ, тэгээд дараа нь ярилцъя.

	— Юуны урьд би юуг мэдэх хүсэлтэй байна вэ гэвэл та Венецийн бослогын төлөвлөгөөний тухай ямар нэг юм сонссон уу?

	— Өршөөл үзүүлсэн цагаас хойш бослого болно гэхээс өөр юу ч ярихгүй болжээ, гэвч би үүнд итгэхгүй байгаа юм.

	— Би бас ихэнхэд нь тийм, гэвч одоо австричуудын эсрэг бослого гаргахад ноцтой бэлтгэж байгаа тухай ярилцаж байна. Папын мужийн залуучууд хил нэвтэрч бослого гаргагчидтай сайн дураараа нийлэх гэж нууцаар бэлтгэж байна... Романьягаас над миний нөхөд мэдээлсэн... 

	— Танай нөхдөд найдаж болно гэж бүрэн итгэж байна уу? гэж Жемма асуув.

	— Бүрэн болно. Би тэднийг өөрөө мэдэх ба хамт ажиллаж байсан юм.

	— Өөрөөр хэлбэл тэд нар чинь тантай нэг байгууллагын гишүүд юм уу? Миний итгэхгүй байгааг уучлаарай харин би нууц байгууллагуудаас авсан мэдээг ямагт бага зэрэг сэжиглэдэг юм. Энэ бол миний зан... 

	— Намайг ямар нэгэн нууц байгууллагын гишүүн юм гэж танд хэн хэлэв гэж Овод эрс асуув.

	— Хэн ч хэлээгүй би өөрөө таасан юм.

	— А та хүний нууцыг тааж байдаг юм уу? гэж Овод хэлээд сандлыг тээж хөмсгөө зангидан Жеммаг харав.

	— Олон удаа тохиолддог юм. Би нэлээд ажигламтгай ба бодит зүйлийг холбож чадна. Иймд та надаас болгоомжилж байх хэрэгтэй.

	— Миний хэргийн тухай цааш нь л задлахгүй бол зөвхөн таны мэдэхийг би дургүйцэхгүй. Миний санахад таны энэ таавар бол

	Жемма, Оводыг гайхсан ч юм шиг зэвүүцсэн юм шиг харав.

	— Энэ бол илүү асуудал юм гэж би санаж байна гэж Жемма хэлэв.

	— Таныг өөр хүнд хэлэхгүйг би мэдэж байна гэвч намынхаа гишүүдэд магад... 

	— Нам бол бодит хэргийг эрхлэхээс биш миний таавар хоосон санааг эрхлэхгүй тэгээд бас би энэ тухай ер хэнд ч хэлээгүй.

	— Баярлалаа танд. Та намайг ямар байгууллагад хамаарах юм гэж таасан бэ?

	— Миний санахад харин та битгий гомдоорой, энэ яриаг та өөрөө үүсгэсэн шүү дээ. Миний санахад та «Хутга»-ных л биш байх.

	— Ямар учраас та тэгж санав.

	— Учир нь та шилдэг сайн хүн юм.

	— Бид цөм шилдэг сайн хүмүүс болно. Энэ бол таны хариулсан үг шүү дээ. Тэгээд, би «Улаан бүстний» байгууллагын гишүүн юм. Тэндхийн хүмүүс нэлээд чийрэг бөгөөд өөрийнхөө ажилд шаламгай юм.

	— Таны «ажил» гэдэг чинь аллагыг хэлсэн хэрэг биз дээ.

	— Тэр ч бага зэрэг оролцох болно. Хутганы ар талд зохион барж! Тэд үнэхээр паптай тохирох болно. Хэрэв бид үнэхээр бослого гаргах юм бол энэ явдал над ямар хамаа байх вэ? Ямар ч модоор нохойг цохиж болох ба хэрэв ямар нэг бослого нь ард түмнийг австричууд дээр босгож чадах юм бол тэр чинь сайн хэрэг байхгүй юу.

	— Та надаас ямар тусламж хүсэж байгаа юм?

	— Голчлох нь хилээр зэвсэг нэвтрүүлэх явдалд таны тусламж хэрэгтэй юм.

	— Би үүнд яаж туслах хэрэгтэй юм?

	— Та үүнд хэнээс ч илүү тусалж чадна. Би Англиас зэвсэг худалдаж авах гэж байна. Харин түүнийг авчрахад нэлээд бэрхтэй байна. Папын мужийн усан буудлуудаар дамжуулан авчрах бололцоогүй. Тэгэхлээр Тосканад авчирч, тэднээс Апеннинээр дамжуулан нэвтрүүлэхэд хүрнэ.

	— Тэгвэл, танд нэг хилээр нэвтрэхийн оронд хоёр хилээр нэвтрэх болох нээ!

	— Тийм ээ, бусад замууд нь цөм найдваргүй юм. Хил зөрчсөн том ачааг худалдааны бус усан буудал дээр авчрах бололцоогүй шүү дээ. Чивита-Веккиад хамгийн том далбаат завь гурав ба бас ямар нэгэн загас агналтын жижиг хөлөг онгоц очдогийг та мэдэж байна. Хэрэв бид манай ачааг Тосканад хүлээн авах юм бол түүнийг байгуулалттай ухуулгыг явуулж чадвал тэр нь ашигтай байдаг юм. Энэ талаар би тэр байгууллагатайгаа зөрөлддөг юм. Тэд нар хутга, бол бүх бэрхшээлийг арилгаж чадна гэж ташааран боддог байна. Энэ нь ямар нэгэн бэрхшээлийг арилгаж болох боловч бүгдийг арилгаж чадахгүй. Романьягаас Венец тийш олон хүмүүс сайн дураараа явцгааж байгааг би хэлсэн шүү дээ.

	Бослого хэдийд дэгдэхийг бид мэдэхгүй. Өвөл намраас нааш ч магадгүй. Апеннин дахь сайн дурынхныг анхны дохиогоор тал руу орж чадах болгохын тулд тэднийг зэвсэглэх хэрэгтэй байна. Би тэдэнд папын муж руу зэвсэг байлдааны хэрэгсэл нэвтрүүлэх ажлыг хариуцсан... 

	— Жаахан хүлээж байгаарай. Та энэ хүмүүстэй хамт яаж ажиллаж болдог юм.

	Венец ба Ломбардын хувьсгалч нар шинэ папын төлөө зогсож байна. Тэд нар бол либерал өөрчлөлтүүдийн талыг баримтлагч нар ба шашны дэвшилт хөдөлгөөнийг сайн талтай үздэг байна.

	Та бол шашны эсрэг эвлэршгүй тэмцдэг хүн байж тэдэнтэй хамт ажиллаж яаж чадах юм.

	Овод дал мөрөө хавчисхийлгэв.

	Тэдний хүүхдийн даавуу тоглоомоор наадаж байгаа явдал над ямар хамаатай юм. Зөвхөн миний л хэрэг бүтэв ээ. Папын мужийн хилээр нэвтрүүлэхийг би даана.

	Тэнд миний нөхөд уулын жим бүхнийг мэдэх бөгөөд бидэнд зэвсгээ хадгалж болох газар элбэг олдоно. Манай ачаа заавал усан замаар Ливорнод ирэх ёстой бөгөөд үүнд хамаг бэрхшээл байгаа юм.

	Тэгээд надад тэндхийн хил зөрчиж, худалдаачид нартай холбоо байхгүй ба харин та бол магад холбоотой биз.

	— Танд эцсийн хариу хэзээ хэрэгтэй вэ?

	— Цаг хүлээхгүй байна.

	— Гэвч хоёр гурав хоног хүлээж чадна.

	— Та хагас сайн өдрийн орой завтай байх уу?

	— За бодъё... өнөөдөр чинь  дөрөв дэх өдөр... тийм завтай байна.

	— Тэгвэл манайд ирээрэй. Би энэ завсар сайн бодоод танд эцсийн хариуг өгье.

	Дараагийн бүтэн сайн өдөр нь Флоренц дахь мадзинист нарын байгууллагын хороонд, Жемма бичиг явуулсан бөгөөд, түүний дотор Жемма, улс төрийн чанартай нэг ажлыг хийх гэж байгаа учир одоо хүртэл намын өмнө хариуцаж байсан нөгөө ажлаа хэдэн сарын турш гүйцэтгэж чадаагүй болно гэжээ.

	Түүний бичгийг үзээд хорооныхон нэлээд гайхсан боловч түүнийг хэн ч татгалзсангүй. Намын хүмүүс Жеммад найдаж болох хүн гэж үздэг байсан учраас хорооны гишүүд, хэрэв Болла авхай гэнэтийн алхам хийх гэж байгаа бол тэр нь дүүрч, учир шалтгаан бүхий хэрэг биз гэж шийдэцгээжээ.

	Ямар нэгэн «Хил хязгаарын ажил» дээр Оводод туслах гэсэн юм гэж Жемма, Мартинид шууд хэлэв. Жемма, Мартинигаас нууж харилцан би биеэ ойлголцохгүй байхгүйн тулд өөрийнхөө хуучин найзад ямар нэгэн хэмжээгээ үнэнээ хэлэх эрхийг урьдаас авсан байжээ. Жемма бол Мартинид өөрийнхөө итгэдгийг үзүүлэх үүрэгтэй гэж боддог байжээ. Мартини, түүнд юу ч хэлсэнгүй гэвч энэ шинэ зүйл нь түүнийг гомдуулж байгаа гэж Жемма мэдэв.

	Тэд, Жеммагийн гадаах довжоон дээр суугаад фызолегийн улаан дээврийн цаана харагдаж байгаа алсын барааг харж байлаа. Удтал дуугүй байсны дараа Мартини босож, гараа кармандаа хийгээд хойш урагшаа холхин явж, исгэрэх нь түүний сэтгэл хөдөлснийг илэрхийлнэ. Жемма нэлээд хэдэн минут түүнийг дуугүй харав.

	— Чезаре минь, энэ таны сэтгэлийг их хөдөлгөсөн байна. Таны сэтгэл ингэж хөдөлсөнд би их хайрлаж байна. Гэвч би өөрөөр аргалж болохгүй юм, гэж Жемма хэлэв.

	— Таны хийх гэж байгаа ажил намайг гомдоогоогүй байна. Би түүний тухай юу ч мэдэхгүй ба та түүнд оролцох гэж байгаа учраас би түүнийг үндэстэй юм биз гэж бодож байна. Гэвч би таны тэр хамт ажиллах гэж байгаа хүнийг итгэхгүй байна гэж Мартини уйтгартай хэлэв.

	— Та магад түүнийг ойлгохгүй байна. Би бас түүнтэй ойртохоосоо өмнө мэдэхгүй байсан юм. Овод бол гүйцэд боловсорсон хүн биш юм. Гэвч таны боддогоос их дээр.

	— Магадгүй, гэж Мартини хэлээд, довжоон дээгүүр дуугүй холхисноо, дараа нь гэнэт зогсож:

	— Жемма та саналаа буцаж орхи! Одоо хождоогүй дээрээ буцаж орхи. Дараа нь гэмшихгүйн тулд энэ хүний хэрэгт өөрийгөө битгий татуул.

	— Чезарын минь та өөрөө юу хэлж байгаагаа мэдэхгүй байна. Намайг хэн ч юунд ч татан оруулаагүй. Би өөрөө бүгдийг сайн бодоод биеэ дааж шийдвэр гаргасан юм. Таны Риварест дургүйг би мэдэж байна. Гэвч хувийн хэргийн тухай биш, харин улс төрийн ажлын тухай ярьж байгаа шүү, гэж Жемма зөөлөн хэлэв.

	— Авхай минь буцаж орхи! Энэ бол аюултай хүн. Тэр бол битүүлэг ширүүн юунаас ч буцахгүй хүн ... тэр танд дурлаж байна.

	Жемма сандлын түшлэгийг налав.

	— Чезаре минь та ийм дэмий юм яаж санав.

	— Тэр танд дурлаж байна. Авхай минь түүнийг хөөж зайлуул! гэж Мартини дахин хэлэв.

	— Хайрт Чезаре минь би түүнийг хөөж чадахгүй ба түүний учрыг ч хэлж чадахгүй. Бид хоорондоо... өөрийн эрхгүй холбоотой юм.

	— Хэрэв та нар холбоотой юм бол над өөр хэлэх үг алга, гэж Мартини цөхөрсөн дуугаар хариулав.

	Мартини, яаруу ажилтай гээд явсан ба олон цагийн турш гудамжаар тэнэв. Энэ орой, түүнд орчлонт ертөнц харанхуй болсон мэт санагдав. Түүнд ганцхан эрдэнэ байсан ба гэтэл энэ зальтай хүн ирээд түүнийг нь хулгайлав.

	Овод хоёрдугаар сарын дундуур Ливорнод явжээ. Жемма ба түүний нөхөр нь Англид байхдаа танилцсан нэгэн либерал үзэлтэй усан онгоцны агент Англи хүнтэй тэнд Оводыг танилцуулжээ. Тэр бол Флоренцийн хувьсгалч нарт хэдэн удаа жижиг тусламжийг үзүүлсэн бөгөөд хүнд үед тэдэнд мөнгө зээлдүүлж, намын харилцааг дамжуулах явдалд өөрийнхөө пүүсийн хаягийг ашиглахыг зөвшөөрөх зэргээр тусалжээ. Харин эдгээр бүхнийг Жеммагаар дамжуулан гүйцэтгэж байв.

	Жемма, намын нууцыг задлахгүйгээр өөрийнхөө үзэмжээр энэ танилыг ашиглаж байлаа. Үүнээс ашиг гарах эсэхэд хамаг хэргийн гол нь байв. Сицилиэс өөрийнхөө хаяг дээр захиа ирүүлэхийг буюу эсвэл конторынхоо мөнгөний авдарт ямар нэгэн бичиг баримт хадгалж өгөхийг энэ найз зантай гадаад хүнээс гуйх нэг хэрэг байсан ба босогчдод зориулсан галт зэвсгийг авчрахыг түүнээс хүсэх хоёр хэрэг байлаа. Жемма, амжилт гарна гэж ер итгэсэнгүй.

	— Туршаад үзэж болох юм. Гэвч би үүнээс ямар нэг ашиг гарна гэж бодохгүй байна. Хэрэв та миний хэлснээр Бэйлид очиж, таван зуун скуди37 гуйсан бол заавал олдох байсан юм. Тэр бол тун их өглөгч хүн юм. Хүнд цагт өөрийнхөө паспортыг зээлдүүлэх буюу ямар нэг оргодлыг өөрийнхөө шал доогуур нууж өгдөг хүн юм. Гэвч та түүнд зэвсгийн тухай ярих юм бол тэр бид хоёрыг галзуурсан гэж гайхаж болно гэж Жемма, Оводод хэлэв.

	— Харин тэр над ямар нэгэн юм зөвлөж, ямар нэгэн усан цэрэгтэй намайг уулзуулж болно. Ю у ч болсон турших хэрэгтэй гэж Овод хариулав.

	Хэдэн хоногийн дараагаар сарын эцэст, Овод урьдхаасаа тун аягүйгээр хувцаслаж Жеммагийнд ирсэн ба түүний царайгаар Жемма сайн мэдээ авсан юм байна гэж мэдэв.

	— Арай гэж ирэв үү! Танд юу тохиолдов гэж би айж байлаа.

	— Би захиа бичвэл аюултай гэж санасан ба эртхэн эргэж ирж чадсангүй.

	— Та сая л ирэв үү?

	— Тиймээ би тэрэгнээс буугаад, шууд наашаа ирлээ. Ажил цөм бүтсэнийг би хэлэх гэж ирэв.

	— Бэйли туслахаар зөвшөөрлөө гэж үү?

	— Туслахаар ч барахгүй. Тэр боох тээвэрлэх бүх ажлыг өөртөө авлаа. Зэвсгийг ачааны завсар нууж, Англиас шууд авчирна. Түүний нөхөр бөгөөд шадар найз Вильяме, Саутгэмптоноос явуулах ачааг хянаж байхыг зөвшөөрсөн ба Бэйли нь ачааг гаалийн хороогоор дамжуулан Ливорнод авчирна. Ийм учраас би тэгж удсан бөгөөд бас Вильяме Саутгэмптонд явсан ба би түүнтэй хамт Генуя хүртэл явлаа.

	— Замдаа бүх ажлыг ярилцах гэж үү?

	— Тийм ээ. Бид намайг зайлагдан өвдөх хүртэл ярилцаж явав.

	— Та далайн өвчнөөр өвдөв үү? гэж Жемма түргэн асуугаад түүний аав нь, Артур тэр хоёрыг далайгаар нэг удаа зугаацуулахад Артурын зовсныг дурсан санав.

	— Би далайгаар хэдий их явж байсан боловч, далайд тэсдэггүй юм. Гэвч, Генуяд усан оноцынхны ачаалж байх зуур бид ярилцаж амжив. Та Вильямсыг мэддэг биз дээ? Бүрэн итгэж болох ухаалаг сайн хүү юм. Бэйли ч энэ талаар түүнээс доргүй ба тэр хоёр хэлээ шүднийхээ цаана барьж байж чадах улс юм.

	— Бэйли ийм хэргийг зөвшөөрч, их зүрх гаргажээ.

	— Би бас түүнд тэгж хэлсэн юм. Гэтэл тэр намайг муухай харж «танд юу хэрэгтэй юм?» гэж хариулсан. Ийм хариу түүний санаанд яг тохирох юм. Би түүнтэй Тимбуктад дайралдсан ч би түүнд ойртож очоод л «Англи хүн та сайн байна уу?» гэж хэлнэ.

	— Юу ч болсон би тэдний яаж зөвшөөрснийг ойлгохгүй байна. Тэгээд, ялангуяа Вильяме, би түүнд ер итгээгүй юм.

	— Тийм ээ, тэр чинь анхандаа айхдаа ч биш харин бүх ажлыг «дэмий юм» гээд шууд татгалзсан юм. Гэвч би түүнийг итгүүлж чадав. За одоо нарийн зүйлд орж ярилцъя.

	— Би түүнтэй чинь ууланд, ямар нэгэн газар уулзаж чадахгүй бол уу? Бризигеллад бол аюултай юм, гэж Овод хэлэв.

	— Романьягийн алхам газар бүр нь танд аюултай, гэвч одоо үедээ Бризигелла нь хамгийн найдвартай газар юм.

	— Ямар учраас?

	— Одоо хэлж өгье. Энэ хөх дээлтэй хүнд битгий нүүр өг, тэр аюултай амьтан юм.

	... Ай, аюултай шуурга болов. Би ийм шуурга ер үзээгүй усан үзмийн газар сөнөв!

	Овод ширээн дээр гараа тавиад, эцэж ядарсан буюу эсвэл хэтэрхий уусан хүн шиг толгойгоо түүн дээр унжуулав. Хөх дээлтэй аюулт хүн тасалгааг түргэн ширвэж хараад зөвхөн шилтэй архи тавиад ургацын тухай ярилцаж байгаа хоёр тариачин, ширээн дээр толгойгоо унжуулсан нойрмог уулчин эдгээрийг л үзэв. Марради мэтийн жижиг тосгоны бяцхан гуанзнуудад иймэрхүү байдал ихэд тохиолдож болох ба хөх дээлийн эзэн эндээс ямар ч сонирхолтой юм сонсохгүй бололтой гэж шийдээд, өөрийнхөө архийг ганц амьсгаагаар залгилж гудамжны талын өөр нэгэн тасалгаанд шилжин оров. Тэр лангууг налж, эзэнтэй нь залхуу байдлаар дэмий юм чалчин, онгорхой хаалган дундуур ширээн дээр сууж байгаа гурвын тийш нүднийхээ булангаар байн байн харна. Тариачид архиа үргэлжлэн ууж, нутгийн хэлээр агаарын тухай ярилцах ба Овод шулуудсан сэтгэлтэй хүн шиг хурхирч байв.

	Эцэст нь тагнуулч, энэ бяцхан гуанзанд тэгж цаг үрэгдүүлмээр онц юм алга гэж итгэжээ.

	Тэр хэрэглэсэн зүйлийнхээ үнийг төлөөд залхуу явдлаар гуанзнаас гарч нарийн гудамжийг даган удаанаар явав. Овод толгойгоо өндийлгөж эвшээлгэн, суниагаад, тааран цамцныхаа ханцуйгаар нүдээ арчив.

	— Эдний тагнуул нь муугүй тавигдсан юм. Микеле ээ, эд таныг их сүйтгэдэг үү? гэж Овод асуугаад, өврөөсөө эвхмэл хутга гаргаж ширээн дээр хэвтэж байсан талхнаас бөөн хэсгийг огтолж авав.

	— Наймдугаар сарын шумуулаас дор юм. Нэг ч минут амруулахгүй шүү. Хаана л очвол тэнд тагнуулч нар. Тэр ч байтугай тэд нар урд уул өөд очихыг зүрхэлдэггүй байсан бол одоо бас гурав дөрвөөрөө дайралддаг болжээ. Үнэн биз.

	Жин оо? Ийм дээрээс бид таныг Доминикинотой хот дотор дайралдахаар болгосон юм.

	— Тэгээд, заавал Бризигеллад уулзуулдаг нь ямар учиртай юм? Зах хязгаарын хотод тагнуулч нар дүүрэн байдаг шүү.

	— Бризигеллагаас дээр газар огт байхгүй. Энд газар бүрийн мөргөлчин үймж байдаг юм.

	— Гэтэл, Бризигелла чинь замаас хамаагүй хол шүү дээ.

	— Энэ бол Ром орох замд ойр бөгөөд олонх мөргөлчин тэнд ном сонсохын тулд замаас жаахан гаждаг юм.

	— Би Бризигеллад ямар нэг онцын сайхан юм байдаг гэж мэдэхгүй.

	— Хамба лам яагаа вэ? Өнгөрсөн оны 12 дугаар сард түүний Флоренц д ирснийг санаж байна уу? Тэр хамба лам Монтанелли чинь шүү дээ. Түүнийг тэнд их сэтгэгдэл төрүүлсэн гэж ярилцдаг юм.

	— Тэгж болно. Харин би номлол сонсохоор ер явдаггүй.

	— Түүнийг ариун хүн гэцгээдэг юм.

	— Тэр яаж ийм болов оо?

	— Мэдэхгүй, магад бүх олсныгоо тарааж өгөөд бага тушаалын лам шиг жилд дөрөв, таван зуун скудигээр амьдардаг учраас тийм болсон биз.

	— Тэр чинь бага хэрэг хамба лам бол мөнгө тарааж өгөөд зогсдоггүй, харин өөрийнхөө бүх цагийг ядуучуудад өгч, өвчтөнийг сайн сувилуулахын тулд ажиглан, өглөөнөөс орой хүртэл гомдол, гуйлтыг сонсож байдаг байна. Микеле минь би лам нарт чамаас илүү дурладаг биш. Гэвч хувраг Монтанелли бол бусад хамба лам нартай адилгүй юм гэж Жино ярианд оролцов.

	— Тиймээ! Тэр бол луйварчныг бодвол арай амгалан хүн юм. Харин тэнд юу боловч ард түмэн түүнд ухаан алдаж, сүүлийн үед мөргөлчид түүнээс бурхны номлол сонсохын тулд Бризигеллид ордог заншилтай болжээ. Доминикино хямдхан загалмай ба эрх худалдагч болон тийшээ очих гэж бодож байна. Ардууд эдгээр зүйлийг дуртай худалдан авах ба хамба ламыг түүнд хавирахыг гуйх болно. Тэгээд тэд дараагаар нь эдгээр зүйлийг өөрсдийнхөө хүүхдийн хүзүүнээс тэнэглэн зүүцгээх болно гэж Микеле хэлэв.

	—Жаахан хүлээж байгаарай. Би яаж явбал таарах вэ? Мөргөлчин болж явах уу? Миний одоогийн энэ хувцас над тун сайхан юм.

	Гэвч энд байгаа энэ дүрээрээ Бризигеллад очиж болохгүй гэж би мэдэж байна. Хэрэв намайг баривчилбал та нарыг илрүүлэх болно гэж Овод хэлэв.

	— Таныг хэн ч баривчлахгүй. Бид танд хувцас, паспорт ба бүх хэрэглэгдэх зүйлийг зэхсэн юм.

	— Ямар хувцас?

	— Испаниас ирсэн мөргөлчин өвгөн, нүгэлт дээрэмчний хувцас өнгөрсөн жил Анконд тэр өвгөн өвдсөн ба манай нэг нөхөр түүнийг өрөвдөж өөрийнхөө худалдааны онгоц дээр аваачаад, дараа нь тэр өвгөний нөхдийн нь байгаа Венецэд буулгаж өгсөн юм. Тэр баярласны тэмдэг болгож бидэнд өөрийнхөө бичгүүдийг орхисон юм. Одоо тэр танд хэрэг болно.

	— Нүгэлт дээрэмчин гэнэ ээ? Харгис цагдаа нарыг яах вэ?

	— Энэ талаар айх юмгүй. Тэр өвгөн өөрийнхөө цөллөгийн хугацааг хэдэн жилийн өмнө дуусгаад, түүнээс хойш сүм хийдээр явж, нүглээ наманчилж байгаа юм. Тэр өөрийнхөө хүүг өөр ямар нэгэн хүний оронд андуурч алаад өөрөө цагдаад биеэ барьж өгсөн юм.

	— Тэр чинь тун их хөгшин юм уу?

	— Хиймэл цагаан үс ба цагаан сахал нь таныг хөгшин болгох ба түүний бусад шинж тэмдэг нь тантай яг таарна. Тэр бол чөлөөлөгдсөн цэрэг бөгөөд хөл нь доголон, бас нүүр нь таных шиг сорвитой, испани үндэсний хүн юм, хэрэв танд өөр испаничууд дайралдвал та тэд нартай учраа ололцож чадах болно.

	— Доминикино бид нар хаана уулзах юм?

	— Бидний зураг дээр зааж өгөх замын уулзвар дээр та мөргөлчинтэй нийлээд тэдэнд уулан дотор төөрлөө гэж хэл. Тэгээд тэдний хамт хот орж хамба ламын ордны өөдөөс харсан зах зээлийн чөлөө дээр оч.

	— Тэгвэл тэр чинь өөрийнхөө бүх ариун явдлыг харгалзахгүйгээр ордонд суудаг юм уу?

	— Хамба лам ганцхан талыг нь эзлэх бөгөөд, үлдсэн хагасыг нь больниц болгосон юм. Түүнийг гарч ирээд, мөргөлчинд ном тавихыг хүлээж байв. Гэтэл энэ үед Доминикино, өөрийнхөө поолууг барьж ирээд танд «Эцэг минь, та мөргөлчин үү?» гэж хэлнэ. Тэхээр нь та «Би бол зовлонт нүгэлтэн юм» гэж хэлээрэй. Тэгэхлээр чинь тэр өөрийнхөө поолууг газарт тавьж ханцуйгаараа нүүрээ арчина, үүнд та эрхийг зургаан сольдигоор авъя гээрэй.

	— Тэнд хаана нь ярилцахыг бид тохиролцох уу?

	— Ардуудыг хамба лам уруу харж байх зуур, тэр хаа уулзахыгаа танд хэлж дөнгөнө. Манай төлөвлөгөө ийм байна. Хэрэв тэр нь танд тусгүй санагдвал Доминикино өөр арга олох болно.

	— Үгүй, үгүй танай төлөвлөгөө сайн болсон. Харин үс, сахал хоёрыг үнэн юм шиг байлгахыг бодох хэрэгтэй.

	 

	* * *

	 

	— Эцэг минь та мөргөлчин үү?

	Ширээт ламын ордны шатан дээр сууж байсан Овод, сэгсгэр буурал толгойгоо өндийлгөөд, паржигнан царгисан дуугаар томьёолсон хариугаа хэлэв. Доминикино, суран оосрыг мөрнөөсөө мулталж эрх загалмай хийсэн өөрийн поолууг шатан дээр тавив. Зах зээлийн чөлөө дээр цугласан тариачид мөргөлчдийн дотроос хэн ч тэднийг анхаарсангүй. Гэвч тэд болгоомжтой байхын тулд хоорондоо цөөн үг ярилцав. Доминикино нь нутгийн хэлээр ярих ба Овод нь муухан шиг Итали хэлээр Испани үг хольцолдуулан ярьж байв.

	— Тэр хайрхан! Тэр хайрхан заларч ирлээ! Хажуу тийшээ бол! Тэр хайрханд зам тавьж өг! гэж ордны хаалган дээр зогсож байсан хүмүүс хашхиралдав.

	Овод, Доминикино хоёр босов.

	— Эцэг минь май үүнийг ав. Тэгээд Ромд очоод миний төлөө залбираарай гэж Доминикино хэлээд, цаасанд боосон жижиг жижиг юмыг Оводын гарт атгуулав.

	Овод, тэр юмыг өвөртлөөд, эргэж шатан дээр зогсон ардуудад ном тавьж байгаа цэнхэр хөх нөмрөгтэй, час улаан малгайтай хамба ламыг харав.

	Монтанелли, шат уруу аажмаар буух бөгөөд мөргөлчин түүний гараас адис авахын тулд түүнийг шахалцан хүрээлж байв. Олон хүмүүс өвдөг дээрээ сөхөрч түүний нөмрөгийн хормойноос адис авна.

	— Хүүхэд минь та нарыг бурхан өршөөг!

	Овод энэ цангинасан тод дууг сонсоод, цагаан үсээ нүүр лүүгээ унжтал нь бөхийв. Түүний гарт байгаа мөргөлчний малгай нь чичирч байхыг Доминикино үзээд «ёстой жүжигчин хүн шиг юм!» гэж бодоод баярлав.

	Ойролцоо зогсож байсан нэг хүүхэн бөхийж, шатан дээрээс өөрийнхөө хүүг авав.

	— Чекко минь бурхан хүүхдийг адисалдгийн адил, тэр хайрхан чамайг адислав, явъя, гэж тэр хүүхэн хэлэв.

	Овод, урагшаа нэг алхаад зогсов. Ямар хүнд юм! Эдгээр бүх улс мөргөлчин, уулынхан түүнд ойртон очиж ярилцаж байдаг... тэр гараа хүүхэнд хүргэж байна. Энэ тариачны хүүхдийг тэр намайг урьд дууддаг шигээ carino гэж магад... 

	Овод дахин шатан дээр суугаад, энэ бүгдийг харалгүй байхын тулд буруу харав. Хэрэв тэр ямар нэгэн буланд очоод чихээ бөглөн юу ч сонсохгүй байж болдог сон бол! Энэ бол хүний сэтгэлээс давуу юм... гараа сунгаж түүний үнэт гарт хүрч болохоор ийм ойрхон байж... 

	— Найз минь та манайд дулаацахаар орохгүй юу?

	Та даарсан байх ёстой гэж зөөлөн дуутай хүн хэлэв.

	Оводын зүрх догдлохоо болив. Агшин зуур тэр зүрхэндээ цус лугшиж, одоохон түүний цээжийг дэлбэлэх гэж байгаа юм шиг хүнд авианаас өөр юу ч мэдрэхгүй болсон ба дараа нь дотор нь онгойж, хамаг бие нь халамцан тавирах шиг болов. Тэр толгойгоо өндийлгөж хартал нь түүний дэргэд зогсож байгаа хүний ширтсэн харц өрөвдөнгүй хайрлангуй харц шиг болжээ.

	— Нөхөд минь жаахан холдоцгоо. Би үүнтэй ярилцахыг хүсэж байна гэж Монтанелли цугларсан хүмүүс тийш харж хэлэв.

	Мөргөлчид хоорондоо шивнэлдсээр, аажмаар ухарцгаасан ба уруулаа жимийж, зовхио буулган, хөдлөхгүй сууж байсан Овод Монтанеллийн гарыг биедээ зөөлнөөр хүрэхийг мэдэв.

	— Та их зовлонтой хүн үү? Би танд ямар нэгэн тусламж үзүүлж чадахгүй юм болов уу?

	Овод, дуугаралгүй толгойгоо сэгсрэв.

	— Та мөргөлчин үү?

	Би зовлонт нүгэлтэн, Монтанеллийн асуудал, томьёолсон яриатай нь яг тохирсон явдал бол Оводын амиа аврагдах гэж дүүжилж байгаа ганц утас мэт санагдав. Овод сурмаг хариулав. Хамба ламын гар аяархан хүрэхэд түүний мөр шатах мэт санагдсан бөгөөд, түүний бүх бие нь арзасхийв. Хамба лам улам доошоо тонгойв.

	— Та надтай нүүр учирч ярихыг хүссэн юм биш биз? Хэрэв би танд ямар нэгэн тусламж үзүүлж чадах юм бол... 

	Овод, Монтанеллийн нүүр өөд шууд харах гэж шийдлээ. Тэр биеэ барьж чадах болов.

	— Үгүй одоо над тусалж болохгүй гэж тэр хэлэв. Цугларагсдын дотроос харгис цагдаа гарч ирлээ.

	— Хайрхан минь, та уучлаарай. Өвгөн жаахан солиорч байна. Энэ бол огт гэмгүй хүн, түүний бичиг баримт нь цөм ёсоороо байсан учир, бид түүнийг хөдөлгөлгүй орхисон юм. Энэ бол хүнд гэмт хэргийн учир цөллөгт байсан ба одоо өөрийнхөө хилэнцийг гэмшин наманчилж байгаа юм гэв.

	— Хүнд гэмт хэргийн учир, гэж Овод давтан хэлээд толгойгоо аажмаар дохив.

	— Ахмад минь баярлалаа. Бурхан өршөөг, жаахан цаашаа холдоцгоогтун. Найз минь хэн үнэн гэмшсэн бол түүнд ямагт тусалж болдог юм. Та өнөө орой манайд очихгүй юу?

	— Өөрийнхөө хүүг алсан гэмт хүнийг таны урдаас хүлээн таалах юм бол уу?

	Энэ асуудал нь амалдах мэт байсан бөгөөд, Монтанеллийн бие нь арзасхийж, хүйтэнд жихүүрхэх мэт болжээ.

	— Таны хийснийг миний наманчлахад бурхан соёрхог! Түүний өмнө бид бүгдээрээ нүгэлтэн байх ба бидний үнэн шударга нь бөөн хар буртагтай адил юм. Хэрэв таныг манайд ирвэл, би амиа гарахад түүнд залбирдгийн адилаар таныг хүлээж авна, гэж Монтанелли баясгалантай хэлэв.

	Овод, гараа шууд сугалж:

	— Та, сонс. Бас сүсэгтэн та нар сонс! Хэрэв ямар нэг хүн ба өөрийнхөө ганц хайртай хүн, мах ясны тасархай болох итгэлт хүүгээ алж, түүнийгээ хууран мэхлээд зовлонд оруулсан бол тэр хүн орчлонт ертөнц ба огторгуй тэнгэр дээр ямар нэгэн юманд найдаж болох уу? Бид өөрийнхөө нүглийг бурхан ба хүн амьтанд гэмшин наманчилсан юм. Хүнээс над өгсөн ялыг би эдэлсэн ба тэд намайг найртайгаар суллан тавьсан юм. Гэвч «гүйцлээ» гэж бурхан хэзээ над хэлэх юм? Түүний хараалыг хэний адислал, миний санаанаас арилах юм? Миний үйлдсэн гэмийг ямар уучлалаар засаж болох юм?

	Таг чимээгүй байхад, бүх мөргөлчид Монтанеллийг харж байсан ба түүний цээжин дээр дээш, доош болж байгаа загалмайг үзэцгээв. Эцэст нь тэр нүдээ их болгож ард түмэнд гараараа адис тавив.

	— Бурхан энэрэнгүй юм. Чи өөрийнхөө сэтгэлийн зовлонг түүнд даатган наманчиллаа. Учир нь «энэлэн зовсон хүний сэтгэлийг битгий няцаа» гэсэн байдаг юм гэж Монтанелли хэлэв.

	Хамба лам эргэж, чөлөө дундуур явах ба хүмүүстэй ярилцах буюу хүүхдийг гараараа өргөхийн тулд алхам бүрдээ зогсож байв.

	Овод цаасанд боосон юман дээр бичсэн зааврыг баримталж тэр өдрийнхөө орой нь уулзахаар болзсон газартаа очив. Энэ бол байгууллагын идэвхтэй гишүүн, нутгийн эмчийн гэр байв. Хуйвалдагчдын ихэнх нь аль хэдий нь цугларсан ба Оводыг ирэхэд тэд баяртай угтаж авсан явдал бол түүний алдар хүндтэй болохын бас нэг шинэ баримт боллоо.

	— Бид тантай дахин уулзсандаа тун их баярлаж байна, гэвч таныг эндээс явах үед улам их баярлах болно. Таны ирсэн явдал нь тун их аюултай хэрэг бөгөөд би хувьдаа энэ төлөвлөгөөний эсрэг байлаа. Өнөө өглөө таныг тэр чөлөө дээр нэг ч цагдаа мэдээгүй гэж та итгэж байна уу? гэж эмч хэлэв.

	— Мэдэх нь мэдсэн, харин таниагүй. Доминикино тун сайн бүтээв. Тэр хаана байгаа вэ?

	— Овод ирнэ. Тэгээд бүх хэрэг нийлэмжтэй болов уу? Хамба лам, танд адис тавьсан уу?

	— Адис тавьсан уу гэнэ ээ? Энэ ч бага хэрэг! Риварес аа тантай бас гэнэтийн юм их тулгарав. Та бас ямар их авьяасаар биднийг гайхуулав гэж бодно? гэж Доминикиногийн дуу үүдний тэндээс сонсогдов.

	— Юу нь тэр вэ? гэж Овод удаанаар асуув.

	Овод, сандал дээр хэцийлдэж тамхи татах бөгөөд, мөргөлчнийхөө хувцсыг тайлаагүй байсан боловч, хиймэл үс ба сахлыг дэргэдээ авч тавьсан байлаа.

	— Таны ийм жүжигчин болохыг би эргэлзээгүй юм. Ийм сайхан тоглоомыг энэ яваа насандаа ер үзээгүй! Та тэр хайрхны сэтгэлийг бараг уйлтал нь хөдөлгөв.

	— Яагаад тэгсэн бэ? Риварес аа ярь!

	Овод гайхаж дал мөрөө хавчисхийв. Энэ орой Овод дуу цөөнтэй байсан ба цугларагчид нь түүнээс юу ч сонсож чадахгүйг мэдээд Доминикинод хандацгаах болов. Өглөө зах зээл дээр болсон хэргийн тухай түүнийг ярихад нэг залуу ажилчин нийт хүмүүстэй адил инээхгүйгээр уруу царай гаргаж хэлэх нь:

	— Үнэхээр эд бүхнийг та нар зальтай хийсэн байна. Гэвч би энэ тоглолтоос ямар ашиг олдохыг мэдэхгүй байна гэв.

	— Үүнээс олдох ашиг бол би одоо сул дураараа явж юу сонссоныгоо хийж чадах ба ямар нэгэн юманд нэг ч амьтан намайг сэжиглэх санаа төрөхгүй болно. Өнөөдрийн болсон хэргийн тухай маргааш бүх хот даяараа мэдэх ба тагнуулчид надтай уулзахдаа «Өнөө талбайд нүглээ наманчлаад байдаг солиорсон Диэго байна» гэж бодох болно. Тэгээд үүнд хамаг ашиг нь байгаа юм гэж Овод хариулав.

	— Тийм биз! Гэвч үүнд хамба ламыг мэхлэх хэрэг байгаагүй юм. Тэр бол сайн хүн юм. Түүнийг ингэх нь зохилдохгүй.

	— Түүний ариун явдалтайг би мэдэж байна гэж Овод залхуурсан байдалтай хэлэв.

	— Сандро минь, битгий дэмийр! Бид энд Монтанеллийг Ромд томилсон тушаалаа хүлээж авсан бол Риварест тэр хаанаас мэхлэгдэх вэ дээ, гэж Доминикино хэлэв.

	— Тэр бол эндэх ажлаа орхихгүйн тулд тэр тушаалыг хүлээж аваагүй юм.

	— Тэр Ламбручнинийн төлөөлөгч нарын хэн нэгэнд хорлогдохгүй гэж бодсоноос ч тэгсэн байж магад тэд нар түүний эсрэг байгаа нь эргэлзээгүй хэрэг. Хэрэв Монтанелли шиг ийм алдартай хамба лам тийм хаягдмал нүхэнд үлдэхийг хүсэж байгаа юм бол тэр чухам юу болж байгаа нь тэр вэ гэдэг нь бидэнд ил хэрэг юм. Үнэн үү, Риварес аа?

	Овод тамхиныхаа утааг гаргаж байна.

	За тэр ч зүрх муутай аймхайгаасаа болсон хэрэг байж магад. Харин одоо ажилдаа орцгооё ноёд минь гэж тэр хэлээд толгойгоо өргөж цагаригласан утаагаа харав.

	Цугларагсад зэвсгийг хилээр нууц нэвтрүүлэх ба хадгалах тухай асуудлыг тодорхой хэлэлцэж гарлаа. Овод анхааралтайгаар сонсож ямар нэгэн лавтай бус мэдээнүүд ба болгоомжгүй төлөвлөгөөний улмаас эрс тэс зөрөлдөн маргалдагчдыг байн байн хориглож байв. Тэднийг саналаа цөм ярилцмагц, Овод хэд хэдэн чухал саналуудыг хэлсэн бөгөөд түүний ихэнхийг маргалдаангүйгээр батлав. Үүгээр хурлыг дуусгав. Оводыг Тоскана тийш амар мэнд буцахыг хүртэл цагдаа нарын анхаарлыг татаж болохуйц хурлыг оройн цагаар хийхгүй байх гэж шийдвэрлэв.

	Оройн арван цагийн дараа удалгүй цөм тарав. Овод, эмч, Доминикино гурав зарим тусгай асуудлуудыг хэлэлцэхээр үлдэв.

	Удаан болтол сүрхий маргалдаан ярилцан, эцэст нь Доминикино цагаа хараад:

	— Арван нэг хагас боллоо, одоо больё. Бид шөнийн манаачтай тулгарч магадгүй гэж хэлэв.

	— Тэр чинь хэдэн цагт хотыг эргэдэг юм гэж Овод асуув.

	— Арван хоёр цагийн орчим би яг энэ цагаар гэртээ буцаж харихыг хүсэж байна. Жиордоно сайн унтаарай. Риварес аа хамт явах уу?

	— Үгүй ганц ганцаараа бол аюулгүй. Бид хаана уулзах вэ?

	— Кастель-Болоньезд уулзъя. Харин би тэнд ямар байдлаар очихыг мэдэхгүй байна. Нууц нэрээ ч та мэднэ шүү дээ. Та маргааш эндээс явах уу?

	Овод толины өмнө очоод үс сахлаа сайтар өмслөө.

	— Маргааш өглөө би мөргөлчдийн хамт явна. Тэгээд би нөгөөдөр өвдөж, малчны байшинд хэвтэж үлдэнэ. Тэндээсээ шууд уулаар давж, танаас урьдаар Костель-Болоньезд очно. Сайн унтаарай!

	Мөргөлчний унтлагын газар болон хувирсан том саравч байшингийн үүдэнд Оводыг очиход сүмийн хонх дээрх цаг арван хоёр цохив. Шалан дээр хэвтсэн хүмүүсийн эв хавгүй дүрсүүд харагдах бөгөөд, том том хурхирах ба байшингийн дотор тэсэшгүй хүнд агаартай байв. Овод дур нь гутаж, гэдрэгээ ухрав. Энд унтаж яасан ч чадахгүй! Бас жаахан явж дараа нь ямар нэгэн саравч буюу өвсний бухлыг олбол дээр юм тэгвэл санаа амар, цэвэр байх биз.

	Шөнө нь сайхан бөгөөд цэлмэг огторгуйд сарны хурц гэрэл гийгүүлж байжээ.

	Овод өглөөний болсон явдлыг дурсан бодож, гудамжаар тэнэв. Одоо тэр Бризигеллад Доминикинотой уулзахыг зөвшөөрсөндөө их харамсав! Хэрэв тэр үүнийг шууд аюултай юм гэж хэлээд, өөр газрыг сонгон авсан бол Монтанелли, тэр хоёр энэ инээдэмтэй жүжгийг наадахгүй байсан юм. 

	— Падре38 ямар их хувираав! 

	Харин түүний дуу нь урьд Оводыг хайрлаад corino гэж дууддаг байсан шигээ... 

	Гудамжны нөгөө үзүүрт шөнийн манааны дэн үзэгдсэн ба Овод нарийн тахир гудамж уруу эргэж оров. Тэр хэдхэн алхам яваад ширээт ламын ордны зүүн талын сүмийн чөлөөнд гэнэт орж ирэв. Талбайд сарны гэрэл туссан ба хүн амьтангүй байв.

	Сүмийн хажуугийн хаалга онгорхой байхыг Овод үзэв. Тахилч нь түүнийг хаахаа мартсан байх ёстой, ийм орой болсон хойно хурал мөргөл байх ёсгүй. Харин бүгчим саравчинд эргэж очихын оронд тэнд орж нэг сандал дээр унтвал яадаг юм?

	Өглөө тахилчийг ирэхээс өмнө сүмээс болгоомжтойхон гарч явна биз. Хэрэв тэнд дайралддаг юм бол солиот Диэго ямар нэгэн өнцөгт нь мөргөж байгаад хаагдаж орхижээ, гэж магад бодох биз.

	Тэр хаалганы дэргэд зогсож чагнаад дараад нь хэдийгээр доголон боловч, сурмаг чимээгүй гишгээгээр дотор нь оров. Сарны гэрэл цонхоор тусаж гантиг чулуун шалан дээр өргөн зурвасаар хэвтэнэ. Ялангуяа тахилын газар нь хурц гэрэлтэж өдөр шиг саруул байв. Ширээний дэргэд хамба лам Монтанелли өвдгөө сөхрөн толгой нүцгэн, ганцаараа сууж, гараа залбирч байв.

	Овод сүүдэрт оров. Монтанеллийн үзээгүй дээрээс явах юм уу? Энэ бол хамгийн оновчтой буюу хамгийн энэрэнгүй зэрэг болох нь эргэлзээгүй юм. Хэрэв түүнд ойртон очвол юугаараа муу юм? Ойртож очоод аавын нүүрийг бас нэг харвал одоо эргэн тойронд хүн байхгүй ба өглөөнийхтэй адил муухай инээдэмтэй юм гарахгүй. Магадгүй дахиад падре (аавыг) огт үзэхгүй болж, тэр мэдэгдэлгүй сэмхэн ойртож очоод зөвхөн ганц удаа харна. Тэгээд, дараа нь өөрийнхөө ажилд орно.

	Овод, баганын сүүдрийг дагаж, тахилын газар болгоомжтой ойртож очоод ширээнээс холгүй байгаа хажуугийн хаалганы дэргэд агшин зуур зогсов. Ширээт ламын түшлэгийн сүүдэр тун том айсан учир Оводыг бүтэн халхлав. Тэр харанхуйд сууж амьсгаагаа далдлав.

	— Хөөрхий миний хүү! Ай бурхан минь! Хөөрхий миний хүү! Ингэж шивнэх нь их гэмшсэн байдалтай байх ба Оводын бие өөрийн эрхгүй арзасхийв. Дараа нь Монтанелли нулимсгүйгээр эхрэн уйлах нь сонсогдож бие нь тэсэшгүй өвдөж байгаа мэт гар хуруугаа нухлав.

	Овод Падрег ийм зовуурьтай байгаа гэж санасангүй «энэ тухай зовсны хэрэггүй! Түүний шарх нь аль эрт эдгэсэн» гэж Овод дотроо өрөвдөн бодож байв. Ийм олон жил өнгөрсний хойно, улам улам цус гаргаж байгаа тэр шархыг ингэж үздэг юмаа. Үүнийг одоо эдгээхэд ямар амархан байна. «Падре аа би энэ байна!» гэж хэлээд, гараа сарвайж түүн тийш очих хэрэгтэй байв.

	Ай, Жеммагийн үс нь бас цайж орхижээ. Хэрэв, тэр өршөөдөг сөн бол! Хэрэв тэр согтуу усан цэрэг, сахрын газар тэнэмэл циркийг дурсан санахгүй байж чаддаг бол! Энэ зовлонтой зэрэгцүүлэх юм. Юу байх, уучлахыг бодож, уучлахыг эрмэлзэж байсан ч энэ бол найдваргүй хэрэг, үүнийг уучилж болохгүй юм.

	Эцэст нь Монтанелли бас ч наманчлаад ширээнээс зайлж явах, Овод улам сүүдэрт орж хамба лам үзэх вий, зүрхний цохиж байгааг сонсох вий гэхээс айн чичирч байв. Монтанеллийн нөмрөг нь түүний хацрыг шүргэхээр тийм ойрхон гарсан боловч тэр түүнийг үзсэнгүй учир тэр санаа нь амрав.

	Үзсэнгүй... Ай тэр юу хийв! Тэр юу хийв. Хамгийн эцсийн ганц бололцоог тэр ашигласангүй. Овод босон харайж гэрэлтэй газар гараад,

	— Падре ээ! гэв.

	Сүмийн гүн цамхагт замхарч байгаа өөрийнхөө дуунаас тэр цочив.

	Тэр дахин сүүдэрт ухарч оров. Монтанелли баганын дэргэд зогсож, нүдээ бүлтийлгэн үхтлээ айж, хөдлөхгүй зогсоно. Энэ секунд хэчнээн удах мэт болсныг Овод хэлж чадахгүй бөгөөд, эгшин зуур болсон байж ч болох ба бүхэл бүтэн үе болсон байж ч болох юм. Гэнэт тэр ухаарав. Монтанелли унах гэж байгаа юм шиг гуйвж түүний уруул нь дуугүй чичирч байв.

	— Артур. Ус гүнзгий шүү дээ... гэж аяархан шивнэх нь сонсогдов.

	Овод урагшаа алхав.

	— Хайрхан минь та уучлаарай, би эндхийн ямар нэгэн лам байна гэж санав.

	— А, та мөргөлчин үү?

	Монтанелли биеэ барьж чадах болсон боловч түүний гарт гялалзаж байгаа эрдэнийн чулууг Овод хараад түүний бас л чичирч байхыг мэдэв.

	— Найз минь танд ямар нэг юм хэрэгтэй юу? Одоо орой болжээ, сүмийг шөнөд хаадаг юм шүү.

	— Хайрхан минь та уучлаарай. Хаалга онгорхой байхад нь би мөргөх гэж орсон юм. Мөргөл хийж байгаа ламыг хараад адислуулах гэж түүнийг гуйх гэсэн юм.

	Овод Доминикиногоос өглөөгүүр худалдаж авсан жижигхэн тугалган загалмайгаа үзүүлэв. Монтанелли түүнийг аваад, тахилын өрөөнд орж ширээн дээр тавив.

	— Май үүнийгээ ав, хүү минь, таны санаа амрах болтугай. Учир нь манай бурхан хурдан нигүүлсэнгүй. Ромд очиж бурхны шавь ариун эцгээс өөртөө адислалыг айлтга, гэж тэр хэлэв.

	Овод толгойгоо бөхийлгөж адис аваад дараа нь үүд рүү явав.

	— Хүлээж байгаарай. Та Ромд очоод ариун увдисыг хүртэхдээ гүн харамслаар зүрх нь шимширсэн бурхны хилэгнэл сэтгэлд нь шингэсэн хүмүүсийн төлөө залбираарай гэж Монтанелли гэнэт хэлэв. Монтанелли нэг гараараа тахилын өрөөний сараалжнаас барьж зогсов.

	Хамба ламын дуу уйлагнах мэт болж байсан ба Овод уярч байв. Дахин нэг эгшин болсон бол тэр өөрийгөө хувиргах байсан биз. Гэвч тэнэмэл цирк нь түүний санаанд дахин оров.

	— Нэрээ гутаасан юм бол уу даа? Хэрэв, би хайрхан тан шиг бурхны ариун амьдралын ба хир буртаггүй нууц бузраар тортоглогдоогүй бэлгийг хүртэж чадах сан бол... 

	Монтанелли, бушуухан буруу хараад,

	— Би бурханд зөвхөн дэлбэрсэн зүрхээ өргөж чадах юм гэж тэр хэлэв.

	 

	* * *

	 

	Овод хэд хоногийн дараагаар Пистойягаас Флоренц д буцав. Тэр хамгийн түрүүн Жеммагийнд очсон боловч тэр нь гэртээ байсангүй учир маргааш өглөө ирнэ гэсэн бичиг орхиод гэртээ харихаар явав.

	Овод, тасалгаандаа ороод сандал дээр сууж хүндээр гашуудан гараараа нүүрээ хаав.

	Хаалганы дэргэд Шайтан гунигтай гаслав. Овод нохойг оруулах гэж босов. Шайтан, Овод тийш их баяртай давхин очсон боловч эзнийхээ хөндий байдалтай байхыг мэдээд хүйтэн хошуугаараа түүний мэдрэлгүй гарыг мөргөж, сандлын хажууд, хивсэн дээр номхон хэвтэв.

	Цаг болсон дараагаар Оводын байшинд Жемма ойртон ирэв. Жемма хаалгыг тогшсон боловч түүнд хэн ч хариу дуугарсангүй. Бианка, Оводын хоол идэх дургүй байгааг мэдээд айлынхаа тогооч эхнэрийнд очсон байв. Тэр үүдийг хаасангүй ба завсрын өрөөнд гэрэлтэй орхижээ. Жемма нэг хоёр минут хүлээгээд дараа нь орж Оводыг олохоор шийдэв. Учир нь дөнгөж сая Бэйлигээс хүлээж авсан чухал мэдээний тухай түүнтэй ярилцах хэрэгтэй байжээ.

	Жемма тасалгааны үүдийг тогштол,

	— Бианка та явж болно шүү, над юу ч хэрэггүй гэж Овод дуугарав.

	Жемма үүдийг болгоомжтой нээв. Тасалгааны дотор тун харанхуй байсан боловч, гудамд байсан дэн Оводыг гэрэлтүүлэв. Овод толгойгоо унжуулан суух бөгөөд, түүний хөлд нохой нь цагариглан унтаж байв.

	— Би байна, гэж Жемма хэлэв.

	Овод босон харайж түүнийг угтав.

	— Жемма минь! Жемма минь! Та над хэчнээн хайртай вэ?

	Жеммаг үг дуугарч амжихаас өмнө Овод түүний хөлд унаж түүний платийн атираанд нүүрээ нуув. Түүний бие нь чичирнэ, энэ нь нулимснаас дор байв.

	Жемма дуугүй зогсоно. Тэр түүнд юугаар ч тусалж чадсангүй! Тун зовлонтой юм... Жемма түүний зовлонг хуваахгүй, түүний дэргэд зогсож байх ёстой... Тэр түүний зовлонг арилгахын тулд үхэхэд ч гомдохгүй! Ай хэрэв түүний зүг бөхийж түүнийг тэврээд, явахдаа түүнийг занаж байгаа бүх шинэ аюулуудаас өөрийнхөө биеэр түүнийг хамгаалах сан! Тэгвэл тэр Жеммад дахин Артур нь болж бүх сүүдрийг арилгасан өдөр дахин ирэх юм.

	Үгүй, үгүй! Тэр түүнийг мартана гэж үү? Жемма түүнийг өөрөө өөрийнхөө гараар тамд түлхэж унагаагүй гэж үү?

	Тэгээд Жемма эгшин зуур болов. Овод түргэн босож ширээний дэргэд суугаад гараараа нүдээ хааж, уруулаа тас хазах гэсэн мэт чанга зуув.

	Дараа нь тэр толгойгоо өндийлгөж тайван дуугаар хэлэх нь:

	— Уучлаарай. Би таныг айлгах шиг байна.

	Жемма гараа түүнд сарвайв.

	— Найз минь, та одоо над итгэж чадахгүй байна гэж үү? Та юунд ингэж зовж байгаагаа над хэлэхгүй юу? гэж Жемма хэлэв.

	— Энэ бол миний хувийн зовлон юм. Үүгээр таныг зовоосны хэрэг байна уу?

	— Миний үгийг сонс. Би өөрийнхөө хамаарах эрхгүй юмыг хамаарах гэхгүй. Гэвч та өөрийнхөө сайхан санааны үүднээс надтай зовлонгоо ярилцдаг шүү дээ. Тэгээд ярилгүй дутуу орхисон зүйлийг надад өөрийнхөө дүү шиг итгэж хэл. Харин танд хэрэгтэй юм нүүрээ багын цаана үлдээж түүнийг өөрөө өөрийнхөө тулд өөрийнхөө сэтгэл санаанаас авч хая гэж Жемма хэлээд, түүний гарыг барьж түүний дагжин чичрэхийг нь болиулах гэж оролдов.

	Овод, толгойгоо улам доошлуулав.

	— Та миний тухайд тэсвэртэй бай!

	Би олигтой хүн биш. Хэрэв та намайг мэдсэн бол, ... Би сүүлийн өдрүүдэд арай л солиороогүй явж байна. Дахин өмнөд Америкт зовж байгаа юм шиг болов. Над шуламс шүглэжээ... гээд түүний дуу тасалдав.

	— Би таны зовлонг хувааж эдэлье гэж Жемма шивнэв.

	Овод, толгойгоо түүний гарт наагаад,

	— Бурхны хилэгнэл хүнд юм! гэв.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

Заметки

		[←1]
	 Тэр үед Тоскана мужид тухайлбал эрх чөлөө эрмэлзэх журам тогтсон ба Флоренц хот нь Италийн бусад улсуудаас мөрдөгдөн ирсэн улс төрийн зүтгэлтний хоргодох байр болж байв




	[←2]
	 IX Пий пап 1846 онд 16 дугаар Григорийн оронд папын ширээнд суугаад хэсэг эрх чөлөө эрмэлзэх арга хэмжээгээр хувьсгалын аюулыг зайлуулж оюутны дур талархлыг татахыг оролджээ. Эдгээр арга хэмжээний дотор улс төрийн хэрэгтэн ба оргодлуудад өршөөл үзүүлэх «ял хэлтрүүлэх» явдал оролцжээ. Цаашдаа IX Пий пап 1848 оны хувьсгалын үйл хэргүүдээс айж цочсоноос өөрийнхөө өмнөх папуудын адил хэвийн харгис бодлогыг үргэлжлүүлэв




	[←3]
	 ямар нэгэн хүн буюу үзэгдлийг шоолон хочилсон утгатай өгүүлэг буюу товхимол




	[←4]
	 өмгөөлөгч




	[←5]
	 Их ван гэж Тоскана. мужийн ван 2 дугаар Леопольд




	[←6]
	 Иезуитчууд 16 дугаар зууны үед байгуулагдсан бөгөөд феодал - католикчуудын тулгуур зэвсэг болсон гэлэнгүүдийн бүлгэм юм. Иезуитчууд нь ялангуяа Вена хотод болсон их хурлын дараагаар өөрсдийхөө ажиллагааг идэвхжүүлсэн юм




	[←7]
	 Григарианчууд 9 дүгээр Пий папын гаргасан эрх чөлөөг эрмэлзэх өөрчлөлтүүдийн дайснууд 16 дугаар Григоригийн бодлогыг баримтлагч нар байжээ




	[←8]
	 Санфедистчууд — эрх чөлөөний хөдөлгөөнтэй тэмцэхийн тулд Италичуудыг мунхруулах сурталтнаас 1799 онд байгуулсан ариун бишрэлийг баримтлагч нарын эвлэлийн гишүүд юм. Санфедистчууд, ард түмнийг үзэн ядахдаа австричуудад олон удаа тусалж байжээ




	[←9]
	 Ламбручини — 16 дугаар Григорий папын үед папын мужийн төрийн нарийн бичгийн дарга бөгөөд кардинал байжээ. Тэр бол австричуудад тусламж үзүүлж Йталийн ард түмний эсрэг тэмцэлд өөрөө австричуудыг түшиж байв




	[←10]
	 Трантелла — туйлын түргэн хөдөлгөөнөөр хийдэг Италийн ардын танц юм




	[←11]
	 Жусти (1809 - 1850) бол харгисууд ба австричуудын дарлалын эсрэг эрс тэмцэж байсан Италийн томоохон уран зохиолчдын нэг бөгөөд, хошин зохиолд авьяастай хүн байжээ




	[←12]
	 Миланы аялгуу гэдэг бол бичгийн хэлнээс нэлээд их ялгавартай Итали хэлний нэг аялгуу юм




	[←13]
	 1843 оны зун Болоны ба Равевна (папын муж) дахь бослогын бэлтгэл илэрсэн билээ. Бослогын удирдагчид ах дүү Мурэтори нар том бус бүлэг нөхдийнхөө хамтаар Апенниныд очиж, тэндээ партизаны дайн зохиохыг оролдсон боловч, сүйдэлд учирсан билээ. Бослогод оролцогчдын зарим нь засгийн газрын цэргүүдэд баригдаж Болоньед цаазлагдсан юм




	[←14]
	 Le Taon — гэдэг бол франц хэлээр овод (соно) гэсэн үг болно
 




	[←15]
	 Орсини Феличе (1819 — 1859) бол Италийг чөлөөлөхийн төлөө тэмцэгч бөгөөд мадзинич хүн байсан ба Францын хаан III Наполеоныг алах гэж амжилтгүй оролдлого хийсний дараа Парис хотноо цаазлагдсан билээ




	[←16]
	 Хамба лам Спинола бол папын амбануудын нэг бөгөөд XIX зууны гуч - дөчөөд онуудад гарч байсан бослого, хуйвалдаанд оролцогчдыг тун ширүүнээр нухчиж байжээ




	[←17]
	 Девоншир гэж баруун өмнөд Англид байх гүнгийн харьяат газар юм




	[←18]
	 Фьёзоле бол Флоренцоос хол бус байх хот




	[←19]
	 Энэ бол 1844 онд цэргийн онгоцнуудаас том бус хувьсгалт отрядын хамт Калабрийд бууж, бослого гаргах оролдлогыг хийсэн усан цэргийн офицерууд — ах дүү Бандиер нарын хувь заяаны тухай домог бололтой




	[←20]
	 Хатан хаан Савская гэдэг бол христос шашны номд гардаг бөгөөд эртний Дорно дахины нэгэн улсын үлгэрийн хөөрхөн цэцэн эзэн юм




	[←21]
	 Маттерник (1773—1859) — гэдэг бол Австрийн улс төрийн үйлч, 1815—1848 онуудын Европын харгислалын нэртэй төлөөлөгч, тайж хүн юм. Түүний заавраар явуулж байсан аллага хядлага мөрдлөг, хавчилтын ширүүн бодлогын улмаас түүнийг Италийн дотор үзэн яддаг байжээ




	[←22]
	 9 дүгээр Пий папын өөрчлөлтийг хэлжээ




	[←23]
	 Сиена, Пистойя бол Тоскана дах хотууд юм. Романья бол папын мужийн нэг аймаг




	[←24]
	 Ширээт лам Феретти бол IX Пий папын нэг гар нь юм

	 хил зөрчигч




	[←26]
	 Шелли Перси Биши (1792—1822) Английн гарамгай уран зохиолч юм




	[←27]
	 Савонарола Жироламо (1452—1498) бол өөрийн илтгэлч авьяасаар алдаршсан Флоренцтиний номлогч юм




	[←28]
	 Леонардо да Винчи (1452—1519) бол Италийн агуу их уран зураач юм. Энд түүний нэгэн зураг дээр уруулаа хагас битүү инээмсэглэсэн залуугийн байдлыг гаргажээ




	[←29]
	 Агуулахууд (ЦБ)




	[←30]
	 Хийл хөгжим (ЦБ)




	[←31]
	 Дүрийн (ЦБ)




	[←32]
	 полента гэдэг нь будаа шиг хоол




	[←33]
	 сольдо гэдэг нь жижигхэн зэс зоос




	[←34]
	 Сувилагчийг (ЦБ)




	[←35]
	 Өгүүллэг (ЦБ)




	[←36]
	 Рио де-жанейро

	 Скуди том мөнгөн зоос

	 аав

